REPORT: India sifainge adhadhu "out" vaane!\nއިންޑިއާއިން ރާއްޖެއަށް ހަދިޔާކުރި ހެލްކޮޕްޓަރެއް: ގިނަ އަދަދެއްގެ އިންޑިއާ ސިފައިން ރާއްޖޭގައި އެބަ ތިބި\nރާއްޖޭގައި އިންޑިއާ ސިފައިން ތިބޭ ތިބުމާމެދު ކަންބޮޑުވުން އޮތީ އެކަންޏެއް ނޫނެވެ. އެކަމާ ދިވެހިން ހިތްހަމައެއް ނުޖެހެ އެވެ. އަދި ހިތްހަމަނުޖެހުމާއެކު ވެސް އިންޑިއާ ސިފައިން ރާއްޖޭގައި ގާއިމްވެ ތިބޭތާ ނުވަ އަހަރުވާން ދަނީ އެވެ. އެ ގައުމުގެ ސިފައިން ރާއްޖެއަށް ފައިބާން ފެށީ އިންޑިއާ އާ ގާތް ގުޅުމެއް އޮންނަ ރައީސް މުހައްމަދު ނަޝީދުގެ ވެރިކަމުގައި 2011 ވަނަ އަހަރު އެވެ. އެކަމަކު އެއީ ރާއްޖެ ފައިބާން އައިބައެއް ނޫނެވެ. އެއީ އެ ގައުމުން ރާއްޖެއަށް ހަދިޔާކުރި ލައިޓް ކޮމްބެޓް ހެލިކޮޕްޓަރެއް (އެލްސީއެޗް) ހޭންޑްއޯވާ ކޮށް އެ ދުއްވާލާ ގޮތް ދިވެހި ސިފައިންނަށް ދައްކާލާފައި ހަމަ އެ ދުވަހު ފުރައިގެން ދާން އައި ބައެކެވެ. އެ އައިގޮތަށް އައިސް އިތުރު އެއްބަސްވުމެއް ރައީސް ނަޝީދުގެ ސަރުކާރާއެކު ހަދައި ދެ އަހަރުގެ މުއްދަތަށް ފަހު ދިވެހިންނާ އެ އެލްސީއެޗް އޮޕަރޭޓް ކުރާ ގޮތަށް އިންޑިއާ ސިފައިން ރާއްޖެއަށް ފޭބީ އެވެ. ނަމަވެސް އޭގެ ފަހުން މިވީހާތަން ދިޔައިރު ވެސް ދިވެހި ސިފައިންގެ އަތްމައްޗަށް އެ ލައިޓް ކޮމްބެޓް ހެލްކޮޕްޓަރު ދޫކޮށްލާކަށް އިންޑިއާގެ އިން ގަބޫލެއް ނުވި އެވެ. އެގޮތަށް އެއްބަސް ނުވާން އަންގަނީ ވެރިރަށް ނިއުދިއްލީ އާއި ބެންގަލޫރުގައި ރާއްޖެއަށް ހާއްސަކޮށްފައިވާ ތިންކްޓޭކްންތަކާއި އިންޑިއާގެ ރިސާޗް އެންޑް އެނާލިިސް ވިންގް (ރޯ) ގެ ލަފަޔަށެވެ.\nއަނެއްކޮޅުން އިތުރު ހެލްކޮޕްޓަރަކާއެކު އިންޑިއާގެ ސިފައިން ދިވެހި ރާއްޖެއަށްވީ އިތުރެވެ. ދެ އަހަރުން ދެ އަހަރުން އެއްބަސްވުން އާކޮށް އިންޑިއާ ސިފައިންނަށް ރާއްޖޭގައި ތިބެވޭނެ މަގު ދަނީ ފަހި ކުރަމުންނެވެ. ރާއްޖެ ފައިބާ އިންޑިއާ ސިފައިން ދަނީ އިތުރު ކުރަމުންނެވެ. އިންޑިއާ ސިފައިން މިގޮތަށް ޑިޕްލޮއި ކުރާ ޕެޓާން އައި ރާއްޖޭގައި ހުރި އަޑުތަކަށް ބަލާއިރު މިހާރު ރާއްޖޭގައި 300 އާ ގާތް ކުރާ އަދަދަކަށް އިންޑިއާ ސިފައިން ގާއިމުވެ ތިބޭނެ އެވެ. -- އެ އަދަދު ސީދާ ވާކަށް ލާޒިމެއް ނޫނެވެ،\nއިންޑިއާ ސިފައިން ރާއްޖޭގައި ތިބޭ ތިބުމާމެދު ދިވެހިންގެ އޮތް ހިތްހަމަ ނުޖެހުމާއި ރުޅިވެރިކަން އިތުރުވެފައިވާއިރު "އިންޑިއާ އައުޓް" ގެ ނަމުގައި ކެންޕެއިނެއް ފަށައި ވަރަށް ބޮޑަށް ފުޅާކޮށްފައި ވެއެވެ. މިއީ ކައިރީ ވަށައިގެންވާ ދޭދޭ ގައުމުތަކުގެ ތެރެއިން ގައުމަކާ މެދު ހިތްހަމަނުޖެހިގެން ދިވެހިންގެ ތެރެއިން ބަޔަކު މި ގޮތަށް ކެމްޕޭނެއް ފެށި ފުރަތަމަ ފަހަރެވެ. މި ކެމްޕޭންގެ އަސަރު ދިމާއަށް ނުފެނުނަސް މިއީ މިހާރު އިންޑިއާގެ ކަރުގައި ޖެހި އުމުގުވާން ދާން ކައްޓަށް ވެފައިވާނެ އެވެ. އޭގެ ހުރިހާ ދުއްތުރާލަކާ ކުރިމަތި ވާނީ މިހާރު މި އޮތް ދިވެހި ސަރުކާރަށެވެ.\n"އިންޑިއާ އައުޓް" ކެންޕެއިންގައި ނުފޫޒު ގަދަ ސިޔާސީ ބޭފުޅުންނާއި މަޖިލީސް މެންބަރުން ވެސް ބައިވެރިވެފައިވެ ވަޑައިގަންނަވަ އެވެ. އިންޑިއާ ސިފައިންގެ މައްސަލާގައި ދިވެހިން އުފުލާ އަޑު ގަދަވެފައިވަނިކޮށް އިންޑިއާ ސަރުކާރުން ޑޯނިއާއެއް ހަދިޔާކުރި އެވެ. މި ފަހަރު ދުރާލާ ފަރުދާއެއް ދަމާލުމުގެ ގޮތުން ބުނެފައި ވަނީ ޑޯނިއާ ދުއްވާނީ ދިވެހި ސިފައިން ކަމަށެވެ. ދިވެހި ސިފައިން ކުރާނެ، ކުރަންޖެހޭ ވާހަކައެއް ވެސް ބުނެދެނީ ރާއްޖޭގައި ހުންނަ އިންޑިއާ އެމްބަސީންނެވެ. އިންޑިއާ އެމްބަސީން ބުނާ ގޮތުގައި ޑޯނިއާ މަރާމާތު ކުރުމާއި ޑޯނިއާގެ ހަރަދު ބަލަހައްޓާނީ އިންޑިއާ ސިފައިންނެވެ. މިއީވެސް އިންޑިއާ ސިފައިން ރާއްޖޭގައި ތިބުމަށް ފަހިކޮށްފައިވާ މަގު އިތުރަށް ފުޅާކުރަން ކުރި ކަމެކެވެ.\nމިކަން މިހެން ދާއިރު އިންޑިއާ އިން ދިވެހިންނަށް ދޭން އުޅޭ މެސެޖްގެ ގޮތުގައި ސިފަ ވަނީ އިންޑިއާ މައްސަލާގައި ނުރުހޭ ދިވެހިން ނުރުހުފައި ތިބޭށެވެ. އެކުވެރި ސަރުކާރާއެކު އިންޑިއާ ބޭނުން ކަމެއް ރާއްޖޭގައި ކުރާނެ އެވެ. މިހާރު އިންޑިއާ ސިފައިންގެ ފައުޖެއް ހަނިމާދޫގައި ތިބޭ ވާހަކަ އޮވެ އެވެ. ހަނިމާދޫ އެއާޕޯޓް ތަރަައްގީ ކުރަން އިންޑިއާ ސަރުކާރުން ބިލިއަން ރުފިޔާ ހަރަދުކުރަން ނިންމައި އައްޑޫގައި އިންޑިއާގެ އެހީގައި ހަދަމުންދާ ފުލުސް އެކަޑަމީގެ ޕްލޭނަށް ބަދަލު ގެނެސް އައްޑޫގައި ވެސް އިންޑިއާގެ ބާރުގަދަ ކުރުމުގެ މަސައްކަތް ވަނީ ގިޔަރަށްލާފަ އެވެ. އެހީއެއް ދިނުމުން ދިވެހި ސަރުކާރުން އިންޑިއާ އާ ބެހޭ ގޮތުން "އެއީ އަބަދުވެސް އެކުވެރިޔާ" ކަމަށް ބުނެލަ އެވެ. އަނެއްކޮޅުން ދިވެހިރާއްޖެ "ކޮއްޕާ ގަޅުވައިގެން" ބޭނުން ގޮތަކަށް ރާއްޖެއާ ކުޅެ މިނިވަން ކަމަށް އަރައިގަންނަ އިރު ވެސް އޮންނަނީ ހައްޕް ކިޔައިގެނެވެ.\nމިހާރުގެ އެންމެ ބޮޑު ސުވާލަކީ ރާއްޖޭގައި ތިބޭ އިންޑިއާ ސިފައިންގެ އަދަދެވެ. އެއީ ހުރިހާ ދިވެހިން ސުވާލު އުފައްދާ މައްސަލައެކެވެ. އިންޑިއާ މައްސަލާގައި ކަންބޮޑުވުން ފާޅުކުރައްވާ ބައެއް ސިޔާސީ ބޭފުޅުން ދެކެވަޑައިގަންނަވާ ގޮތުގައި ރާއްޖޭގައި މިހާރު އިންޑިއާގެ 200 އެއްހާ ސިފައިން ތިބޭނެ އެވެ.\nލައިޓް ކޮމްބެޓް ހެލިކޮޕްޓަރާ ގުޅިގެން ރާއްޖެ-އިންޑިއާ ދެމެދުގައި އޮތް އެއްބަސްވުމުގައިވާ ގޮތުން ހެލިކޮޕްޓަރު ދުއްވަން ރާއްޖޭގައި ތިބެވޭނީ އިންޑިއާ ސިފައިންގެ 24 މީހުނަށެވެ. ދެ ހެލްކޮޕްޓަރަށް އިންޑިއާގެ 48 ސިފައިންނެވެ. ނަމަވެސް މީގެ ފަސް އަހަރު ކުރިން ފެށިގެން ވެސް އެ އަަދަދަށްވުރެ އެތައް ގުނައެއް ގިނަ އިންޑިއާ ސިފައިން ރާއްޖޭގައި އަބަދުވެސް ތިބެއެވެ. މިހާރު އޮތް ފުރުސަތުން އެ އަދަދު ބޮޑު ތަނުން އިތުރުވެފައި ވާނެކަން ޔަގީނެވެ. ހަމަ އެކަނި ލ. އަތޮޅު ގަމުގެ ތިއޮށް ތުނޑީ އަވަށުގައި ތިބި އިންޑިއާ ސިފައިންގެ އަދަދު ވެސް ދެ ހެލިކޮޕްޓަރުގެ ކޯޓާއަށް ވުރެ އިތުރެވެ.\nރާއްޖޭގައި ތިބޭ އިންޑިއާ ސިފައިންގެ އަދަދު ސާފު ކުރަން ޑިފެންސް މިނިސްޓްރީގައި ތަކުރާރުކޮށް މީހުން އެދެ އެވެ. އެކަމަކު ޖަވާބެއް ނުދެ އެވެ. އޭގެ ބަދަލުގައި ސިފައިންގެ ލަފާދޭ މަޖިލީހުން ބުނާ ގޮތުގައި އެއީ ގައުމީ ސަލާމަތާއި ގުޅޭ މައުލޫމާތެކެވެ. އެ މައުލޫމާތު ހާމަ ނުކުރެވޭނެ އެވެ.\nމައުލޫމާތު ހޯދާ ލިބިގަތުމުގެ ހައްގުގެ ގާނޫނުގެ ދަށުން އެ މައުލޫމާތު ހޯދަން ނޫސްވެރިއަކު ވަނީ އިންފޮމޭޝަން ކޮމިޝަަނަރު އޮފީހަށް މައްސަލަ ހުށައަޅާފަ އެވެ. އެކަމާއި ގުޅިގެން އާންމުކޮށް ހުޅުވާލައިގެން އަޑުއެހުމެއް ވެސް ބޭއްވި އެވެ. އެ އަޑުއެހުމުގައި ޑިފެންސް މިނިސްޓްރީން އެ މިނިސްޓްރީގެ ސްޓޭންޑް ދިފާއު ކުރީ އިންޑިއާ ކޮޅަށް ބުރަވެ އެވެ. އެގޮތުން ސިފައިންގެ ލަފާދޭ މަޖިލީހުން ހުއްދަ ނުދޭ މައުލޫމާތެއް އާންމު ނުކުރެވޭނެ ކަމަށް ބުނި އިރު އެ މައުލޫމާތު ހާމަކުރުމަކީ ރާއްޖެ-އިންޑިއާ ގުޅުން ގޯސްވެދާނެ ކަމެއް ކަަމަށް އިސް ވެ ބުނަނީ ވެސް ދިވެހި ރާއްޖޭގެ ޑިފެންސުންނެވެ.\nޑިފެންސްގެ އެ ޖަވާބާއި ރާގު ހުރި ގޮތުން އިންޑިއާ ސިފައިން ރާއްޖޭގައި ތިބޭ ތިބުމާއި ތިބި އަދަދުތަކާމެދު އުފެދިފައިވާ ސުވާލުތައް އިތުރު ވެއެވެ. ރާއްޖޭގެ މައްޗަށް އިންޑިއާގެ ނުފޫޒު އޮތް ކަމަށް ދެކެވޭ ވާހަކަތައް ގަބޫލު ކުރާ މީހުންވީ ގިނަ އެވެ.\nކުރީގެ އުއްތަމަ ފަނޑިޔާރުު ޑރ. އަހުމަދު އަބްދުﷲ ދީދީ ވިދާޅުވި ގޮތުގައި ރާއްޖޭގައި އިންޑިއާ ސިފައިން ތިބި އަދަދު ހާމަ ކުރަން ޖެހޭނެ އެވެ. އަދި ސިފައިން ތިބި ހަގީގީ ސަބަބު ވެސް ރައްޔިތުންނަށް ބުނެދޭން ޖެހޭނެ އެވެ. އދ. ގެ ޗާޓަރާއި ހިލާފަސް އެއްބަސްވުންތައް ސިއްރު ކުރުމަކީ ސަރުކާރަށް އޮތް އިހުތިޔާރެއް ނޫނެވެ.\nހައި ކޯޓްގެ ކުރީގެ އިސް ގާޒީ ޝުޖާއު އުސްމާނު ވެސް އެ މައްސަލާގައި ވާހަކަ ދެއްކެވި އެވެ. އޭނާ ވިދާޅުވި ގޮތުގައި ރާއްޖޭގައި އިންޑިއާ ސިފައިން ތިބޭ އަދަދު ސިއްރު ކުރަން ޖެހޭ ސަބަބެއް ނެތެވެ. އެ މައުލޫމާތު ސިއްރު ކުރާނަމަ އެކަން އެގޮތަށް ކުރަނީ ރާއްޖޭގެ މައްޗަށް އެހެން ފަރާތެއްގެ ނުފޫޒު އޮވެގެނެވެ. އެއީ އިންޑިއާ ނޫން ދެން ކޮން ބައެއް ހެއްޔެވެ؟\nކުރީގެ އުއްތަމަ ފަނޑިޔާރު އަހުމަދު އަބްދުﷲ ދީދީ\nގާނޫނު އަސާސީގެ 115 ވަނަ މާއްދާގެ ދަށުން ރައީސުލްޖުމްހޫރިއްޔާއަށް ލިބިގެންވާ ބާރު ބޭނުން ކުރެވޭނީ ގާނޫނު އަސާސީގެ 115 (ރ) އާ އެއް ގޮތަށް. އަދި ރައްޔިތުންނަށް ޖަވާބުދާރީވަނިވި އުސޫލަކުން. އިންޑިއާ ސިފައިން ރާއްޖޭގައި ތިބި އަދަދާއި، ތިބި ހަގީގީ ސަބަބު ހާމަ ކުރަން ވާނެެ. އދ. ގެ ޗާޓަރު 102 އާ ހިލާފަށް އެއްބަސްވުން ސިއްރެއް ނުކުރެވޭނެ\nރާއްޖޭގެ އެއްވެސް ސަރަހައްދެއްގައި އަސްކަރީ ބޭނުމަކަށް އެހެން ގައުމެއްގެ ސިފައިން ބެއިތިއްބޭނީ ރައްޔިތުންގެ މަޖިލީހުގެ ހުއްދަ ލިބިގެނެވެ. އެކަން ގާނޫނު އަސާސީން ވަރަށް ސާފެވެ. ނަމަވެސް މަޖިލީހުން މިފަދަ ނިންމުމެއް މިހާތަނަށް ނިންމާފައެއް ނެތެވެ. އަދި މަޖިލީހަށް އެފަދަ ކަމެއްވެސް ހުށައަޅާފައެއް ނެތެވެ. އެހެން ކަމުން ރާއްޖޭގައި އެހެން ގައުމެއްގެ ސިފައިންނަށް އަސްކަރީ ބޭނުމަކަށް ނުތިބެވޭނެ އެވެ. އަދި ބައިތިއްބައިގެން ވެސް ނުވާނެ އެވެ.\nރާއްޖޭގައި އިންޑިއާ ސިފައިން ތިބީ "ޑިޕްލޮއިމަންޓް" އެއްގެ ގޮތުގައި ކަމަށް އިންޑިއާއަކުން ވެސް މިހާތަނަކަށް ނުބުނެ އެވެ. އަދި އިންޑިއާ މައްސަލާގައި "އަނގަލައްޕައިގެން" އޮތް ދިވެހި ސަރުކާރަކުން ވެސް ނުބުނެ އެވެ. ނަމަވެސް އިންޑިއާ ސިފައިން ރާއްޖޭގައި ތިބޭ ތިބުމަކީ "ޑިޕްލޮއިމަންޓެ"އް ކަމަށް ސިޔާސީ ބޭފުޅުން ކިޔައި ނުދިނަސް އާންމު ރައްޔިތުން އެގޮތަށް ގަބޫލުކުރާނެ ސަބަބުތައް އެބަހުއްޓެވެ.\nއިންޑިއާއިން ހަދިޔާކުރި ލައިޓް ކޮމްބެޓް ހެލިކޮޕްޓަރު ދުއްވަން އިންޑިއާ ސިފައިން ރާއްޖޭގައި ތިބޭ މައްސަލާގައި ރައްޔިތުން ކަންބޮޑުވާ ކޮންމެ ފަހަރަކު ސަރުކާރުން ދޭ، ދިވެހިން ހީނގެންފައި ރުޅި އަންނަ ޖަވާބެއް އޮވެ އެވެ. އިންޑިއާ ސިފައިން ރާއްޖޭގައި ތިބެނީ ހެލްކޮޕްޓަރު ދުއްވާނެ ދިވެހި ސިފައިން އަދި ތަމްރީން ވެފައި ނުވާތީ އެވެ. ދިވެހި ސިފައިން ތަމްރީން ވަންދެން އިންޑިއާ ސިފައިން ތިބެން ޖެހެ އެވެ. ދެ ހެލްކޮޕްޓަރުން އެތައް ދިވެހިންނެއްގެ ފުރާނަ ސަލާމަތްކޮށްދީފި އެވެ. އަވަސް ފަރުވާ ބޭނުންވާ އެތަށް ބަޔަކަށް އެ މަގު ތަނަވަސްކޮށްދީފި އެވެ. އަދި ދެ ހެލްކޮޕްޓަރުގެ ހަރަދު ބެލެހެއްޓުމަކީ ދިވެހި ދައުލަތަށް އުފުލޭނެ ވަރުގެ މާލީ ބުރައެއް ވެސް ނޫނެވެ. މިއީ ސަރުކާރުގެ ކަމާގުޅޭ އެކި ބޭފުޅުން މިހާތަނަށް ދައްކާފައިވާ ވާހަކަތަކެވެ.\nދިވެހި ސަރުކާރުތައް ގަބޫލު ކުރަނީ ދިވެހިން މީއީ މޮޔައިން ކަމަށް ހެއްޔެވެ؟\nރާއްޖޭގައި އިންޑިއާ ސިފައިން ތިބެނީ ދިވެހިންގެ ސަލާމަތާއި އެ މީހުންނަށް ސިއްހީ އަވަސް ފަރުވާ ލިބޭނެ މަގު ތަނަވަސްކޮށްދޭން ކަމަށްވާނަމަ އެ ތިބޭ ސިފައިންގެ އަދަދު ސިއްރު ކުރަންވީ ސަބަބަކީ ކޮބައި ހެއްޔެވެ؟ މިހާރުވެސް ދުނިޔޭގެ ވަރަށް ގިނަ ގައުމުތަކުގައި އެކި ބޭނުންތަކަށް އެހެން ގައުމުތަކުގެ ސިފައިން ތިބެއެވެ. ނަަމަވެސް ސިފައިންގެ އަދަދަކީ ސިއްރު އަދަދެއް ނޫނެވެ. އެހެން ކަމަށްވީއިރު "ހިއުމެނިޓީ" އަށް ތިބޭ ސިފައިންގެ އަދަދު ސިއްރު ކުރަންޖެހޭ އެއްވެސް ސަބަބެއް ނެތެވެ. އެފަދަ މަގުސަދެއްގައި ތިބޭ ބަޔަކު ނަމަ އެ ނަންބަރު ސިއްރެއް ނުކުރާނެ އެވެ. އަދި އެވާކަ ދިވެހިންގެ ތެރެއިން ބަޔަކު ދައްކާލާފައި "އިންޑިއާ އައުޓޭ" ބުނެލާއިރަށް އެއޮށް ބޮޑު އިންޑިއާ ތެޅިފޮޅިގަތީ ކީއްވެގެން ހެއްޔެވެ؟ ދިވެހި ދިފާއުގެ ވެރިން ރޫރޫލައިގެންފައި "އިންޑިއާ ހިތްހަމަ ނުޖެހިދާނެއޭ" ބުނަނީ ކީއްވެގެން ހެއްޔެވެ؟\nބޭރަށް ނެރެފައި އޮންނަނީ ސިފައިން ތަމްރީން ނުކުރެވި އޮތް ވާހަކައެވެ؛ ހެލްކޮޕްޓަރެއް ދުއްވާލަން އިނގޭ ދިވެއްސެއް ނެތީ އެވެ. ތާކުންތާކުނުޖެހޭ ބޭކާރު ވާހަކައެކެވެ. ރާއްޖޭގައި ފެންވަރު ރަނގަޅު ޕައިލެޓުން އެބަތިއްބެވެ. ދުނިޔޭގައި އުފައްދާފައިވާ އެންމެ ބޮޑެތި މަތިންދާބޯޓް ފަހަރު ދުއްވާ ދިވެހިން އެބަތިއްބެވެ. އަދި ރާއްޖެއަކީ ކުރިން ހެލްކޮޕްޓަރު ގެންގުޅުނު ގައުމެކެވެ. އަސްކަރިއްޔާގައި އެފަދަ ގާބިލް ބަޔަކު ނުތިބެ ނުދާނެ އެވެ. އަމުދުން ނުވަ އަހަރުގެ ތެރޭގައި ހެލްކޮޕްޓަރެއް ދުއްވާނެ ދިވެއްސެއް ތަމްރީން ނުކުރެވި ހުންނާނެ ހެއްޔެވެ؟ ދިވެހި އަސްކަރިއްޔާއަކީ އެހާ ނާގާބިލު ތަނެއް ހެއްޔެވެ؟ ހަމަ ނުޖެހޭ ވާހަކަ މޮޔައިން ދައްކަ އެވެ. އެކަމަކު މިއީ ބޮޑު ވަރެކެވެ.\nއިންޑިއާގެ "ތަޅުވާތަޅުވާ" ލައިޓް ކޮމްޕެޓް ހެލްކޮޕްޓަރު އޮތުމުން ދިވެހިންގެ އެތައް ބަޔަކު ސިއްހީ ހިދުމަތަށް އެއް ތަނުން އަނެއް ތަނަށް ގެންދިއުމަށް ފަސޭހަވެއެވެ. ދާދި ފަހުން އިންޑިއާ ސަރުކާރުން ހަދިޔާ ކުރި ޑޯނިޔާއަކީ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އިންޑިއާގެ އެހީތެރިކަމަށް އެދިގެން ހަދިޔާކުރި އެއްޗެކެވެ.\nއިންޑިއާ މައްސަލާގައި ފާޑުކިޔުން އަމާޒުވުމުން މި ސަރުކާރުން އެންމެ ބާރަށް ދެއްކީ އެއީ އެ ސަރުކާރުގެ ކަމެކޭ އެވެ. ހަގީގަތަކީ އެ ސަރުކާރުން ޑޯނިއާއަކަށް އެދުނީ އިންޑިއާއިން ރާއްޖެއަށް ހަދިޔާކުރި ދެ ހެލްކޮޕްޓަރު ގެންގޮސްފައި އޭގެ ބަދަލުގަ އެވެ. އެއީ އިންޑިއާ ސިފައިން ރާއްޖެއިން ބޭރުކޮށް ދިވެހި ސިފައިން ޑޯނިޔާ އޮޕަރޭޓް ކުރުމުގެ ބޭނުމުގަ އެވެ. ރާއްގައި މުޅީންހެން ތިބީ ޑޯނިއާ އޮޕަރޭޓް ކުރަން ދަންނަ ޕައިލެޓުންނެވެ. އެވެސް މަދަކު ބައިވަރެކެވެ. -- ނަމަވެސް ކަން ނިމިގެން ދިޔައީ އެހެނެއް ނޫނެވެ. ޑޯނިޔާ "ހަދިޔާ" ކުރީ ދެ ހެލްކޮޕްޓަރު ވެސް މި ރާއްޖޭގައި ބޭއްވުމާއެކު އެ ދެ ހެލްކޮޕްޓަރު އޮޕަރޭޓް ކުރަން އިންޑިއާ ސިފައިން ތިބުމަށް ޝަރުތުކުރުމަށް ފަހު އިތުރަށް ސިފައިން ގެނެސް ހަނީމާދޫ އާއި އައްޑުއަށް އޮއްސާލައިގެނެވެ. ހަގީގަތަކީ މިއީ އެވެ.\nޗީފް އޮފް ޑިފެންސް އަބްދުﷲ ޝަމާލް\nރާއްޖޭގައި ތިބޭ އިންޑިއާ ސިފައިންގެ މައްސަލާގައި އެންމެ ބޮޑަށް ފާޑުވިދާޅުވާ ކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި އިންޑިއާ ސިފައިންގެ އަދަދު ސިއްރެއް ނުކުރެވޭނެ އެވެ. އަދި އެ މައުލޫމާތު ހާމަކުރަން ސަރުކާރުން ދެކޮޅު ހަދާނަމަ އިންފޮމޭޝަން ކޮމިޝަނަރަށް ލިބި ވަޑައިގަންނަވާ ބާރުގެ ބޭނުން ކުރައްވައި އެ މައުލޫމާތު ދިވެހި ރައްޔިތުންނަށް ހާމަކޮށްދޭން ކޮމިޝަނާ ހުސައިން ފިޔާޒު މޫސާއަށް ޖެހި ވަޑައިގަންނަވާނެ އެވެ. އެ މައުލޫމާތު ހާމަ ނުކުރެވޭނަމަ ކޮމިޝަނާ ފިޔާޒު މަގާމުން އިސްތިއުފާ ދެއްވަން ޖެހިވަޑައިގަންނަވާނެ އެވެ.\nއުމަރު ވިދާޅުވާ ގޮތުގައި ރާއްޖޭގައި އިންޑިއާ ސިފައިން ތިބުމަކީ ނޮވެންބަރު3ގެ ހަމަލައިގެ ފަހުން ރާއްޖެއާ ކުރިމަތިވި ގައުމީ ސަލާމަތާއި ގުޅުންހުރި އެންމެ ބޮޑު ނުރައްކަލެވެ. ނޫނީ ނޮވެންބަރު ތިނެއްގެ ހާދިސާއަށްވުރެ ވެސް މިހާރުގެ ހާލަތު ނުރައްކަލެވެ.\n"އަޅުގަނޑުގެ ނަޒަރުގައި މިވަގުތު ރައްޔިތުންނަށް މި މައުލޫމާތު ހާމަކޮށްދެވޭނެ ބޭފުޅަކަށް މި ހުރީ ކޮމިޝަނަރު ފިޔާޒް. ރާއްޖޭގައި އިންޑިއާ ސިފައިން ތިބޭ އަދަދު ހާމަކޮށް ދެއްވުމަކީ ކޮމިޝަނަރު ކުރައްވަން ޖެހިވަޑައިގަންނަވާނެ ކަމެއް. އަދި އެކަން ނުކުރެވޭނަމަ ފިޔާޒް އިސްތިއުފާ ވެސް ދެއްވަން ޖެހޭނެ. މި މައްސަލަ ކޯޓާ ހަމަައަށް ގެންގޮސްގެން ވެސް އިންޑިއާ ސިފައިންގެ ނަންބަރު ހޯދުމުގެ ބާރު އިންފޮމޭޝަން ކޮމިޝަނަރަށް އެބައޮތް. އެ ބާރުގެ ބޭނުން ހިއްޕަވަން ފިޔާޒު ޖެހިވަޑައިގަންނަވާނެ،"\nއޭނަ ވިދާޅުވި ގޮތުގައި ރާއްޖޭގައި ތިބޭ އިންޑިއާ ސިފައިންގެ އަދަދު ހާމަކުރަން ސަރުކާރުން ދެކޮޅު ހަދަނީ އިންޑިއާގެ ޕްރެޝަރާ ހެދި އެވެ. އަދި މި ކަމުން ވެސް އިންޑިއާ ސިފައިން ރާއްޖޭގައި ބައިތިއްބާ ތިއްބުމަކީ އެ ގައުމުން އެހެން ބޭނުމެއްގައި ކުރާ ކަމެއްކަން ޔަގީން ކުރެވެއެވެ. ހޫނުފެނަށް ވެއްޓެނީ ދިވެހި ސަރުކާރެވެ.\n"އަޅުގަނޑުގެ ނަޒަރުގައި މިވަގުތު ރައްޔިތުންނަށް މި މައުލޫމާތު ހާމަކޮށްދެވޭނެ ބޭފުޅަކަށް މި ހުރީ ކޮމިޝަނަރު ފިޔާޒް. ރާއްޖޭގައި އިންޑިއާ ސިފައިން ތިބޭ އަދަދު ހާމަކޮށް ދެއްވުމަކީ ކޮމިޝަނަރު ކުރައްވަން ޖެހިވަޑައިގަންނަވާނެ ކަމެއް. އަދި އެކަން ނުކުރެވޭނަމަ ފިޔާޒް އިސްތިއުފާ ވެސް ދެއްވަން ޖެހޭނެ. މި މައްސަލަ ކޯޓާ ހަމަައަށް ގެންގޮސްގެން ވެސް އިންޑިއާ ސިފައިންގެ ނަންބަރު ހޯދުމުގެ ބާރު އިންފޮމޭޝަން ކޮމިޝަނަރަށް އެބައޮތް. އެ ބާރުގެ ބޭނުން ހިއްޕަވަން ފިޔާޒު ޖެހިވަޑައިގަންނަވާނެ،\nއުމަަރު ނަސީރު | ކުރީގެ ހޯމް މިނިސްޓަރު\nސިފައިންގޭގައި ވަރަށް ދިގު މުއްދަތަކަށް ހިދުމަތް ކުރެއްވި ބޭފުޅަކު އަވަސްއަށް ވިދާޅުވި ގޮތުގައި ރާއްޖޭގައި ތިބި އިންޑިއާ ސިފައިންގެ އަދަދު ހާމަ ކުރުމުގެ އިހުތިޔާރު ސަރުކާރަށް ނެތުމަކީ ވަރަށް ބޮޑު ނުރައްކަލެކެވެ. އަދި ދިވެހި ސަރުކާރުގެ ތެރޭގައި އިންޑިއާ ގަދަކޮށްފައިވާ މިންވަރު އެކަމުން ހާމަވެ އެވެ.\n"އަޅުގަނޑުމެންނަށް ލިބިފައިވާ މައުުލޫމާތަށް ބަލާއިރު އިންޑިއާ ސަރުކާރުގެ ބޭނުމަކީ ރާއްޖޭގައި 5،000 ސިފައިން ތިބުން. އެ ޕްލޭންތައް ކުރަމުން އެ ގެންދަނީ. އަދި އެ މައުލޫމާތު ވެސް ހާމަވާނެ ދުވަހެއް އަންނާނެ،"\nނައިފަރު ދާއިރާގެ މެންބަރު އަދި އިދިކޮޅު ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ނާއިބު ރައީސް އަހުމަދު ޝިޔާމް ވިދާޅުވި ގޮތުގައި ރާއްޖޭގައި އިންޑިއާ ސިފައިން ތިބި އަދަދު ސިއްރު ކުރުމަކީ ބިރުވެރި ކަމެކެވެ. އެއިން އެނގިގެން ދަނީ ގައުމު އަޅުވެތިވެފައިވާ މިންވަރެވެ.\nނައިފަރު ދާއިރާގެ މެންބަރު އަހުުމަދު\nކުރީ ޕޮލިސް ކޮމިޝަނަރު އަބްދުﷲ ނަވާޒު ވިދާޅުވި ގޮތުގައި ރާއްޖޭގައި ބޭރުގެ އަސްކަރިއްޔާއެއްގެ ބަޔަކު ތިބޭނަމަ އެ މައުލޫމާތު ސިއްރު ކޮށްގެނެއް ނުވާނެ އެވެ. ރާއްޖޭގައި ފުލުހުންނާއި ސިފައިން ތިބި އަދަދު ވެސް ރައްޔިތުންނަށް އެނގޭއިރު ރާއްޖޭގައި ތިބި އިންޑިއާ ސިފައިންގެ އަދަދު ސިއްރު ކުރުމަކީ ކޮށްގެން ވާނެ ކަމެއް ނޫނެވެ.\n"މި ގައުމުގެ ސަލާމަތީ ބާރުތަކުގައި ތިބި އަދަދުވެސް ދިވެހިރައްޔިތުންނަށް އެބަ އެނގޭ. ދެން ކީއްވެބާ އަޅުގަނޑުމެންގެ މި ފަސްގަނޑުގައި ތިބި ބޭރު ސިފައިންގެ އަދަދު ނޭގެންވީ. ގިނަ އަދަދެއްގެ ބޭރު ސިފައިން ތިބި ނަމަ ތިބި ސަބަބުވެސް ރައްޔިތުންނަށް އޮލުންފިލުވައިދޭން ޖެހޭނެ،" ނަވާޒް ވިދާޅުވިއެވެ.\nއިންޑިއާ ސިފައިންްގެ މައްސަލާގައި ސަރުކާރުން ވާހަކަ ދައްކާކަށް ބޭނުމެއް ނުވެ އެވެ. ޑިފެންސް މިނިސްޓްރީން އަދި ޑިފެންސް މިނިސްޓަރު މާރިޔާ އަހުމަދު ދީދީ ވެސް އެ ވާހަކައެއް ނުދެއްކެވިއެވެ. ފޮރިން މިނިސްޓްރީން އަދި ފޮރިން މިނިސްޓަރު އަބްދުﷲ ޝާހިދު ވެސް އެ ވާހަކައެއް ނުދެެއްކެވިއެވެ. ސަރުކާރުގެ އިސްވެރިއަކު ވެސް އެ ވާހަކައެއް ނުދެއްކެވި އެވެ. މުޅީން ކުރައްވަނީ އިންޑިއާ އަށް ތައުރީފެވެ.\nމި މައްސަލާގައި އަމާޒުކުރެވުނު ސުވާލުތަކަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޖަވާބު ދެއްވަ އެވެ. އަބަދުވެސް އިންޑިއާގެ ދިފާއުގައި ވާހަކަފުޅު ދައްކަވާ ރައީސް ނަޝީދު ވިދާޅުވި ގޮތުގައި އެހެން ގައުމުތަކުގައި ވެސް އެ ގައުމުގެ ނޫން އެހެން ގައުމުތަކުގެ ސިފައިން ތިބެ އެވެ. ޖަރުމަނާއި ޖަޕާނުގައި ވެސް އެހެން ގައުމުތަކުގެ ސިފައިން ތިއްބެވެ. އަދި ރާއްޖޭގައި ތިބި އިންޑިއާ ސިފައިންގެ އަދަދު ދިވެހި ރައްޔިތުން ސާފު ކުރަން ބޭނުންވި ނަމަވެސް އެ ގައުމެއްގައި ތިބޭ އެހެން ގައުމުތަކުގެ އެންމެންގެ އަަދަދެއް ނޭންގޭނެ އެވެ.\nނަޝީދު އެ ވިދާޅުވި ގޮތަށް ޖަރުމަނާއި ޖަޕާން ފަދަ ގައުމުތަކުގައި އެހެން ގައުމުތަކުގެ އަސްކަރިއްޔާއިން ތިބެނީ އެ ގައުމުތަކުގެ މެދުގައި ވެވުނު އެއްބަސްވުމެއްގެ ދަށުންނެވެ. އެއީ ހިނގާދިޔަ ހަނގުރާމައަކުން އެ ގައުމަށް އެހެން ގައުމުތަކުން ވެދިން އެހީތެރިކަމެއްގެ ސަބަބުން ވެވުނު އެއްބަސްވުމެއް ނުވަތަ އެ ނޫން ކޮންމެވެސް ސަބަބަކާއި ގުޅިގެން ވެވުނު އެއްބަސްވުމެއްގެ ދަށުންނެވެ. ރާއްޖޭގައި އިންޑިއާ ސިފައިން ތިބީ އެ ގޮތަކަށް ނޫނެވެ. އެހެން ކަމުން މިއީ އޮޅުވާލުމުގެ ގޮތުން އެމަނިކުފާނު ދެއްކެވި ވާހަކަތަކެކެވެ. ސީދާ ބުހުތާން ދޮގެކެވެ.\nރާއްޖޭގައި ތިބި އިންޑިއާ ސިފައިންގެ އަދަދު ހާމަކުރަން ސަރުކާރުން ފަސް ޖެހުމަކީ ކަންބޮޑުވުމެކެވެ. އަދި އެއީ ބިރުވެރި ކަމެއް ވެސް މެއެވެ. އިންޑިއާ ސިފައިންގެ އަދަދު ހާމަ ކުރުމަކީ ގައުމީ ސަލާމަތަށް އޮތް ނުރައްކަލެއް ކަމަށް ސަރުކާރަށް ވިސްނުނު ނަމަވެސް ގައުމީ ސަލާމަތަށް އޮތް ނުރައްކަލަކީ އެ އަަދަދު ސިއްރު ކުރުމެވެ.\nރާއްޖޭގައި ތިބި އިންޑިއާ ސިފައިންގެ އަދަދު ހާމަކުރުމަކީ ދިވެހި ސަރުކާރުން ކުރަން ޖެހޭނެ ކަމެކެވެ. އަދި އިންޑިއާ ސިފައިން ރާއްޖޭގައި ތިބި ހަގީގީ އަދަދު ވެސް ހާމަކޮށްދޭން ޖެހޭނެ އެވެ. ދިވެހިންގެ ތެރެއިން ބައެއްގެ ހިތުގައި އިންޑިއާއާ މެދު އޮތް ނުތަނަވަސްކަން ފިލުވާލެވޭނެ ގޮތަކީވެސް އެއީ އެވެ. ސުވާލަކީ ރާއްޖޭގައި ތިބި އިންޑިއާ ސިފައިންގެ އަދަދު ހާމަނުކޮށް ކިހާ ދުވަހަކު ސަރުކާރަށް ތިބެވޭނެ ތޯ އެވެ. ގައިމު ކޮންމެވެސް ދުވަހަކުން އިންޑިއާގެ އަދަދު "އައުޓް" ވާނެ އެވެ\nއިންޑިއާ އެމްއެންޑީއެފް ފޮރިން މިނިސްޓްރީ + މާރިޔާ އަހުމަދު ދީދީ އަބްދުﷲ ޝަމާލް ދިވެހި އިންޑިއާގެ ގުޅުން


އެމްޑީޕީގެ ސީދާ ހަރަކާތް މިއަދު ވެސް ކުރިޔަށް – Maldivian Democratic Party\nއެމްޑީޕީގެ ސީދާ ހަރަކާތް މިއަދު ވެސް ކުރިޔަށް\nއެމްޑީޕީން އާދީއްތަ ދުވަހު ފެށި ސީދާ ހަރަކާތް މިއަދު ވެސް ކުރިޔަށް އެބަދެއެވެ.\nމިއަދު މެންދުރު 2.30 ހާ އިރުން ފެށިގެން އެމްޑީޕީގެ ސަޕޯޓަރުން ރީފް ސައިޑް ކައިރީގައި އިހުތިޖާޖު ކުރަމުން ދާއިރު، ރައީސް ނަޝީދު ބައިވެރިވެވަޑައިގެންނެވި، ރޭގެ އިހްތިޖާޖު ރޫޅާލުމަށް ފުލުހުން ވަނީ އެކަށީގެން ނުވާ ބާރުގެ ބޭނުންކޮށްފައެވެ. އެ ގޮތުން ބައެއް ނޫސްވެރިންނާއި އާންމުން ހައްޔަރުކޮށް، އެމްޑީޕީގެ ރިޔާސީ ކެންޑިޑޭޓް މުޙަންމަދު ނަޝީދުގެ ސެކިއުރިޓީ ބަލަހައްޓަވާ އެމްއެންޑީއެފްގެ ބޭފުޅުންގެ ގަޔަށް ވެސް ވަރަށް ކައިރިން ޕެޕަރސްރޭ ޖަހާފައިވާކަން ފާހަގަކުރެވެއެވެ. އަދި ނޫސްވެރިންނާ ވަރަށް ހަޑިހުތުރު ބަހުރުވައިން ފުލުހުން މުޚާތަބުކޮށްފައިވާ ކަމަށް ވެސް ބައެއް ނޫސްވެރިން ބުނެއެވެ.\nއެމްޑީޕީން މިއަދު ވެސް ސީދާ ހަރަކާތަށް ނުކުމެފައިވާއިރު އެ ޕާޓީގެ ސްޕޯކްސްޕާސަން އިމްތިޔާޒް ފަހުމީ (އިންތި) ރޭ ނޫސްވެރިންނަށް މައުލޫމާތު ދެއްވަމުން ވިދާޅުވެފައިވަނީ މި އިޙްތިޖާޖަކީ ސީދާ ބަޣާވާތުގެ ސަރުކާރު ވައްޓާލުމަށް ފަށާފައިވާ ސިޔާސީ ހަރަކާތެއް ކަމަށެވެ. އަދި މި ހަރަކާތް ނިންމާލާނީ ބަޣާވާތުގެ ސަރުކާރު ވައްޓާލުމަށް ފަހު، ނުވަތަ އަވަސް އިންތިޚާބެއް ބޭއްވުމަށް ބަޣާވާތުގެ ސަރުކާރުން އެއްބަސްވުމުން ކަމަށެވެ.\nފުލުހުން ސުލްހަވެރި މުޒަހަރާތަކުގައި އެކަށީގެންނުވާ ބާރުގެ ބޭނުންކޮށް މުޒާހަރާ ރޫޅާލާ މައްސަލައާއި، ސުލްހަވެރި މުޒާހަރާތަކުގައި ބައިވެރިވާ އާންމުންނާއި، ނޫސްވެރިންނާ މެދު އަނިޔާވެރި އަމަލުތައް ހިންގާ މައްސަލައިގައި އެމެރިކާގެ ސަފީރު ޕެޓްރީޝިއާ ބުޓެނިސް ވަނީ ކަންބޮޑުވުން ފާޅުކުރައްވާފައެވެ. އެހެން ނަމަވެސް އޭގެ ފަހުން ވެސް ދުނިޔޭގެ އެންމެ ބޮޑު ބާރު ކަމަށްވާ އެމެރިކާއަށް ގޮންޖެހުމަށްފަހު ފުލުހުން ވަނީ އެމީހުންގެ އަނިޔާވެރިކަން އިތުރަށް ކުރިއަށް ނެރެ މެކުހަށްޖަހާފައެވެ.


Court thah islaahu nukurinama gaanoonuthah baathilukuraane, ehenve majubooruvi ekan kuran: Nasheed\nކޯޓުތައް އިސްލާހު ނުކުރިނަމަ ގާނޫނުތައް ބާތިލުކުރާނެ، އެހެންވެ މަޖުބޫރުވީ އެކަން ކުރަން: ނަޝީދު\n-4months ago 1 - އިނާޒް މޫސާ\nޖުޑިޝަރީ އިސްލާހުކޮށް، ކޯޓުތަކުގެ ފަނޑިޔާރުން ވަކި ނުކުރިނަމަ، ރައްޔިތުންގެ މަޖިލީހުން ހެދި ގާނޫނުތައް މިއަދު ހުންނާނީ ބާތިލުކޮށްފައި ކަމަށާއި އެސަބަބުތަކަށްޓަކައި ކޯޓުތައް އިސްލާހު ކުރަން މަޖުބޫރުވީ ކަމަށްރައްޔިތުންގެ މަޖިލީހުގެ ރައީސް، އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nއެމްޑީޕީން ތިލަދުންމައްޗަށް ކުރާ ދަތުރުގައި ރޭ ހއ. ދިއްދޫގައި ބޭއްވި ޖަލްސާގައި ވާހަކަދައްކަވަމުން ރައީސް ނަޝީދު ވިދާޅުވީ، ސަރުކާރުން ވެފައިވާ ވައުދުތައް ފުއްދުމަށް ފުރަތަމަ އަޅަންޖެހޭ ތަރަހަ އަކާއި ބިނަގަލެއް އެބަ ވާކަމަށެވެ. އެއީ ކޯޓުތަކުގެ ގާނޫނު އިސްލާހު ކުރުމާއި ފަނޑިޔާރުގެ އިސްލާހު ކުރުން ކަމަށެވެެ. އެގޮތުން ކޯޓުތައް އިސްލާހު ނުކޮށް، ވައުދު ފުއްދުމުގެ މަސައްކަތް ފެށިނަމަ، މިއަދު އޮންނާނީ ގާނޫނުތައް ކޯޓުން ބާތިލުކޮށްފައި ކަމަށް ނަޝީދު ވިދާޅުވިއެވެ.\n''ޝަރުއީ ނިޒާމު، ކޯޓުތައް އިސްލާހު ނުކޮށް، އަޅުގަނޑުމެން މިއަދު މިކަމުގެ ތެރެއަށް ދިޔަނަމަ، އަޅުގަނޑުމެން ހަދާ ގާނޫނު އޭގެ އަނެއް ދުވަހު ބާތިލުކުރާނެ. އަޅުގަނޑުމެން ހަދާފައިވާ ގާނޫނު އޭގައި ލިޔެފައި އޮތް ގަނޑުގެ ދެއްޔަށްވެސް އޭގެ ހަރަދު ނުދާނެ. އަޅުގަނޑުމެންނަށް އެހެންވީމާ މަޖުބޫރުވީ ފުރަތަމަ ކުރަންޖެހޭ ކަންކަން ފުރަތަމަ ކުރަން.'' ރައީސް ނަޝީދު ވިދާޅުވިއެވެ.\nނަޝީދު ވިދާޅުވި ގޮތުގައި ވަކި ހާއްސަ ކަންތައްތަކެއް ވަކި ވަގުތަކު ވަކި އިރަކު ވަކި ގޮތަކަށް ކުރުަމަކީ ތަރައްގީކަން އަބަދުވެސް އެމްޑީޕީން ބުނަމުންދާ ކަމަށެވެ.\nއެމްޑީޕީގެ ވައުދުތައް ހާއްސަވެގެން ދަނީ ވަކި ގަޑިއެއްގައި ވަކިކަމެއް ވަކި ގޮތަކަށް ކުރުމަށް ކަމަށް ނަޝީދު ވިދާޅުވިއެވެ. 2018 ވަނަ އަހަރު މިރާއްޖޭގެ ވެރިކަން ބަދަލުވުމުގެ އެންމެ ބޮޑު ސިއްރަކީ ރާއްޖޭގައި އިންސާފު ގެއްލިގެން ދިޔުން ކަމަށާއި ފަނޑީޔާރުގެއިން ގާނޫނު ހެދުންވެސް އަދި އެހެން ކަންކަން ވެސް ކުރަމުން ދިޔުމުން ކަމަށް ރައީސް ނަޝީދު ވިދާޅުވިއެވެ.\n'' ފަސް އަހަރު ތެރޭގައި ރަނުން ރަނަށް ވައުދުތައް ފުއްދާނަން. ރައީސް ކަމުގައި އެއިންނެވީ ފަސް އަހަރަށް އިބްރާހީމް މުހައްމަދު ސޯލިހު، އަޅުގަނޑު މިހުރީ މަޖިލީހުގެ ރައީސް ކަމުގައި. ދެން ބައްލަވާ، ދެން ބައްލަވާ ،އާދޭ ބައްލަވަން ޕީޕީއެމްވެސް އެހެން މީހުންވެސް.އަޅުގަނޑުމެން ބައްޔެއް ނުކުރެވޭނެ.'' ރައީސް ނަޝީދު ވިދާޅުވިއެވެ.\nމީގެއިތުރުން މިސަރުކާރުން ރައްޔިތުންނަށް ވައުދުތައް ވަމުންދަނީ ތަންދޮރު ދަނެގެން ކަމަށާއި ކޮވެއްޔަށް އަބަދުވެސް ޖެހޭނީ ކާޅު ހާލި ހެދީމައި އައިސް ބިސް އަޅަން ކަމަށެވެ.\n''ވައުދެއްވަމުން މިދަނީ އަޅުގަނޑުމެންނަށް ތަންދޮރު އެނގިގެން، މިއީ ކިހިނެއްކުރާ ކަމެއްކަންވެސް އެނގިގެން، އެހެނޭ ކިޔާފައި ހަމަ ކޮވެއްޔަށް ޖެހޭނީ ކާޅުގެ ހާއްޔަށް އައިސް ބިސްއަޅަން. އެސޮރު ނުދަނެއޭ އޭގައި ހާލި ހަދާކަށް. އެސޮރު އަބަދުވެސް ދަސްކޮށްފައި އޮތީ އެހެން މީހެއްގެ ތެރެއަށް އެރިގަންނަން. އަމިއްލަކަމެއް ނުކުރަން، އެހެންމީހަކު ކުރި ކަމަކުން ނޫނިއްޔާ ތިމަނާއަށް ކަމެއް ނުވާނެ ގޮތަކަށް. ހަމަ ބުނާނީ މިހާއްޔަށް އެހެން ބަޔަކު ބިސް ނާޅައްޗޭ. މިއީ އަޅުގަނަޑުމެންގެ ހާއްޔެއް. ރައްޔިތުން މިހާރު އެގޮތެއް ބަލައެއް ނުގަނޭ'' ނަޝީދު ވިދާޅުވިއެވެ.\nމީގެއިތުރުން ނަޝީދު ވިދާޅުވީ ލާމަރުކަޒީ ގާނޫނުން ކައުންސިލުތަކަށް ލިބިދޭ ބޮޑު ބަޖެޓުން ރަށުގައި ވަޒީފާތައް އިތުރުކުރަންޖެހޭ ކަމަށެވެ.\nއަދި ތިލަދުންމަތީގައި ހިންގާ މަޝްރޫއުތަކަށް ބޭނުންވާ ސާމާނު ތިލަދުންމަތީ ފިހާރަތަކުން ގަނެ، އެމަސައްކަތް ކުރާނެ މީހުންވެސް ތިލަދުންމަތިން ހޯދުމަށް ނަޝީދު އިލްތިމާސްކުރެއްވިއެވެ.\n''ތިލަދުންމަތީގެ ކޮންމެ ރަށެއްގައި ވަޑާންގެއެއް ހަދައިގެން 24 ގަޑިއިރު ގޮނޑި މޭޒު ޖެއްސަސް ތިލަދުންމަތީގެ ސުކޫލުތަކަށް ނުފުދޭ. ބޭނުންވަނީ އެބަދަލު ގެންނަން. ޗައިނާއިން އެގޮނޑި މޭޒު ގެންނާކަށް ނުޖެހޭނެ. އެޕްލާސްޓިކް ގޮނޑި މިތާކު ބަހައްޓާކަށްވެސް ނުޖެހޭ. މިއަތޮޅުގައި އެބަތިބި ވަޑިން. ކޮންމެ ކައުންސިލެއްގައި ބަހައްޓާކަށް ނުޖެހޭ ގައްބަރު ސިންގް ގޮނޑިއެއް. ރީތި އަދަރާދަ ގޮނޑިއަކީ އެއްތެޔޮ ފުރާފައި ރީތިކޮށް ބަހައްޓާފައި ހުންނަ އެއްޗެއް.'' ނަޝީދު ވިދާޅުވިއެވެ.\nމީގެއިތުރުން ނަޝީދު ވިދާޅުވީ މަސްވެރިންނަށް ސަރުކާރުންވީ ވައުދުތައްވެސް ފުއްދާނެ ކަމަށާއި ރައީސް ސޯލިހު ރަނުން ރަނަށް ވައުދުތައް ފުއްދަވާނެ ކަމަށެވެ.\nކޯޓުތައް އިސްލާހު ނުކޮށްފިނަމަ އެޖެންޑާ 19 ގެ ވައުދުތައް ފުއްދުމަށް ރައްޔިތުންގެ މަޖިލީހުން ހެދި ގާނޫނުތައް ބާތިލުކުރީސްކަމަށާއި އެހެންވެ ފަނޑިޔާރުން ވަކިކުރީ ކަމަށް ނަޝީދު ވިދާޅުވިއިރު، މިސަރުކާރު ވެރިކަމާ ހަވާލުވި އިރު ސުޕްރީމް ކޯޓުގައި ތިއްބެވި ފަސް ފަނޑިޔާރުންވެސް ވަކިކޮށްފައިވަނީ އެބޭފުޅުންގެ މައްޗަށް ތަފާތު ތުހުމަތުތައް ކޮށްފައެވެ.\nފާޅުގައި އެއްމެންނަށް އެނގިގެން ޓެރަރިޒަމްގެ ޢަމަލެއް ހިންގިކަން ސާބިތުވެގެން ނަޝީދުގެ މައްޗަށް ކުރެވުނު ޖަލު ޙުކުމުން ބޯ ދަމައިގަނެ ސަލާމަތް ވީ ކޯޓުތައް އިސްލާޙު ކުރީމާތޯ؟ ނޫން ނޫން އިސްލާޙު ކުރީކީނޫން ކޯޓުތައްވެސް ޚުދުމުޚުތާރު ލާދީނީ ނަޝީދުގެ މުށު ތެރެ އަށްލާ ޢަދުލު އިންސާފުގެ ނިޒާމު ހަލާކުކޮށްލީ. އެމްޑީޕީ އަކަށް އެއްވެސް ކަމެއް ހަމަ އެއްވެސް ކަމެއް އިސްލާޙެއް ނުކުރެވޭނެ ނުވެސް ކުރާނެ.\nއެއާޕޯޓްގެ ހީވާގި ފަޔަރ ފައިޓަރުންނަށް އައްސަރިބަހާއި ސާބަސް!02 hours ago\nކޮވިޑް-19 ޖެހިގެން ހަވަނަ މީހަކު ދިވެހިރާއްޖެއިން ނިޔާވެއްޖެ05 hours ago\nޣައްސާން ވިދާޅުވަނީ ރައީސް ޔާމީންގެ ދިފާއުގައި ރައީސް މައުމޫންއަދި ނުކުންނަވާނެކަމަށް، ރައީސް ނަޝީދު ވިދާޅުވަނީ ނުނިކުންނަވާނެކަމަށް!06 hours ago\nނ.ވެލިދޫ ރައްޔިތުންގެ ފަރާތުން އިރުފުށި ކަރަންޓީން ފެސިލިޓީއަށް ރޭގަނޑުގެ ކެއުމެއް ހަދިޔާކޮށްފި 1 12 hours ago\nދުވަސްވީ މީހުން ކަސްރަތުކުރުމަށް ބޭރަށް ދާއިރު އެމީހުންނާއި އެކު އެހެނިހެން ފަރާތްތައް ބޭރަށް ނުދާން އިލްތިމާސްކޮށްފި012 hours ago\n"ބްލެކް ލައިވްސް މެޓާރސް" ކަމަށް ވިދާޅުވެ މަޚުލޫފް ޓްވީޓްކުރެއްވި ގޮތަކުން ހޫނުފެނަށް!01 day ago\nތަރިކައާއި ބެހޭ ޤަވާއިދުތައް ހަދައި ގެޒެޓް ކުރަން ފޮނުވައިފި01 day ago\nތިން ގައުމެއްގައި ތިބި 103 ދިވެހިން އަނބުރާ ދިވެހިރާއްޖެއަށް!01 day ago


Gaumakah gaumee dhidha kihaa muhinmmu? - vNews.mv\nގައުމަކަށް ގައުމީ ދިދަ ކިހާ މުހިންމު؟\nޒަމްޢަތު އަޙްމަދު ވަޙީދު Male' | 26 July 2020, 14:51\nދިވެހި ދިދަ ހުންނަންވީ ގޮތް ބަޔާންކޮށް ވަޒީރުންގެ މަޖްލީހުން ފާސްކޮށްފައިވާގޮތުގެ ބަޔާނެއް ވަޒީރުލް އައުޒަމްގެ އޮފީހުން ނެރިފައިވަނީ 1965ގައެވެ. ތާރީޚު ދިރާސާކުރައްވާ ބޭފުޅުން ވިދާޅުވާ ގޮތުން މިހާރު ރާއްޖޭގައި ބޭނުންކުރަމުންދާ ގައުމީ ދިދަ މިގޮތުގައި ބޭނުންކުރަން ފަށާފައިވަނީ 26 ސެޕްޓެންބަރު 1965ގައެވެ.\nއޭގެފަހުން ދިވެހި ދިދައާ ބެހޭ ގަވާއިދެއް ހެދި، ތަންފީޒު ކުރެވެން ފެށީ ރައީސް އަލްއުސްތާޛު މައުމޫން ޢަބްދުލްޤައްޔޫމްގެ ވެރިކަމުގައި 1989 ގެ މާރޗް މަހުގެ 19 ވަނަ ދުވަހުއެވެ.\nއޭރުއްސުރެ އެކަމަށް ޚާއްސަ ގަވާއިދުތަކެއް ކަނޑައެޅި، ވަކި އުސޫލުތަކެއްގެ ދަށުން މިހާރު މި ބޭނުންކުރާ ގޮތަށް ދިދަ ބޭނުން ކުރަމުންދާއިރު ދިދައިގެ ބޭނުން ކުރެވޭނެ ގޮތްތަކާއި ހާލަތްތައްވެސް ވަަރަށް ތަފްސީލުކޮށްވަނީ މި ގަވާއިދުތަކުގައި ބަޔާންކޮށްފައެވެ. އެކިފަހަރުމަތިން ގަވާއިދަށް އިސްލާހުގެނެސް، ހަރުދަނާ އުސޫލުތަކެއްވެސް ދިދައިގެ ގަވާއިދަށް ގެނައެވެ.\nއެންމެ ފަހުން މިފަދަ އިސްލާހުތަކާއިއެކު ގައުމީ ދިދައިގެ އުސޫލަށް ބަދަލުގެނައީ 2017ވަނަ އަހަރުއެވެ.\nދިވެހި ޤައުމީ ދިދައަށް ޙުރުމަތްތެރިކޮށް ހިތުމަށްޓަކައި ދިވެހި ދިދަ ބޭނުންކުރެވޭނެ ތަންތަނާއި ދިދަ ބަހައްޓަންވީ ގޮތާއި ދިދަ ބޭނުންކުރުމުގައި ގެންގުޅެންވީ ހަމަތަކާއި މިންގަނޑުތައް މި އުސޫލުގައި ކަނޑައަޅާފައިވާއިރު އަނދިރި ވަގުތު ދިދަ ނަގާފައި ބަހައްޓަންޖެހޭނީ ދިދަ ރީއްޗަށް ފެންނާނެހެން އަލިކޮށްފައިކަމަށް ބަޔާންކޮށްފައިވެއެވެ.\nމި އުސޫލުގައި އެންމެ ފާހަގަކޮށްލެވޭކަމަކީ ރާއްޖޭގެ އެއްވެސް ރަށެއްގައި، ޤައުމީ ދިދައަށް ވުރެ އުހަށް އެހެން ދިދައެއް ނެގުމަކީ މަނާކަމެއްކަމަށް ކަނޑައަޅާފައި އޮތް އޮތުމެވެ.\nމިއަދު މި އުސޫލު ވުޖޫދުގައި ނެތެވެ. އެފަދަ ގަވާއިދެއް ނެެތެވެ. 2017 މާރޗް މަހުގެ 8 ވަނަ ދުވަހު އަމަލުކުރަންފެށި، ޤައުމީ ދިދަ ބޭނުންކުރުމާއި ގުޅޭ އުސޫލުވަނީ މިދިޔަ އަހަރުގެ ފެބްރުއަރީ 17ގައި އުވާލާފައެވެ.\nއުސޫލު ބާތިލުކުރި ސަބަބެއް ސަރުކާރުން ހާމަކޮށްފައެއް ނުވެއެވެ.\nގައުމީ ދިދައަކީ ގައުމެެއް ރަމްޒުކޮށްދިނުމުގައި މުހިންމު ދައުރެއް އަދާކުރާ އެއްޗަކަށްވާއިރު އެކަމަށް ޚާއްސަ އުސޫލެއް ނުވަތަ ގަވާއިދެއް އޮތުމަކީ މުހިންމުކަމެކެވެ.\nދިވެހިރާއްޖޭގެ އެންމެ ފަޚުރުވެރި ރަމްޒުކަމުގައިވާ ދިވެހި ގައުމީ ދިދައާ ބެހޭ އުސޫލެއް އޮތުމުގެ މުހިންމުކަމާއިމެދު ތައުލީމީ ދާއިރާއަށް ގިނަ ދުވަސްތަކެއްވަން ގިނަ ޚިދުމަތްތަކެއް ކުރައްވާފައިވާ ޑރ އަޝްރަފް އަބްދުއްރަޙީމް ވިދާޅުވީ ކޮންމެ ގައުމެއްގައިވެސް އެ ގައުމެއްގެ ދިދައިން ރަމްޒުކޮށްދެނީ އެ ގައުމަކީ މިނިވަން، މުސްތަގިއްލު، އަމިއްލަ ވެރިކަމެއް އޮތް، އަމިއްލަ ބަހާއެއްގެ މައްޗަށް ބިނާވެފައިވާ އަމިއްލަ އުޅުންތަކަކާއި ގުޅުންތަކެއް އެކުލެވޭ ބަޔަކު ދިރިއުޅޭ ގައުމެކަމެވެ. އެހެންކަމުން މިފަދަ މުހިންމު އެއްޗަކަށް ދިދަ ވާއިރު ދިވެހި ދިދައަށް ހިތުހުރި ގޮތެއް ހެދުމަކީ ކޮށްގެންވާނެކަމެއް ނޫންކަމަށެވެ.\nދިދައާއި ގުޅޭ ގޮތުން ހަދާފައިވާ ގަވާއިދުތަކާއި އުސޫލުތައް އުވާލުމަކީ ވަރަށް ނާތަހުޒީބު އަމަލެއްގެ ގޮތުގައި ޑރ އަޝްރަފްވަނީ ފާހަގަކުރައްވާފައެވެ.\nދިދަވެސް މިހުންނަނީ އެއްކޮޅު ހިފެހެއްޓިފައި، އަނެއްކޮޅު ދޫކުރެވިފައި. ބަޔަކު އައިސް ކޮންމެކަމެއް އެމީހުން ބޭނުންވާގޮތަށް ކުރަން ބުނާއިރަށް އެހެން އެކަން ކޮށްގެން ނުވާނެ. އެއީ ދިދަ ރަމްޒުކޮށްދޭ އެއްޗަކީ. ބަޔަކު ބުނާހެން ކަންކުރާކަމަށްވާނަމަ ދިދަ ހުރުމުގެ ބޭނުމެއް ނެތް. އުސޫލު އުވާލީމަ ހިތުހުރި އެއްޗެއް ހަދަންވީ. އެއެއްނޫން ގައުމަކީ އިނގޭތޯ. އެ ގޮތަށް އުޅޭކަށް ފުރުސަތެއްވެސް ނުދެވޭނެ.\nއިޖުތިމަޢީ ދާއިރާގައި، އަދި ލިޔުންތެރިއެެއްގެ ގޮތުގައި ފާހަގަކޮށްލެވޭ ބޭފުޅެއްކަމުގައިވާ އަހްމަދު ޝިޔާމް ވިދާޅުވީ ދުނިޔޭގެ އެހެން ގައުމުތަކުގައި ދިދަ ބޭނުންކުރަނީ ވަރަށް އިޚްތިރާމާއިއެކުކަމަށާއި ރާއްޖެއިން އެކަން މިހާރު ނުފެންނަކަމަށެވެ. ޚާއްސަކޮށް ދިދައާއި ބެހޭ އުސޫލެއް ކަނޑައެޅިފައި އޮއްވާ އެ އުސޫލު އުވާލުމަކީ ދިވެހިންނަށް ލިބިގެންދާ ދެރައެއްކަމަށެވެ.\nމިއަދު މި ރާއްޖޭއިން ފެންނަނީ ގައުމީ މުނާސަބަތުތަކުގައި ވެސް އެމީހަކު އެންމެ ތާޢީދުކުރާ ޕާޓީއެއްގެ ކުލައިގެ ޓައީ ބޭނުން ކުރާތަންކަމަށާއި ދިވެހި ދަރިންގެ ހައިސިއްޔަތުން މިއީ ވަރަށް ދެރަވާންޖެހޭ ކަމެއްކަމަށް ވިދާޅުވިއެވެ.\nސަރުކާރުގެ މުހިންމު މުނާސަބަތުތަކުގައިވެސް މިދަނީ ޕާޓީ ކުލަކުލައިގެ ޓައީ އަޅައިގެން. މިކަމުން މި ދައްކުވައިދެނީ ގައުމީ ލޯތްބެއް ނޫން. ޕާާޓީ ލޯބި. ކީއްކުރަންތޯ ޕާޓީކުލަތައް ގައުމީ ޖަލްސާތަކުގައި ބޭނުންކުރަންވީ؟ ހިތުގެ ތެރެއިން ގައުމީ ލޯބި ނާންނާތީ އެހެން އެކަންވަނީ. އަޅުގަނޑުމެން ގޭގޭގައި ޕާޓީ ދިދަ ނަގާއިރު ދިވެހި ޤައުމީ ދިދަ ނަގަން ލަދުގަނޭ އަޅުގަނޑުމެން.\nމިއަދު އަޅުގަނޑުމެން މިނިވަންވީތާ 55 އަހަރުފުރުން ފާހަގަކޮށް މިނިވަންކަމުގެ ވާހަކަދައްކާއިރު ކޮންމެކަމަކީ މިނިވަންކަންކަމަށް ނިންމައިގެން ތިބެވެންނެތެވެ. ކިތަންމެ މިނިވަންވިޔަސް އެގައުމެއް، ގައުމެއްގެ ގޮތުގައި އޮތުމަށްޓަކާ ހިފަހައްޓަންޖެހޭ ހަމަތަކާއި އުސޫލުތަކެއްވެއެވެ. ގައުމަށްޓަކާވާ ލޯބި ދުލުންނާއި އަމަލުން ދައްކާނަމަ ގައުމީވަންތަކަމަށްވެސް އިޚްތިރާމްކުރަންޖެހެއެވެ. ކޮންމެކަމަކަށް ކަނޑައަޅާފައިވާ އުސޫލުތަކާއި ގަވާއިދުތަކަށް ބޯލަނބަންވެސް ޖެހެއެވެ. އެ އުސޫކުތަކަށް އަޅުގަނޑުމެން އަމަލު ނުކުރާނަމަ، އިޚްތިރާމް ނުކުރާނަމަ އަޅުގަނޑުމެންގެ ގައުމަށް، ގައުމީ ދިދައަށް، ގައުމީ ބަހަށް އިޚްތިރާމްކުރާނީ ކޮންބައެއްތޯއެވެ.\nގައުމީ ދިދަ ރާއްޖެ މިނިވަން ދުވަސް ރިޕޯޓް


SAG: Varugadha Lanka Athun Raajje Balivejje - Vaguthu\nސާފް ގޭމްސް - ކްރިކެޓް: ވަރުގަދަ ލަންކާ އަތުން ރާއްޖެ ބަލިވެއްޖެ\nސައުތު އޭޝިއަން ގޭމްސްގެ ފިރިހެން ކްރިކެޓް އިވެންޓުގައި އަވައްޓެރި ސްރީލަންކާ އާއި ދެކޮޅަށް ރާއްޖޭގެ ޒުވާން ކްރިކެޓް ޓީމުން ރަނގަޅު ވާދަައެއް ކޮށްފި އެވެ.\nނޭޕާލްގެ ޓީޔޫ ކްރިކެޓް ގްރައުންޑުގައި ކުޅުނު މި މެޗު ސްރީލަންކާ ކާމިޔާބުކޮށްފައިވަނީ 98 ލަނޑުންނެވެ. ލަންކާ އަކީ ދެކުނު އޭޝިއާ ސަރަހައްދުގެ އިތުރުން މުޅި ދުނިޔެއިން ވެސް މި ކުޅިވަރުގައި ގަދަ ބާރެކެވެ.\nލަންކާ ފަދަ ކްރިކެޓުގައި ވަރުގަދަ އަދި ކާމިޔާބު ޓީމަކާއި ދެކޮޅަށް ރާއްޖޭގެ ކުޅުންތެރިންގެ ފަރާތުން މޮޅުކުޅުމެއް ފެނިގެންދިޔަ އިރު މެޗުގެ ޓޮސް ދިމާވެގެން ރާއްޖެ ޓީމު ގަސްތުކުރީ ފުރަތަމަ ހޮވަން އެރުމަށެވެ. މި އިނިންގްސްގައި ލަންކާ ވަނީ ކުޅެން އަރާ 20 އޯވަރުގެ ތެރޭގައި ހަތަރު ކުޅުންތެރިން ނުބައިވެގެން 192 ލަނޑު ހަދާފައެވެ. މި އިނިންގްސްގައި ލަންކާ ޓީމުން އެންމެ އެންމެ ރަނގަޅަށް ކުޅުނީ ނުބައިނުވެ 102 ލަނޑު ހެދި މެންޑިސް އެވެ. މެންޑިސްގެ އިތުރުން ލަންކާ އިން މި އިނިންގްސްގައި އެންމެ ރަނގަޅަށް ކުޅުނީ 26 ލަނޑު ހެދި ބަންޑާރާ އާއި އަޝާން އެވެ.\nލަންކާ އިން 20 އޯވަރުގެ ތެރޭ ހެދި 192 ލަނޑުގެ ޖަވާބުގައި ރާއްޖެ އިން ކުޅެން އަރާ 20 އޯވަރުގެ ތެރޭގައި9ކުޅުންތެރިން ނުބައިވެގެން ހެދުނީ 94 ލަނޑެވެ. އެންމެ ރަނގަޅަށް ކުޅުނީ 29 ލަނޑު ހެދި މުހައްމަދު ރިޝްވާން އާއި 12 ލަނޑު ހެދި މުހައްމަދު އައްޒާމް އެވެ.\nކްރިކެޓް އިވެންޓުގައި ރާއްޖެ ކުޅުނު ފުރަތަމަ މެޗުގައި ބަންގްލަދޭޝް އާއި ވާދަކޮށް ވަނީ ބަލިވެފައެވެ. މުބާރާތުގައި ރާއްޖެ ދެން ބައްދަލުކުރާނީ ނޭޕާލާ އެވެ. މި މެޗު ކުޅުމަށް ހަމަޖެހިފައިވަނީ މިއަދު މެންދުރު އެވެ.\nނޭޕާލް އަތުން ބަލިވެ ރާއްޖެ ތިން ވަނަ ހޮވާ މެޗަށް\nޑިސެމްބަރު 6, 2019 13:36\nތީ ވަރައް މޮޅުވީ...12 ލަންޑު 20 ލަންޑު..ބުރޯ މަވެސް ވިހިލަންޑު ހަދާނަން .ކަޑައޭ.


4,000 housing unit November gai alhan fashaane: Raees | Mihaaru\nރައީސް މިއަދު ނޫސްވެރިންނާ ވާހަކަފުޅު ދައްކަވަނީ: ބޯހިޔާވަހިކަމުގެ މައްސަލަތަކަށް މި ސަރުކާރުން ހައްލު ހޯއްދަވައި ދެއްވާނެ ކަމަށް ވިދާޅުވި. --ފޮޓޯ/ރައީސް އޮފީސް\n4،000 ހައުސިން ޔުނިޓް ނޮވެމްބަރުގައި އަޅަން ފަށާނެ: ރައީސް\n19 ސެޕްޓެމްބަރ 2019 - 23:05 20 comments\nސޯޝަލް ހައުސިންގެ ގޮތުގައި މާލެ ސަރަހައްދުގައި 4،200 ހައުސިން ޔުނިޓް އަަޅަން ވަނީ ނިންމައިފަ އެވެ. އަތޮޅުތަކުގައި އިމާރާތް ކުރަނީ 5،000 ހައުސިން ޔުނިޓެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި، ބޯހިޔާވަހިކަމުގެ ބޮޑު މަޝްރޫއެއް އެންމެ އަވަހަށް ފަށާނީ ކޮން އިރަކުތޯ "މިހާރު" އިން ދެންނެވުމުން ރައީސް ވިދާޅުވީ ލަހެއް ނުވެ އަމަލީ މަސައްކަތް ފެންނާނެ ކަމަށެވެ.\n"ހިޔާ ޕްރޮޖެކްޓް" ގެ ދަށުން ހުޅުމާލޭގެ ދެވަނަ ފިޔަވަހީގައި ބިނާކުރި 7000 ފްލެޓް ހިމެނޭ ޓަވަރުތަކެއްގެ ކައިރިން އިމާރާތްކުރުމުގެ މަސައްކަތުގައި އުޅޭ މީހަކު ހިނގާފައިދަނީ.---ފޮޓޯ: ހުސައިން ވަހީދު/މިހާރު\nއެމަނިކުފާނު ވިދާޅުވި ގޮތުގައި ރަށްރަށުގައި މިހާރު ވެސް ބައެއް މަޝްރޫއުތައް ކުރިއަށް އެބަދެ އެވެ. ބޯހިޔާވަހިކަން ބޭނުން ވަނީ މާލެ އަށް އެކަނި ނޫން ކަން ފާހަގަކުރައްވައި ރައީސް ވިދާޅުވީ ހދ. ނޮޅިވަރަންފަރާއި ތ. ތިމަރަފުށީގައި މަސައްކަތް ފަށާފައިވާ ކަމަށެވެ.\nބޯހިޔާވަހިކަމުގެ މަޝްރޫއުގެ ތަފްސީލް:\n- ލ. ފޮނަދޫގައި 50 ހައުސިން ޔުނިޓް\n- ގދ. މަޑަވެލީގައި 22 ޔުނިޓް\n- ގދ. ހޯޑެއްދޫގައި 40 ޔުނިޓް\n- ފުވައްމުލަކުގައި 200 ޔުނިޓް\n- ސ. ހުޅުމީދޫގައި 48 ޔުނިޓް\n- ގދ. ގައްދޫގައި 50 ޔުނިޓް\n- ސ. ހިތަދޫގައި 264 ޔުނިޓް\n- ގއ. ވިލިނގިލީގައި 52 ޔުނިޓް\nމި މަޝްރޫއުތައް ކުރިއަށް ގެންދިއުމުގެ އިތުރުން ރަށްރަށުގައި ނުހެދި ހުރި ގޯތިތައް ހެދުމަށް ފައިސާ ދޫކުރުމުގެ މަސައްކަތް ކުރިއަށް އެބަދާ ކަމަށް ރައީސް ވިދާޅުވި އެވެ.\nކުރީގެ ސަރުކާރުން ހުޅުމާލޭގައި އިމާރާތްކޮށްފައިވާ 6،860 ހައުސިން ޔުނިޓް ހެޔޮ އަގުގައި ދޫކުރަން ކަމާބެހޭ ފަރާތްތަކާ އެކު މަޝްވަރާ ކުރަމުން އަންނަ ކަން ރައީސް ފާހަގަކުރެއްވި އެވެ. ވިސްނުންފުޅަކީ، ރައީސް ވިދާޅުވި ގޮތުގައި، 7،000ރ. އަށް ވުރެން ބޮޑު ނުވާނެ ގޮތަކަށް އެ ފްލެޓްތައް ދޫކުރުމެވެ.\n"މުއްދަތު އިތުރުކޮށްގެން ނަމަވެސް ރައްޔިތުންނަށް އެ އަގުގައި ދެވޭނެ ގޮތެއް ހޯއްދަވައި ދެއްވަން އަޅުގަނޑުމެން ވާނީ އެޗްޑީސީގައި އެދިފައި،" ރައީސް ވިދާޅުވި އެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް ސަރުކާރު ހިޔާ މަޝްރޫއު ހައުސިން މިނިސްޓްރީ ހައުސިން ޔުނިޓް ބޯހިޔާވަހިކަން


Akshey ge4film iulaanaa eku cinema thakah ufaaverikan\nއަކްޝޭގެ ހަތަރު ފިލްމުގެ އިއުލާނާއެކު ސިނަމާތަކަށް އުފާވެރިކަން\nއަކްޝޭ އާއި ސާރާގެ "އަތުރަންގީ ރޭ"ވެސް މި އަހަރު ސިނަމާތަކަށް އަންނާނެ\nއިންޑިޔާގެ ބޮކްސް އޮފީސް އަލުން ދިރުވުމަށް ފިލްމު އިންޑަސްޓްރީގެ އެންމެން ކަހަލަ ގޮތަކަށް މަސައްކަތް ފަށައިފި އެވެ. އެގޮތުން ސިނަމާތައް އަލުން ހުޅުވައި ކޮރޯނާވައިރަހުގެ ވަބާ ކުރިމަތިވުމުގެ ކުރިން ހިނގި ގޮތަށް ހިންގާލަން އެންމެން ވަނީ އަޒުމު ކަނޑައަޅާފަ އެވެ.\nފިލްމު ބަލަން ސިނަމާ ހޯލްތަކަށް ދިއުމުގެ ސަގާފަތަކީ އިންޑިޔާ މީހުން ކިބައިގައި ވަރަށް ބޮޑަށް އަށަގަނެފައިވާ ސަގާފަތެއް ނަމަވެސް ކޮރޯނާވައިރަހުގެ ބިރަށް ގިނަ ބަޔަކު މިހާރު ސިނަމާތަކަށް ގޮހެއް ނޫޅެ އެވެ. ނަމަވެސް ފުލުފުލުގައި މޮޅު، ރީތި ފިލްމުތައް ރިލީޒްކުރަން ފަށައިފިނަމަ މީހުންގެ ޚިޔާލު ބަދަލުވާނެކަމަށް ސިނަމާތަކުގެ ވެރިން ވެސް މިހާރު ތިބީ އުންމީދު ކޮށްގެންނެވެ.\nބޮޑު ސްކްރީނުގައި އަޅުވާ ފިލްމުތަކުގެ ތެރެއިން އަކްޝޭ ކުމާޜުގެ ފިލްމުތަކަށް ފަހަކަށް އައިސް ބެލުންތެރިން ވަރަށް ރަނގަޅު ތަރުހީބެއް ދެމުން އައިސްފައި ވެއެވެ. އެހެންވެ އަކްޝޭގެ ހަތަރު ފިލްމެއް ރިލީޒްކުރާ ތާރީޚުތައް ހުކުރު ދުވަހު އިއުލާން ކުރުމާއެކު ސިނަމާތަކަށް ވަނީ އުފާވެރިކަން އައިސްފަ އެވެ.\nއަކްޝޭގެ ފިލްމުތަކުގެ ތެރެއިން އެންމެ ފުރަތަމަ ރިލީޒްކުރާނީ ކެޓުރީނާ ކައިފް އާއެކު ކުޅެފައިވާ "ސޫރިޔަވަންޝީ" އެވެ. މި ފިލްމު އަންނަ އޭޕްރީލް މަހުގެ2ވަނަ ދުވަހު ސިނަމާތަކުގައި އަޅުވަން މިހާރު ވަނީ ތާވަލް ކޮށްފަ އެވެ.\nދެވަނަ ފިލްމު "ބެލްބޮޓަމް" ރިލީޒްކުރާނީ އަންނަ މޭ މަހުގެ 28 ވަނަ ދުވަހު އެވެ. އޭގެ ފަހުން އޮގަސްޓް6ގައި "އަތުރަންގީ ރޭ" ރިލީޒްކުރާނެ އެވެ. އަދި ހިސްޓޯރިކަލް ޑްރާމާ "ޕްރިތުވީރާޖް" ރިލީޒްކުރަން ހަމަޖެހިފައިވަނީ ނޮވެމްބަރު މަހުގެ5ވަނަ ދުވަހު އެވެ.\nޓްރޭޑް އެނަލިސްޓް ތަރަން އާދާޝް ކުރި ޓުވީޓެއްގައި ބުނީ އަކްޝޭގެ ހަތަރު ފިލްމެއް ރިލީޒްކުރާ ދުވަސްތައް އިއުލާން ކުރުމުން ފިލްމު އިންޑަސްޓްރީގެ އެންމެންނަށް ހިތް ހިތްހަމަޖެހުމެއް ނޭވާއެއް ލެވިއްޖެ ކަމަށެވެ.\nއަކްޝޭގެ އިތުރުން ޔާޝް ރާޖް ފިލްމްސް އިން ވެސް ފަސް ފިލްމެއް ރިލީޒްކުރާ ތާރީޚުތައް މިދިޔަ ހަފުތާގައި އިއުލާން ކޮށްފައި ވެއެވެ.


Covid 19 aai Gulhigen Pakistange Doctoreh Makkahgai Avahaara Vejje | Dhiislam\nކޯވިޑް 19 އާއި ގުޅިގެން ޕާކިސްތާނުގެ ޑޮކްޓަރެއް މައްކާގައި އަވަހާރަވެއްޖެ\nފާތިމަތު ކިފާޙު ޤުބާދު ޖޫން 6, 2020\nކޯވިޑް 19 އާއި ގުޅިގެން ޕާކިސްތާނުގެ ޑޮކްޓަރެއް މައްކާގައި އަވަހާރަވެއްޖެއެވެ.\nޑރ ނަޢީމު ޚާލިދު ޗޯދްރީ އަކީ މައްކާގެ އަލްޙިރާ ޖެނެރަލް ހޮސްޕިޓަލްގެ ސްޕެޝަލިސްޓު ސާރޖަނެކެވެ. ޢުމުރުން އެއްމެ 47 އަހަރުގެ ޑރ ނަޢީމަކީ މައްކާގައި އަވަހާރަވެފައިވާ ފުރަތަމަ ބޭރު ޑޮކްޓަރެވެ.\nމައްކާގެ ހެލްތު އެފެއާޒް ޑިޕާރޓްމަންޓުގެ ފަރާތުން ޑރ ޗޯދްރީ އަވަހާރަވުމާއި ގުޅިގެން ވިދާޅުވެފައިވަނީ އޭނާ މިޕެންޑެމިކާއި އިދިކޮޅަށް ކުރައްވާފައިވާ ހިތްވަރުގަދަ އަދި ބުރަ މަސައްކަތަކީ ޞިއްޙީ މުވައްޡަފުންނަށްވާ މިސާލެއްކަމަށެވެ.\n"ޗޯދްރީއަކީ މައްކާގެ ހެލްތު ޑިޕާރޓްމަންޓުގެ އެއްމެ ރަގަޅު އެއް މެޑިކަލް ޕްރޮފެޝަނަލް. އޭނާއަކީ މިޢާލަމީ ވަބާއާއި އިދިކޮޅަށް ކުރެވޭ މަސައްކަތުގައި އެއްމެ ކުރީ ސަފުގައި ހުންނެވި ބޭފުޅެއް. އަޅުގަނޑުމެން ދެކޭ ގޮތުގައި އެއީ އެއީ ދިފާޢި ސަފުގައި ހުންނެވި ޝަހީދެއް." ހެލްތު އެފެއާޒްގެ ޑިރެކްޓަރ ޖެނެރަލް ޑރ ވާއިލް ޙަމްޒާ މުތައިރު ވިދާޅުވެފައިވެއެވެ.\nސާރޖިކަލް ޑިޕާރޓްމަންޓުގައި ޑރ ޗޯދްރީއާއި އެކު މަސައްކަތް ކުރެއްވި އޭނާގެ އެކުވެރިން ވަނީ އޭނާ އަވަހާރަވުމާއި ގުޅިގެން ހިތާމަ ފާޅު ކުރައްވާފައެވެ. އެބޭފުޅުން ޞިފަ ކުރައްވާ ގޮތުގައި އޭނާއަކީ މަޑުމާތްތިރި އަޚްލާޤެއްގެ ވެރިއެކެވެ. މިގޮތުން ޙިރާ ޖެނެރަލް ހޮސްޕިޓަލްގެ ޑިރެކްޓަރ ޖެނެރަލް ވާލިދު އަލްއަމްރީ ވަނީ އޭނާއަށް ރަޙްމަތް ލައްވާ، ފާފަފުއްސަވާ، އޭނާއަށް ސުވަރުގޭގެ ނިޢޫމަތް ދެއްވުމަށް އެދި ދުޢާ ކުރައްވާފައެވެ. އަދި އޭނާގެ ޢާއިލާއަށް ކެތްތެރިކަން ދެއްވުމަށްވެސް ޑރ ވާލިދު ދުޢާ ކުރައްވާފައިވެއެވެ.\nޑރ ޗޯދްރީ އަވަހާރަ ވީއިރު މައްކާގައި ދިރިއުޅުއްވާ އޭނާގެ3އަންހެން ބޭފުޅުން ހުރެއެވެ. މިދިޔަ މަހު މައްކާގެ ކިންގ ޢަބްދުލްޢަޒީޒް ހޮސްޕިޓަލުގައި މަސައްކަތް ކުރައްވާ ނަރުހެއް ކަމަށްވާ ޚާލިދު ޢަބްދު ﷲ އަލްޙުސައިނީވެސް ވަނީ ކޯވިޑް 19 އާއި ގުޅިގެން އަވަހާރަވެފައެވެ.


Spot light: Fazeel "golhi" akah nufethi mulhi nizaamaa medhu suvaalu!\nޝިމާ ގެއްލުނު ހާދިސާއިން ފެށިގެން ފަޒީލްގެ އަމަލުތައް ހުރިގޮތް ދައްކުވައިދޭ ޓައިމްލައިނެއް -- އަވަސް\nމިހާރު މުޅި ރާއްޖޭގެ އެންމެން އެންމެ ބޮޑަށް ދަންނަ އެކަކީ ސިމާ ގޮވައިގެން ޑިންގީއެއްގައި ދަތުރު ކުރި ކަމަށް ބުނާ އިބްރާހިމް ފަޒީލެވެ. ސިމާގެ ކޮއްކޮ ގޮވައިގެން ފިލަނިކޮށް ހައްޔަރު ކުރި ފަޒީލެވެ. އަދި ފަހުން މީހަކު ރަހީނުކޮށް ފައިސާތަކެއް ފޭރިގަތް މައްސަލައެއްގައި އަނެއްކާވެސް ހައްޔަރުކުރި ފަޒީލެވެ. އެ ފަޒީލު މީހަކު ރަހީނު ކުރި ހަބަރު ކިޔަން އިނދެފައި ރައްޓެއްސަކު މިހެން ބުނެލި އެވެ: "ކިހާވަރެއްވީމަތަ މީނާ ދެން ހައްޔަރުކޮށްފައި ބަހައްޓާނީ؟ ކިހާ ބޮޑުވެއްޖެ މުސީބާތެއް މިިއީ!"\nސިޔާސީ މާ ބޮޑު ކަމެއް ބޯމަތިވެފައި ނެތުމާވެސް އެކު މިއީ އާންމުންގެ ތެރޭގައި މިހާރު އެންމެ ހޫނުކޮށް ދެކެވޭ ވާހަކައަށް ވުން ވެސް އެކަށީގެންވެ އެވެ. ގައިމުވެސް ސޯޝަލް މީޑިއާގައި އެތައް ބަޔަކު ދަނީ މި ފަޒީލެއްގެ މައްސަލާގައި ސުވާލު އުފައްދަމުންނެވެ. މި މައްސަލާގައި އާންމު އުސޫލުގެ ދަށުން ފުލުހުންގެ "ނާގާބިލު" ތުހުމަތުތަކުންނެވެ. ކޯޓުތަކާމެދު ގިނަ މީހުންގެ ތާއަބަދު އޮންނަ ޝަކުވާ އެވެ.\nޝިމާ ގެއްލުން، ފަޒީލްގެ "ފެށުން"\nލ. ގަމަށް އުފަން 25 އަހަރު އިބްރާހިމް ފަޒީލް އެންމެ ފުރަތަމަ އާންމުންގެ ސަމާލުކަމަށް އައީ މިދިއަ ފެބްރުއަރީ މަހުގެ 22 ވަނަ ދުވަހުގެ ރޭ، ލ. ކައްދޫން މާމެންދޫއަށް ދަނިކޮށް ދަތުރުކުރި ޑިންގީ ބަންޑުން ޖަހާލައިގެން މާމެންދޫ އައިމިނަތު ޝިމާ ނާފިޒު 19، ގެއްލުނު ހާދިސާއާ ގުޅިގެންނެވެ. އެ ޑިންގީގައި ޝިމާ ގޮވައިގެން ދިޔައީ ފަޒީލެވެ. އެ ދަތުރުގައި ލ. ގާދޫ ކަނޑުއޮޅިއަށް ޑިންގީ ބަންޑުން ޖަހައިލުމުން، ފަތަންވެސް ނޭނގޭ ޝިމާއަތަށް ހަމެއް ދީފައި، ފަޒީލް ވަނީ ފަތާފައި ގޮސް ކައިރީ އޮންނަ ސިކްސް ސެންސަސް ރިސޯޓަށް އަރައި އޭނާ ސަލާމަތްވެފަ އެވެ.\nޝިމާ ދަތުރުކުރި ޑިންގީ ބަންޑު ޖަހާލި ގޮތް ކަމަށް ލަފާކޮށް އަވަސްގް ގްރެފިކްސް ޖާނަލިސްޓް އަހުމަދު މާނިސް ތައްޔާރުކޮށްފައިވާ ގްރެފިކްސް\nވައިގެ މަގުންނާއި، ކަނޑު މަގުން އެތަކެއް ހާސް މޭލެއް ފުލުހުންނާ ސިފައިން ގުޅިގެން ބަލާފައިވާއިރު ޝިމާގެ އެއްވެސް ނިޝާނެއް އަދި ފެނިފައެއްނުވެ އެވެ. އެ ހިތާމަވެރި ހާދިސާއަށް ފަހު ފަޒީލަށް ބޮޑެތި ތުހުމަތުތަކެއް ޝިމާގެ އާއިލާގެ ފަރާތުން އަމާޒުވި އެވެ. ތަހުގީގުގައި ފަޒީލް ދެއްކި ވާހަކަތަކުގައި ޝައްކުތަކެއް ހުރިކަމަށް ފުލުހުން ބުނި ނަމަވެސް، "ޝިމާ އިތުރު ތާކަށް ގެންގޮސް ނޭއްގާނީ އަމަލެއް ހިންގާފައިވާ ކަމަށް މިހާތަނަށް ތަހިގީގުން ނުދައްކާ" ކަމަށާއި، ޝިމާ ގެއްލުނީ މީހެއްގެ ސަބަބުންކަމަށް ނުބެލެވޭކަމަށް ފުލުހުން ދާދި ފަހުން ވަނީ ބުނެފަ އެވެ.\nޝިމާ ކޮއްކޮ ގޮވައިގެން ފިލަން އުޅުނީ ވެސް ފަޒީލް\nޝިމާ ހޯދުމުގައި އާންމުންގެ އެހީތެރިކަމާއެކު ފުލުހުންނާ ސިފައިން އަވަދިނެތި އުޅެނިކޮށް އަނެއްކާވެސް ފަޒީލްގެ ނަން ނޫސްތަކުގެ ސުރުހީތަކަށް އެރި އެވެ. މިފަހަރު އިތުރު ދެ މީހަކާއެކު އުމުރު ހަމަނުވާ ޝިމާގެ އަންހެން ކޮއްކޮ ގޮވައިގެން ޑިންގީއެއްގައި ފުރައިގެން ދަނިކޮށް ފުލުހުން ހުއްޓުވީ އެވެ. އެ މައްސަލާގައި ފަޒީލާއި އޭނާގެ ދެ އެކުވެރިން ހައްޔަރުކުރުމަށްފަހު ދޫކޮށްލީ އެވެ. ނަވާރަ އަހަރުގެ ކުއްޖެއް ގެއްލުނު ހާދިސާއާ ގުޅުން ހުރި ހަގީގަތްތަކެއް ފޮރުވަން އުޅޭކަމަށް ފުލުހުން ގަބޫލުކުރާ މީހާ އެނބުރި މުޖުތަމުއަށް ދޫވީ އެވެ.\nއަޑިނޭނގޭ އެތައް ކަމެއް\nޝިމާގެ އާއިލާއާ ފަޒީލާއި ގާތް ގުޅުމެއް އޮންނަ ކަމަށް ފުލުހުން ވެސް ވަނީ ބުނެފަ އެވެ. ހާއްސަކޮށް ޝިމާއާ އޭނާގެ ކޮއްކޮއާ ފަޒީލް ވަރަށް ގާތްކަމަށްވެ އެވެ. ޝިމާ ގެއްލުނު ހާދިސާއާ ޝިމާގެ ކޮއްކޮ ގޮވައިގެން ފިލަން އުޅުނު މައްސަލައާ ގުޅުމެއް ނެތް ކަމަށް ފުލުހުން ވަނީ ކަށަވަރުކަންދީފަ އެވެ.\nޝިމާ މައްސަލާގައި ވެސް ޖަވާބު ނުލިބޭ އެތައް ސުވާލެއް ހުރި އިރު، ޝިމާ ކޮއްކޮ ގޮވައިގެން ފަޒީލާއި އޭނާގެ ދެ އެކުވެރިން މޫނު ނިވާކޮށްގެން ތިބީ ކޮން ބޭނުމެއްގައި ކަމެއް ސާފެއް ނުވެ އެވެ. އެ މައްސަލާގައި ފަޒީލްގެ އިތުރުން އޭނާގެ ދެ އެކުވެރިންނަށް ދައުވާ ކުރަން ފޮނުވާފައިވާ ވީނަމަވެސް، ފުލުހުން ހިއްސާކުރި މައުލޫމާތުތަކަށް ބަލާއިރު، ޝިމާ ކޮއްކޮ އެމީހުންނާއެކީ ދިޔައީ ރުހުމުގައި ކަން ދޭހަވެ އެވެ. ދައުވާކުރަނީ ރުހުމުގައި ވިއަސް، އުމުރު ހަމަނުވާ ކުއްޖެއް ގޮވައިގެން ދާން އުޅުމުން ކަމަށް ފުލުހުން އިތުރަށް ބުނެފައިވެ އެވެ. ނަމަވެސް، ފަޒީލާއެކު ޝިމާ ކޮއްކޮ ފިލައިގެން ދާން އުޅުނީ ކޮންތާތަކެއް ކަމެއް ކީއްވެގެން ކަމެއް، މިއީ ހައްތަހާވެސް ޖަވާބު ނުލިބިވާ ސުވާލުތަކެވެ.\nފަޒީލަށް އެތައް ދައުވާއެއް، ބިރުވެރި ތުހުމަތުތަކެއް\nލ. އަތޮޅުން އަވަސް އާ ވާހަކަ ދެއްކި މީހުން ތުހުމަތުކުރާ ގޮތުގައި، ފަޒީލަކީ ވަރަަށް "ނުރައްކާތެރި" މީހެކެވެ. "ކޮންމެ ފަދަ ކަމެއް ވެސް" ކޮށްފާނެ ފަދަ ނުރާކެތެރި މީހެކެވެ.\n"އޭނާ އަކީ ވަރަށް ބިރުވެރި ވަރަށް ނުރައްކާތެރި މީހެއް!" ނަން ނުޖަހަން އެދި ވާހަކަ ދެއްކި މީހާ ފަޒީލް ސިފަ ކުރަމުން ބުންޏެވެ.\nޝިމާ ގެއްލުނު ދުވަހު، ފަޒީލް ޝިމާ ގޮވައިގެން ސައިކަލުގައި ދާ މަންޒަރު ސީސީޓީވީ ކެމެރާތަކަށް އަރާފައި. ފޮޓޯ: ޕޮލިސް\nހަނގުރާމަވެރި ހަތިޔާރު ގެންގުޅުމާއި، ވައްކަމާއި، ޣައިރު ގާނޫނީ އެއްވުމަކުން އަމަން ނަގާލަން އުޅުން، މިއީ ފަޒީލަށް ދައުވާ އުފުލާފައިވާ ކުށްތަކުގެ ދިގު ލިސްޓެވެ. އޭގެ މަރާމާރީއެއްގެ މައްސަލައެއްގައި އޭނާ ކުރިން ހައްޔަރުކުރި ކަމަށް ވެސް ވެ އެވެ. ނަމަވެސް، އެ މައްސަލައަށް ވެސް ވީ ގޮތެއް ނޭނގެ އެވެ.\nފަޒީލަށްކޮށްފައިވާ ދައުވާތަކުގެ މައްސަލަތައް ބަލަނީ ގަމު މެޖިސްޓްރޭޓް ކޯޓުންނެވެ. އޭގެ ތެރެއިން އެއްވެސް ޝަރީއަތެއް ގޮސްފައިވާ ހިސާބެއް ސާފެއް ނުވެ އެވެ. ކުރިން ވާހަކަ ދެއްކި މީހާ ތުހުމަތުކުރި ގޮތުގައި، އެ ހުރިހާ މައްސަލައެއް އެ ކޯޓުން ވަނީ ބޭރުކޮށްލައިފަ އެވެ.\nބަންދު ނުކުރެވެނީ ކީއްވެ؟\nހަނގުރާމަވެރި ހަތިޔާރު ގެންގުޅުންފަދަ ޓެރަރިޒަމްގެ އަމަލަކަށް ފެތޭ ކުށެއްގެ ދައުވާ ކުރެވިފައިވާ ފަޒީލް އަނެއްކާވެސް މީޑިއާގެ ފަލަ ސުރުހީތަކުން ފެންނަން ފެށުމާއެކު އާންމުންގެ ހިތްހަމަނުޖެހުން ވަނީ އިންތިހާއަށް އިތުރުވެފަ އެވެ. މިފަހަރު ފަޒީލް މީހަކު ރަހީނު ކުރީ އެވެ. އޭނާގެ އަތުން ފައިސާތަކެއް ފޭރިގަތީ އެވެ. މަދު ދުވަސް ކޮޅެއްގެ ތެރޭގައި ފަޒީލްގެ ޝިކާރައަކަށް އަނެއްކާވެސް އިތުރު މީހަކުވީ އެވެ.\n2011 - ހަނގުރާމަވެރި ހަތިޔާރު ގެންގުޅުން\n2012 - ވައްކަން\n2012 - ޣައިރު ގާނޫނީ އެއްވުމަކުން އަމާން ނަގާލުން\n2016 - ވައްކަން\nމިދިޔަ މަހު ފަހުކޮޅު ޝިމާގެ ތަހުގީގާ ގުޅޭ ގޮތުން މައުލޫމާތު ދިނުމަށް ފުލުހުން ބޭއްވި ނޫސްވެރިންގެ ބައްދަލުވުމުގައި އެސިސްޓެންޓް ޕޮލިސް ކޮމިޝަނާ އަބްދުﷲ ފައިރޫޝަށް ނޫސްވެރިން އެ ސުވާލު އަމާޒު ކުރި އެވެ. އެކި ފަހަރު މަތިން ކުށްތަކަށް އަރައިގަންނަމުން ބޮޑެތި ތުހުމަތުތަކެއް ކުރެވޭ މީހަކު ހައްޔަރުގައި ނުބެހެއްޓި ސަބަބާމެދު އާންމުންގެ ބޮލު މަތީގައި އެނބުރޭ ސުވާލުމަކާ ގުޅޭ ގޮތުންނެވެ.\nފައިރޫޝު އެ ދުވަހު ވިދާޅުވި ގޮތުގައި އަލަށް ގެނެވުނު ޖިނާއީ އިޖުރާއަތްތަކުގެ ގާނޫނުގެ ދަށުން ފުލުހުންނަށް ބޮޑެތި ގޮންޖެހުންތައް ކުރިމަތިވެ އެވެ. ހުރިހާ މައްސަލަތަކެއް ތަހުގީގު ކުރަން މީހުން ބަންދުކުރަން ޖެހޭ ކަމަށް ގަބޫލު ނުކުރައްވާ ކަމަށް ވިއަސް، ގާނޫނު މިހާރު އޮތީ ވަރަށް ބޮޑަށް ކުށުގެ ތުހުމަތު ކުރެވޭ މީހާއަށް ފައިދާވާ ގޮތަށް ކަމަށް ފުލުހުންގެ ފަރާތުން ފައިރޫޝް ވިދާޅުވި އެވެ.\nމައްސަލައަކީ އިޖުރާތުގެ ގާނޫނު؟\nޖުލައި 2017 ގައި ޖިނާއީ އަދުލުގެ ނިޒާމަށް ބޮޑެތި ބަދަލުތަކެއް ގެނައި އިޖުރާއާތުގެ ގާނޫނަކީ ގިނަ ދުވަސްތަކެއްގެ މަސައްކަތަށް ފަހު އެކުލަވާލައި، އަމަލުކުރަން ފެށި ގާނޫނެކެވެ. އެ ގާނޫނުގައި ވަނީ ތަހުގީގު ކުރުމުން ފެށިގެން، ދައުވާ ކުރުމުމުގެ އިތުރުން ޝަރީއަތް ކުރުމާ ބެހޭ އިޖްރާއާތުތައް ވެސް ތަފްސީލުކޮށް ބަޔާން ކޮށްދީފައިވެ އެވެ.\nފަޒީލް: އޭނާގެ މިނޫން ފޮޓޯއެއްވެސް އަދި ލިބިފައެއްނުވޭ\nފުލުހުންގެ ނަޒަރުގައި އެ ގާނޫނުގެ ދަށުން ހިމާޔަތް ލިބެނީ ކުށްކުރާ މީހުންނަށެވެ. އެހެނަސް ބައެއް ގާނޫނީ ވަކީލުން ގަބޫލުކުރައްވާ ގޮތުގައި، އެ ގާނޫނު ރައްކާތެރިކޮށްދެނީ ކުށެއްގެ ތުހުމަތު ކުރެވޭ ކޮންމެ މީހަކީ ކުށްވެރިއަކަށް ނުވާ އުސޫލުގެ ދަށުންނެވެ. އެގޮތުން، ކުށެއްގެ ތުހުމަތުކުރެވޭ މީހަކު ހައްޔަރުގައި ބަހައްޓާނަމަ، 30 ދުވަހުގެ ތެރޭގައި ދައުވާ އުފުލުމަށް ޕީޖީއަށް މައްސަލަ ފޮނުވަން ޖެހެ އެވެ. މިއީ ބައެއް މައްސަލަތަކުގައި ނުރައްކާތެރި ކުށްވެރިން ބަންދުގައި ބެހެއްޓުމަށް ފުލުހުންނަށް ކުރިމަތިވާ މައިގަނޑު ގޮންޖެހުމުގެ ގޮތުގައި ފައިރޫޝް ފާހަގަކުރެއްވި އެވެ.\nނަމަވެސް ގާނޫނީ ވަކީލް މޫސާ ސިރާޖު ވިދާޅުވި ގޮތުގައި ބައެއް މައްސަލަތަކުގައި ކުށެއްގެ ތުހުމަތުގައި މީހަކު ހައްޔަރުކުރުމުގެ އިތުރުން ހެކި ހޯދުމުގައި ވެސް އިޖުރާއަތްތަކާއި ފުލުހުން ހިލާފުވުމަކީ އިތުރުވަމުން އަންނަ މައްސަލައެއް ކަމަށެވެ. އަދި ބަންދުގައި ބަހައްޓަން ކޯޓަށް އަމުރުކުރެވޭނީ އެ މައްސަލައާ ގުޅޭ ކޮންމެ ވެސް ވަރެއްގެ ހެއްކެއް ފުލުހުންނަށް ދެއްކިގެން ކަމަށް ވެސް ސިރާޖު ފާހަގަކުރެއްވި އެވެ.\n"ކުރިން ކޮށްފަ ހުރި ކުށްތަކަށް ވެސް ކޯޓުން ރިއާއަތް ކުރާނެ. އެކަމަކު ބަންދުގެ މުއްދަތު އިތުރުކުރަން ފުލުހުން އެދޭ މައްސަލާގެ ކޮންމެވެސް ހެއްކެއް ހުރެގެން ކޯޓަށް އެކަން ކޮށްދެވޭނީ،" މިފަހަރު މަޖިލީސް އިންތިހާބުގައި ފޮނަދޫ ދާއިރާގެ ގޮނޑި ކާމިޔާބު ކުރެއްވި ސިރާޖު ވިދާޅުވި އެވެ.\nމީހުން ބަންދު ކުރަން އަމުރުކުރާއިރު، ކުށުގެ ރެކޯޑް އޮންނަ މީހުންގެ މުއްދަތު ކޯޓުން ދިގުކޮށްދޭކަން ސިރާޖު ފާހަގަކުރެއްވި އެވެ.\n"މިސާލަކަށް ކުށުގެ ރެކޯޑް އޮންނަ، މުޖުތަމައުއަށް ނުރައްކާތެރި މީހެއްކަމަށް ބަލައި ޝަރީއަތް ނިމެންދެން ނޫނީ ތަހުގީގު ނިންމެން ދެން ވެސް ބަންދުގައި ބަހައްޓަން އަމުރުކޮށްފާނެ. އެކަމަކު އެކަމަށްވެސް އެ މީހަކު ހައްޔަރުކުރި މައްސަލައިގެ ކޮންމެވެސް ހެއްކެއް ފުލުހުން ދައްކަންޖެހޭނެ، އެއީ ގިނަ ފަހަރު ނުވާ ކަމަކީ،" ސިރާޖު ވިދާޅުވި އެވެ.\nނަން ނުޖަހަން ޝަރުތުކޮށް އެހެން ވަކީލަކު ވިދާޅުވީ، ހެކި ހޯދުމުގައި ފުލުހުންގެ އިހުމާލު ބައެއް ފަހަރު ބޮޑު ކަމަށެވެ.\n"އިޖުރާއަތުގެ ގާނޫނުގައި އެބަ ބުނޭ އެކި ހާލަތްތަކުގެ ހެކި ކަލެކްޓް ކުރަންޖެހޭ ގޮތް. ވަރަށް ގިނައިން އެބަހުރި އެއާ ހިލާފަށް ހެކި ކަލެކްޓްކޮށްފަ. ދެން ކިތަންމެ ސްޓްރޯންގް ކޭސްއެއް ވިއަސް ކޯޓަށް ނޯންނާނެ އެ ހެއްކަށް ރިއާއަތްކުރެވޭނެ ގޮތެއް. އެގޮތަށް ވަރަށް ގިނަ މީހުން ދޫވެފައި ހުންނާނެ،" އިޖުއާރަތުގެ ގާނޫނުގެ މާ ބޮޑު މައްސަލަތަކެއް ނެތްކަން ފާހަގަ ކުރައްވަމުން އެ ވަކީލު ވިދާޅުވި އެވެ.\nފުލުހުން ވިއަސް، ކޯޓުތައް ނަމަވެސް، އަދި އިޖުއާރަތުގެ ގާނޫނުއަކަސް މިކަމުގައި ޔަގީންވާ އެއް ކަމަކީ، މި މައްސަލައަކީ ހަމައެކަނި ފަޒީލަށް ހާއްސަވާ މައްސަލައެއް ނޫން ކަމެވެ. މިކަހަލަ ކިތަންމެ ފަޒީލެއް މިނިވަންކަމާއެކު ރަށުތެރޭގައި ހަމަޖެހިލައިގެން އެބަ އުޅެ އެވެ. މަރާމާރީގެ މައްސަލައެއް ތަހުގީގު ކުރަނިކޮށް، އެކަމުގައި ތުހުމަތު ކުރެވޭ މީހާ އެހެން މީހެއްގެ ފުރާނަ ދުއްވާލި ހާދިސާތައް ވެސް މަދެއް ނުވާނެ އެވެ.\nއަނެއްކާވެސް ފަޒީލް އެވަނީ ފުލުހުންގެ އަތްދަށުވެފަ އެވެ. މިފަހަރު ޓެރަރިޒަމްގެ ކުށަކަށް ފެތޭ މީހަކު ރަހީނު ކުރިކަމުގެ މައްސަލައެއްގަ އެވެ. އޭނާގެ ބަންދުގެ މުއްދަތު އޭގެ ފަހުން ވަނީ 10 ދުވަހަށް އިތުރުކޮށްފަ އެވެ. ފަޒީލަށް ކުރެވޭ ސީރިއަސް ތުހުމަތުތަކާއެކު މިހާތަނަށް ކޮށްފައިވާ ދައުވާތައް ވެސް ހުރީ ފުނިޖެހިފަ އެވެ. ނަމަވެސް، އޭނާގެ ބަންދުގެ މުއްދަތު ހަމަވުމުން މިނިވަންކުރުމުގެ ފުރުސަތު ބޮޑެވެ. އެކަން އެގޮތަށްވެއްޖެ ނަމަ، އަނެއްކާވެސް ކޮންމެވެސް ކުށަކަށް އަރައިގަނެގެން ފަޒީލްގެ ނަން ސުރުހީތަކުން ފެންނާނެކަމުގެ އިންތިޒާރުގައި ތިބުން ނޫން ގޮތެއް އާންމުންނަކަށް ނެތެވެ.\nމޯލްޑިވްސް ޕޮލިސް ސާވިސް ކްރިމިނަލް ކޯޓް ކުށްކުރުން + ޝިމާ ގެއްލުން ރޯދަ މަހާ ރޯއްޖާ ސްޕޮޓްލައިޓް


Maduvvaree hama nujehun:4meehaku hayyaru\nރ. މަޑުއްވަރީ؛ ހަމަނުޖެހުންތަކާއި ގުޅިގެން ހަތަރު މީހަކު ވަނީ ހައްޔަރުކޮށްފައި --\nރ. މަޑުއްވަރީގައި ގުރޫޕަކުން ރޭޕް ކުރި ކަމަށް ބުނާ އަންހެން ކުއްޖާގެ މައްސަލާގައި ތުހުމަތު ކުރެވޭ މީހުން ހައްޔަރު ކުރަން ގޮވާލާ އެ ރަށު ޕޮލިސް ސްޓޭޝަން ކައިރި ކުރިއަށް ގެންދިޔަ އިހުތިޖާޖުގެ ތެރެއިން ހިނގި ހަމަނުޖެހުންތަކާއި ގުޅިގެން ހަތަރު މީހަކު ހައްޔަރުކޮށްފި އެވެ.\nފުލުހުން ބުނީ ހަމަނުޖެހުންތަކާއި ގުޅިގެން މިހާތަނަށް ހަތަރު މީހަކު ހައްޔަރުކޮށްފައިވާ ކަމަށާ އެ މީހުން ހައްޔަރުކުރީ ކޯޓް އަމުރެއްގެ ދަށުން ކަމަށެވެ. އެއީ ދިވެހިން ކަމަށްވެސް ބުންޏެވެ.\nއަދި މަޑުއްވަރީ ހަމަނުޖެހުމުގައި ދައުލަތުގެ މުދަލަށް ގެއްލުންދީ ފުލުހުންނަށް ހަމަލާދީފައިވާ މައްސަލަ ތަހުގީގު ކުރަމުންދާ ކަމަށްވެސް ބުންޏެވެ.\nމަޑުއްވަރީން 10 މީހަކު ހައްޔަރުކޮށްފި


vnews - Loagandun ginain moonu balanee firihenun\nލޯގަނޑުން ގިނައިން މޫނު ބަލަނީ ފިރިހެނުން\nފާޚާނާގައި ހުންނަ ލޯގަނޑު ކުރިމަތީގައި ނުވަތަ ޑްރެސިން ޓޭބަލް ކުރިމަތީގައި މޭކަޕްކޮށް ލޯގަނޑުން ފަރިބަލަން އެންމެ ގިނަ ވަގުތު ހޭދަކުރާ ބަޔަކީ އަންހެންވެރިން ކަމަށް އަބަދުވެސް އަޑު ފެތުރިފައި އޮވެ އެވެ. ގިނަ މީހުން އެހެން ބުނެ ވާހަކަ ދައްކައިވެސް އުޅެއެވެ.\nއެގޮތަށް ވާހަކަ ދައްކާ މީހުން ދުވަހަކުވެސް ފިރިހެނުން ލޯގަނޑު ކުރިމަތީގައި ހޭދަކުރާ ވަގުތަކުގެ ވާހަކައެއް ނުވަތަ ހޭދަކުރަނީ ކިހާ ވަގުތެއް ކަމަށް ނުބުނެ އެވެ. ފިރިހެނުންގެ ވާހަކައެއް ނުވެސް ދައްކަ އެވެ.\nފިރިހެނުންގެ ދިރިއުޅުގެ ވައްޓަފާޅިއާ ބެހޭ "އެވެޖް" އިން ކުރި ދިރާސާއަކުން ދައްކާފައިވަނީ އަންހެނުންނަށް ވުރެ ގިނައިން ފިރިހެނުން ކޮންމެ ދުވަހަކު އެމީހުންގެ މޫނު ލޯގަނޑުން ބަލާ ކަމަށެވެ. އެގޮތުން އަންހެންވެރިން ކޮންމެ ދުވަހަކު މަދުވެގެން 16 ފަހަރު އެމީހުންގެ މޫނު ލޯގަނޑުން ބަލާއިރު ފިރިހެނުން 23 ފަހަރު ބަލާ ކަމަށް ދިރާސާއިން ދައްކާފައިވެ އެވެ.\nއިނގިރޭސިވިލާތުގެ 1000 ފިރިހެނުން ބޭނުން ކޮށްގެން ހެދި މިދިރާސާއިން ވަނީ އަންހެނުންނާއި ފިރިހެނުން މޫނުބަލާ ލޯގަނޑުގެ ކުރިމައްޗަށް ހުއްޓޭ ބޭނުމާ ބެހޭގޮތުންވެސް ސުވާލު ކޮށްފައެވެ. އެގޮތުން އަންހެންވެރިން އާންމުކޮށް ޗެކް ކޮށްލަނީ ލޮލުގެ އެސްފިޔަ ކަމަށް ދިރާސާއިން ދައްކާއިރު ފިރިހެނުން އާންމުކޮށް މޫނުބަލާ ލޯގަނޑުން ޗެކް ކޮށްލަނީ އެމީހުން އެންމެ ފަޚުރުވެރިވާ ގުނަވަންތައް ކަމަށް އެއްބަސްވެފައިވެ އެވެ. އެގޮތުން ފަޔާއި ހިނިތުންވުމާއި ލޮލާއި އަދި އިސްތަށިގަނޑަށް ލޯގަނޑުން ފަރިބަލާ ކަމަށް އެއްބަސްވެފައިވެ އެވެ. އެގޮތުން ފިރިހެނުން އެވްރެޖް ގޮތެއްގައި މޫނުބަލާ ލޯގަނޑުގެ ކުރިމަތީގައި އެމީހުންގެ ސޫރަ ބަލަން 10 މިނެޓް ހޭދަކުރެ އެވެ. މިއީ އަހަރެއްގެ މައްޗަށް ބަލާއިރު 6.5 ދުވަހެވެ.\nދިރާސާގައި ސުވާލު ކުރެވުނު ހުރިހާ ފިރިހެނުންވެސް ލޯގަނޑު ކުރިމަތީގައި ފަރިބަލާ ކަމަށް އެއްބަސްވި އެވެ. އެއީ ރީތިކޮށް ހުރުމަކީ މުހިންމު ކަމެއް ކަމަށް އެމީހުން ދެކޭތީ އެވެ. އެގޮތުން ތިނެއް ނުވަތަ އެއަށްވުރެ ގިނަ ރީތިވާ ސާމާނު ބޭނުންކުރާ ކަމަށް ސުވާލު ކުރެވުނު މީހުންގެ 82 ޕަސަންޓް މީހުން އެއްބަސްވެފައިވެ އެވެ. އޭގެ ތެރެއިން 34 ޕަސަންޓް ފިރިހެނުން ވަނީ އެމީހުންގެ އަންހެން ރަހްމަތްތެރިންގެ ރީތިވާ ސާމާނު ކުރިން ބޭނުން ކުރި ކަމަށް އެއްބަސްވެފައެވެ.\nދިރާސާގައި ސުވާލުކުރި މީހުންގެ ނުވަ ޕަސަންޓް މީހުން ވަނީ އެމީހުން ރީތިވާން ބޭނުންކުރަނީ އަންހެނުންނަށް ޚާއްސަ ކޮށްގެން އުފައްދާފައި ހުންނަ ސާމާނު ކަމަށް އެއްބަސްވެފަ އެވެ.\n"އެވެޖް" ގެ މެނޭޖިން ޑިރެކްޓަ ޓްރޭސީ ޑެނިސަން ބުނީ ފިރިހެނުން މޫނުބަލާ ލޯގަނޑު ދޮށުގައި ހޭދަކުރާ ވަގުތުތައް އިތުރުވުމަކީ ސެލްފީއާ ގުޅުންހުރި ކަމެއް ކަމަށް ބެލެވޭ ކަމަށެވެ.\n"މިކަން މިހާ ބޮޑަށް އިތުރުވެގެން ދިއުމުގައި ސެލްފީގެ ދައުރެއް އޮތްކަމަށް ބެލެވިދާނެ. ސަބަބަކީ މީހުން އެމީހުންގެ ސޫރައިގެ ސެލްފީ ނަގައި، އެކަން ފާހަގަކުރުން އިތުރުވެގެން ގޮސްފައިވާތީ. މިކަން ބޮޑަށް އަށަގެންފައި މިވަނީ ފިރިހެނުންގެ" ޓްރޭސީ ބުނެފައި ވެއެވެ.


Date Akah Dhaa Varah Vure Bikaary Tha? Massala Eh noon, Hallu Miothy! - Vaguthu\nޑޭޓް އަކަށް ދާ ވަރަށް ވުރެ ބިކާރީތަ؟ މައްސަލައެއް ނޫން، ހައްލު މިއޮތީ !\nބައެއް ފަހަރު ރައްޓެހިވެގެން އުޅޭ ދެ މީހުން މައްސަލަ ޖެހިގެން ދަނީ އެކަކު އަނެކަކު ގޮވައިގެން ބޭރަށް ނުދެވިގެންނެވެ. މި ދެންނެވީ ޑޭޓް ނައިޓް ތަކަށް ނުދެވިގެންނެވެ. ގިނަ ފަހަރު ފިރިހެން ކުއްޖާއަށް އަންހެން ކުއްޖާ ގޮވައިގެން ބޭރަށް ނުދެވެނޭ އަތުގައި ފައިސާ ނެތިގެންކަންވެސް ބައެއް ފަރާތްތަކުން ގަބޫލު ކުރެއެވެ. އެހެން ނަމަވެސް އެއީ މައްސަލައެއް ކަމަށް ނުބަލައި މިކަންކަން ކޮށްލުމުން ދެމީހުންގެ ދެމެދުގައި އޮންނަ ލޯބި އިތުރުވެގެން ދާނެއެވެ.\nއާއްމު ގޮތެއްގައި ދިމާވާ އެންމެ ބޮޑު އެއް މައްސަލަ އަކީ ދެމީހުން ދެމީހުންނަށް ވަގުތު ނުދެވުމެވެ. އެކަކު ވަޒީފާގައި އުޅެފައި ނިންމާލާ ގަޑީގައިވެސް އަނެކަކު ވަޒީފާ ނުނިމެއެވެ. މިގޮތަށް ކަން ހިނގުމުން ދެމީހުން ދިމާ ނުވެ ދެއެވެ. އޭގެ ފަހުން ވަރަށް ގިނަ މައްސަލަތައްވެސް ދިމާވެއެވެ. މިކަހަލަ ކަންކަން ދިމާވުމުން ކުރަން ޖެހޭ އެއް ކަމަކީ ދެމީހުން އޮފް ވާ ދުވަހެއްގައި ކުރީބާގައި މަޝްވަރާތައް ކޮށް، ރެސްޓޯރެންޓުތަކަށް ނުގޮސްވެސް ދިމާ ކުރާނެ ގޮތްތައް ނިންމުމެވެ.\nމީގެ ތެރޭގައި ދެމީހުން އެންމެ ބަލާ ހިތްވާ ފިލްމް ނުވަތަ ޓީވީ ޝޯއެއްވެސް ބެލިދާނެއެވެ. ބައެއް ފަހަރު އެކި ފަރާތްތަކަށް ކަމުދަނީ ބިރުވެރި ފިލްމު ތަކެވެ. އަނެއް ބައި ފަރާތްތަކަށް ރަނގަޅު ވަނީ ލޯބީގެ ފިލްމު ތަކެވެ. ދެ ލޯބިވެރިންގެ މެދުގައި މިފަދަ ތަފާތުވުމެއް ހުރެއްޖެނަމަ، މަޝްވަރާ ކޮށްގެން މިކަންވެސް ކުރުން ބުއްދިވެރިވާނެއެވެ.\nދެމީހުން އެކީގައި ކެއްކުންވެސް އެއީ ދެ މީހުންނަށް އެކުގައި މަޖާ ކުރުމަށް އިތުރުވެގެންދާނެ ވަގުތުތަކެއް ލިބިގެންދާނެ ކަމެކެވެ. ކެއްކުމުގެ ކުރިންވެސް ދެމީހުން ވާހަކަ ދައްކައި ކައްކަން އެވަގުތު އެންމެ ރަނގަޅީ ކޯއްޗެއްތޯ ބަލައި އަރައިރުން ނުވާނެ ގޮތަކަށް ކަން ކުރުމުން ދެމީހުން އެކަކު އަނެކަކު ދެކެ ވާލޯބި އިތުރުވެގެން ދާނެއެވެ.\nމީގެ އިތުރުންވެސް ދެމީހުންގެ މާޒީވި ދުވަސް ތަކުގެ ވާހަކަ ކުޑަކޮށް ދައްކައި އެކުގައި ދެމީހުންނަށް ހަޔާތެއް ބިނާ ކުރުމަށް ކުރުވެން ހުރި ކަންކަމުގެ ވާހަކަ ދެއްކުންވެސް މުހިންމެވެ. މިފަދަ ކަންކަމަކީ އާއްމު ގޮތެއްގައި ގިނަ ބަޔަކު ރެސްޓޯރެންޓްތަކަށް ގޮސް ދައްކާ ވާހަކައެވެ. މިގޮތަށް ބޭރަށް ގޮސް މި ވާހަކަ ދައްކާއިރު ބައެއް ފަހަރު އަންހެން ކުއްޖާ ނުވަތަ ފިރިހެން މީހާ، އެ ހުރި ތަނެއްގައި ހުރެ ރުޅިއައިސްގެން އެކަކު އަނެކަކު ދޫކޮށްދާ ހިސާބައް ދެއެވެ. އެހެންކަމުން މިއީވެސް ވިސްނާލަން ޖެހޭ ކަމެކެވެ. ލޯތްބަކީ ބުރުވާލާ ފައިސާތަކެއް ނޫންކަންވެސް ހަނދާން ކުރަން ޖެހޭނެއެވެ.\nޖެނުއަރީ 10, 2020 18:47\nތިޔައި ހަގިގަތެއް ބަ\nޖެނުއަރީ 11, 2020 10:09


India in Afghan refugeennah visa dheyn visnanee\nއަފްޣާން ރެފިއުޖީން އުޅޭނެ ތަނެއް ހޯދަން އީރާން ބޯޑަރު ސަރަހައްދުން މަގުހިނގާފައި ދަނީ\nތާލިބާނުންގެ އަނިޔާވެރިކަމުން ސަލާމަތްވާން ގައުމު ދޫކޮށްދާ އަފްޣާން ރައްޔިތުންނަށް ވަގުތީ ވިސާއާއި ބޯހިޔާވަހިކަން ދޭން އިންޑިއާ އިން ވިސްނަމުން އަންނަ ކަމަށް ސަރުކާރު އޮފިޝަލަކާ ހަވާދީ ބައެއް ނޫސް އޭޖެންސީތަކުން ރިޕޯޓްކޮށްފި އެވެ.\nއެމެރިކާއާ ނޭޓޯ އަދި ބައިވެރި ގައުމުތަކުގެ ސިފައިން އަފްޣާނުން ފައިބަމުން ދާއިރު ތާލިބާނުން އަންނަނީ އަފްޣާންގެ އަވަށްތައް ހިފައި ދެކޮޅުވެރިކަން ދައްކަމުންނެވެ. އެޖަމާއަތާ ޚިލާފުވާހާ ބަޔަކު މަރައި ސަރުކާރުގެ އިމާރާތްތަކަށާއި މުދަލަށް ގެއްލުން ދެމުންނެވެ. ޚަބަރުތައް ބުނާ ގޮތުން 20 ޕްރޮވިންސެއްގެ ވެރިރަށް ތާލިބާނުން ވަނީ އަތުލާފަ އެވެ.\nއަފްޣާނިސްތާނުން ޓެރަރިޒަމް ނައްތާލާނެ ކަމަށް ބުނެ އެގައުމަށް އެރި އެމެރިކާ ސިފައިންނާއި ނޭޓޯ އަދި ބައިވެރި ގައުމުތަކުގެ އަސްކަރީ ފައުޖުތަކަށް އެހީތެރިވި އަފްޣާން ރައްޔިތުންނަކީ ތާލިބާނުންގެ ނަޒަރުގައި ގައްދާރުންނެވެ. އެމީހުންނަށް ކޮންމެހެން ވެސް އަދަބުދޭން ޖެހެ އެވެ.\nތާލިބާނުން ކޮށްފާނެ އަނިޔާއަކުން ސަލާމަތްވުމަށް އަަވަށްޓެރި ގައުމުތަކަށް ރެފިއުޖީންގެ ގޮތުގައި އެތައް ބަޔަކު ދަނީ އަރަމުންނެވެ. މިގޮތަށް ރައްކާތެރިކަމާއި ހިޔާވަހިކަން ހޯދަން ދަތުރުކުރާ މީހުންގެ ތެރޭގައި ގިނައީ ފާއިތުވި 20 އަހަރު ތެރޭގައި ބިދޭސީ ބާރުތަކަށް ވާގިވެރިވި މީހުންނެވެ.\nއެމެރިކާގެ ރައީސް ޖޯ ބައިޑަން ވިދާޅުވި ގޮތުން އެމެރިކާ ސިފައިންނަށް އެއްވެސް މާނައެއްގައި އެހީތެރިކަމެއް ފޯރުކޮށްދިން މީހަކު ދޫކޮށްނުލައްވާނެ އެވެ. އެމެރިކާއިން ނުވަތަ އެކުވެރި ގައުމަކުން އެމީހުންނަށް އެހީތެރިކަން ހޯއްދަވައިދެއްވާނެ އެވެ.\nއިންޑީއާއިން އަފްޣާން ރެފިއުޖީންނަށް ފޯރުކޮށްދޭނެ ކަމަށް އެ ބުނާ ފަސޭހަތަކަކީ ވެސް އެމެރިކާއާ ބައިވެރިންގެ އެއްބާރުލުމާއެކު ހިނގަމުން އަންނަ ކަންތައްތަކެކެވެ.\nއެމެރިކާއިން ބުނެފައި އޮތީ ގަތަރާ ގުޅިގެން 8،000 މީހަކަށް ވަގުތީ ހިޔާވަހިކަން ފޯރުކޮށްދޭނެ ކަމަށެވެ. އަދި އެމެރިކާގެ އަވަށްތަކުން ވެސް ފުރުސަތު ހޯދައިދޭނެ ކަމަށެވެ.\nކެނެޑާއިން ހޮނިހިރު ދުވަހު ބުނި ގޮތުން އަފްޣާންގައި ތިބި ކެނެޑާ ސިފައިންނަށް އެހީތެރިވި 20،000 މީހަކަށް ރަނގަޅު ގޮތްތަކެއް ފަހިކޮށްދޭނެ ކަމަށެވެ. އަދި އުޅޭނެ ތަނަކާއި ވަޒީފާއަށް ވެސް ފުރުސަތު ދޭނެ ކަމަށެވެ.\nއިންޑިއާ އެމެރިކާ ކެނެޑާ + އަފްޣާނިސްތާން ރެފިއުޖީން އީރާން ގަތަރު\nއަފްޣާން ހަރާބުވީ އެމެރިކާއާ ހެދި: އީރާން


އަގަށް ހެކި ގަތުން!!! - MV Times\nއަގަށް ހެކި ގަތުން!!!\n1 October 14th, 2012 - 11:35 PM\nއުނގޫފާރު ދާއިރާގެ މެމްބަރު އަލްމަރުހޫމް ޑރ. އަފްރާޝީމްގެ ގަތުލާބެހޭ ހެކި ހޯދައިދިން ފަރާތަކަށް، ފަސް ލައްކަ ރުފިއާގެ ފައިސާގެ އިނާމު މިދިޔަ ބުރާސްފަތި ދުވަހު ފުލުހުން ހުށަހަޅާފައިވާއިރު، މިއީ ފައިސާގެ އިނާމެއް ދީގެން ހެކި ގަތުމަށްް ދިވެހި ފުލުހުން އިއުލާނު ކުރި ފުރަތަމަ ފަހަރުކަމަށް މައުލޫމާތު ލިބެއެވެ. މި ތަހުގީގުގައި، އެމެރިކާގެ ފެޑްރަލް ބިއުރޯ އޮފް އިންވެސްޓިގޭޝަން (އެފްބީއައި) ބައިވެރިވެފައިވާއިރު އަގަށް ހެކިގަތުމަކީވެސް އެވެރިންގެ ހިޔާލެއްކަމަށް ބެލެވެ އެވެ.\nމިހެންމިކަން އޮތްއިރު، އެފްބީއައިގެ "ވޯންޓެޑް ޕޯސްޓަރސް" ނުވަތަ ގާތިލު ހޯދުމަށް ކުރާ އިއުލާނާއި، އަގުދީގެން ހެކި ހޯދުމަށް އެވެރިން ކޮށްފައިވާ މަސައްކަތްތަކުގެ ތާރީހަށް ބަލާލަމާ ހިނގާށެވެ. އަދި އެއިން އެވެރިންގެ މުޖުތަމައުއިން ކުށްމަދުވީ ކިހާ މިންވަރަކަށްކަށްތޯ ބަލާލަމާ ހިނގާށެވެ.\nއެމެރިކާގައި އެންމެފުރަތަމަ އަގުދީގެން ތުހުމަތު ކުރެވޭ މީހުނާއި ހެކި ހޯދަން ފަށާފައިވަނީ އެމެރިކާގެ ދާހިލީ ހަނގުރާމައިގެ ތެރޭގައި، 1861 އަހަރު އެވެ. އޭރު އެމެރިކާގައި ކުރިއަށް ދިޔަ ނަސްލީ ތަފާތުކުރުންތަކުގައި "ނޭޓިވް އެމެރިކަންސް" ގެ ބައެއް އިސް ލީޑަރުން ގަތުލުކޮށްގެން އެމީހުންގެ ބޯގެނައުމުން ފައިސާ ލިބޭ ގޮތަށް އޮވެ އެވެ.\nއޭގެފަހުން، 1908 ވަނަ އަހަރު ތެރޭގައި، އެފްބީއައި އުފެއްދި އެވެ. އެފްބީއައިގެ ތާރީހުގައި އެންމެފުރަތަމަ "ވޯންޑެޑު ޕޯސްޓަރެއް" އާންމުކޮށްފައިވަނީ އެ ފެޑަރޭޝަން އުފެދުނުތާ 11 އަހަރު ފަހުން، ވިލިއަމް އެން ބިޝޮޕް ކިއާ ސިފައިންގެ މީހެއް ހޯދުމަށެވެ. އޭނާ އަތުލައި ގަނެވިފައިވަނީ އޭގެ ފަސްމަސް ދުވަސް ފަހުންނެވެ. އޭގެ ފަހުން އެފްބީއައި އިން މިހާތަނަށް 5400 (ފަސްހާސް ހަތަރުސަތޭކަ) އަށްވުރެ ގިނަ މިފަދަ ޕޯސްޓަރު އާންމުކޮށްފައިވެ އެވެ.\nއެފްބީއައި އިން މިގޮތަށް އަގުދީގެން މީހުން ހޯދުމަށް ކޮށްފައިވާ އިއުލާނު ތަކުން ފާހަގަ ކޮށްލެވޭ ބައެއް އިއުލާނުތަކުގެ ތެރޭގައި 1984 ވަނަ އަހަރު ވިކްޓަރ މެނެއަލް ޖެނޭރާ ކިއާ ވަގަކު ހޯދުމަށް ކޮށްފައިވާ އިއުލާނު ފާހަގަކޮށްލެވެ އެވެ. އޭނާ ހައްޔަރުކުރުމަށް އެހީވެދޭފަދަ މައުލޫމާތެއް ފޯރުކޮށްދޭ ފަރާތަކަށް 1000000 (އެއްމިލިއަން) އެމެރިކާ ޑޮލަރު ދޭނެކަމަށް އެފްބީއައި އިން ވަނީ އިއުލާނުކޮށްފަ އެވެ. މީނާ އަކީ ސެކިއުރިޓީ ކޮންޕެނީއަކުން 7000000 (ހަތް މިލިއަނ)ް އެމެރިކާ ޑޮލަރު ވަގަށް ނަގައިގެން ފިލާފައިވާ މީހެކެވެ. މީނާ އަދިވެސް ނުފެނެ އެވެ.\nކުއްވެރިން ހޯދުމުގައި، ރައްޔިތުންގެ އެހީތެރިކަން ހޯދުމަށް އެމެރިކާއިން ގެންގުޅޭ މައިގަނޑު އުސޫލަކީ ފައިސާދީގެން ކުއްވެރިންނާއި ހެކި ހޯދުން ކަމަށްވާއިރު، އެމެރިކާގެ ކުއްކުރާ މީހުންގެ ނިސްބަތް އެކަށީގެންވާ މިންވަރަށް މަދުވެފައި ނުވާކަން ފާހަގަ ކޮށްލަންޖެހެ އެވެ. މިގޮތުން އެފްބީއައިގެ ތަފާސް ހިސާބުތަކުން ދައްކާގޮތުން 1968 ގައި ކުއްވެރިންގެ ނިސްބަތާއި 2009 ވަނަ އަހަރާއި ދާދި ހަމަހަމަ އެވެ. އެމެރިކާގައި ކޮންމެ އެއްލައްކަ މީހެއްގެ ތެރެއިން، 3466 މީހުންނަކީ ކޮންމެވެސް ކުށަކަށް އަރައިގަންނަ މީހުނެވެ. އަދި ފާއިތުވެދިޔަ 40 އަހަރު ދުވަހުގެ ތެރޭގައި ކުށްވެރިންގެ ނިސްބަތް އެގައުމުގައި މަދުކުރެވިފައިވަނީ އެންމެ 9.4 އިންސައްތަ އެވެ.\nމިހެންކަމުން އަލްމަރުހޫމް ޑރ. އަލްފްރާޝީމްގެ ގާތިލުންނާއި ގުޅުންހުރި ހެކި ހޯދުމުގައި، ފައިސާގެ އިނާމު ކަނޑައެޅުމަކީ، އެކަމަށް އެންމެ ފައިދާހުރި ގޮތްކަމުގައި، ދަންނަވަން ދައްޗެވެ. އެހެނީ، މިފަދައިން ހެކި ހޯދަންފަށައިފިނަމަ ފައިސާގެ ދަހިވެތިކަމުގައި ދޮގު ހެކި ދޭ މީހުންގެ އަދަދު އިތުރުވުމަކީވެސް އެކަށީގެންވާ ކަމެކެވެ. އަދި ހަމަ އެހެންމެ މިކަން ރާއްޖެއަށް ތައާރަފު ކުރުމަށް މަސައްކުރާ އެމެރިކާއަށްވެސް ފައިސާއަށް ހެކި ގަތުމަކީ ކާމިޔާބު ގޮތެއްކަމުގައި ވެފައިނެތްކަން ތާރީހީ ހެކިތަކުންނާއި، އަންދާސީ ހިސާބުތަކުން މިވަނީ ސާބިތުވެފަ އެވެ.\nއެކިޒަމާނުގައި، އެކިކަންކަމުގައި، ބޮނޑިބަތް ކައްކައި އުޅުނީ އެކިގޮތަށެވެ. އައުގޮތަކަށް ބޮނޑިބަތް ކައްކާނަމަ އޭގެ ރަހަ އެނގޭނީ ކައްކައި ނިމުމުންނެވެ. ރަހަހެޔޮވަރުކުރަން އެންމެ ރަނގަޅުވަނީ ބޮނޑިބަތް ކައްކަން ދަންނަ މީހެއްގެ ފޮތުން ބަލައިގެން، ނޫނީ ދަންނަ މީހެއް ކައްކާތަން ބަލައިގެން ކެއްކީއާ އެވެ. މާފޮނި ގަދަވެއްޖެނަމަ އަނގަފޮނިވެގެން ބޮނޑިބަތްތެލި ނުކެވި އުކާލަން ޖެހިދާނެ އެވެ.\nވަރަށް ފުރިހަމަ ….


ޕްރިންސް ހެރީ ސްޓާޓްއަޕް އެއްގެ ވަޒީފާއަކަށް - Tech News Maldives\nޕްރިންސް ހެރީ ސްޓާޓްއަޕް އެއްގެ ވަޒީފާއަކަށް\nމުހައްމަދު ރައްޔާން • 24 މާރިޗު 2021\nޕްރިންސް ހެރީ ސިލިކަން ވެލީގެ މެންޓަލް ހެލްތް ސްޓާޓްއަޕް އެއް ކަމަށްވާ ބެޓާއަޕް ގެ ޗީފް އިމްޕެކްޓް އޮފިސާގެ ވަޒީފާއަށް ނިކުތުމަށް ތައްޔާރުވެފައިވާ ކަމަށް ހެރީގެ ތަރުޖަމާނާއި އެކުންފުނިން ހާމަކޮށްފިއެވެ. މިކުންފުންޏަކީ ކޯޗިން އާއި މެންޓަލް ހެލްތް ހިދުމަތްތަށް ފޯރުކޮށްދޭ ކުންފުންޏެކެވެ.\nއެކުންފުނީގެ ވެބްސައިޓް ގައި އެކުންފުނީގެ ލީޑާޝިޕް ޓީމްގައި ހެރީގެ ނަން ވަނީ ހިމަނާފައިއެވެ. މީގެ އިތުރުން އެވެބްސައިޓް ގައި ހާމަކޮށްފައިވާގޮތުގައި އޭނާއަކީ އިންސާނިއްޔަތާއި، މެންޓަލް ހެލްތް އަދި ތިމާވެށި ހިމާޔަތްކުރުން ފަދަކަންކަން ކުރިއަރުވަން މަސައްކަތްކުރާ ފަރާތެކެވެ.\nހެރީ މިކުންފުންޏާއި ގުޅިފައިވަނީ އިނގިރޭސި ޝާހީ އާއިލާ ދޫކޮށްލުމަށް އޭނާއާއި މޭގަން ނިންމި ސަބަބުތަށް ހާމަކޮށް އޮޕްރާ އަށް އިންޓަވިއު އެއް ދިންތާ މާގިނަ ދުވަސްތަކެއް ނުވަނީހެވެ. މީގެ އިތުރުން މި އިންޓަވިއުގައި އެދެމަފިރިން ވަނީ ޝާހީ އާއިލާގެ ސަބަބުން އެދެމަފިރިންގެ ދިރިއުޅުމަށް އަދި ނަފްސާނީ ދުޅަހެޔޮކަމަށް އަސަރުކޮށްފައިވާކަމަށް ހާމަކޮށްފައިއެވެ.\nވޯލް ސްޓްރީޓް ޖާނަލް ގައި ރިޕޯޓްކޮށްފައިވާ ގޮތުގައި ހެރީ މަސައްކަތްކުރުމަށް ހަމަޖެހިފައިވަނީ އެކުންފުނީގެ ޕްރޮޑަކްޓް ސްޓެރެޓެޖީ އާއި ބެހޭ ނިންމުންތަށް ނިންމުމުގައި އާއި މެންޓަލް ހެލްތް އާއި ގުޅޭ އެޑްވޮކަސީ މަސައްކަތްތަކުގައިއެވެ. ބެޓާއަޕް އިން ވަނީ ޕްރިންސް ހެރީ ގެ މުސާރަ ހާމަކުރުމަށް ދެކޮޅުހަދާފައިއެވެ.\nޕްރިންސް ހެރީ ހާމަކޮށްފައިވާ ގޮތުގައި އޭނާ އަށްވެސް ބެޓާއަޕް ގެ ކޯޗިންގެ ސަބަބުން ފައިދާތަކެއް ލިބުނެވެ. މީގެ އިތުރުން އެކުންފުނީގެ ބްލޮގްގައި ހެރީ ހާމަކޮށްފައިވާ ގޮތުގައި އެކުންފުނިން ގަބޫލުކުރާ ހަމަތަކާއި އޭނާގަބޫލުކުރާ ހަމަތަށް އެއްގޮތް ވުމަކީވެސް އެކުންފުނީގެ ވަޒީފާ އޭނާ ހިޔާރު ކުރި އެއް ސަބަބެވެ.


Uruguay Balikoh France Semi Ah - Vaguthu\nއުރުގުއޭ ބަލިކޮށް ފްރާންސް ސެމީ އަށް\n7 މަސް ކުރިން ( ޖުލައި 6, 2018 )\nގޯލަށްފަހު ވަރާން އުފާފާޅުކުރަނީ - ފޮޓޯ: އޭއެފްޕީ\nއުރުގުއޭގެ މައްޗަށް 0-2 އިން ކުރި ހޯދާ ވޯލްޑް ކަޕްގެ ސެމީފައިނަލަށް ފްރާންސް ދަތުރުކޮށްފިއެވެ.\nފްރާންސްގެ ފަރާތުން ރަނގަޅު ކުޅުމެއް މި މެޗުގައި ފެނިގެންދިޔައިރު ގޯލްޖަހާނެ ފުރަތަމަ ރަނގަޅު ފުރުސަތު ތަނަވަސްކުރީ ވެސް އެޓީމުންނެވެ. ނަމަވެސް އުރުގުއޭގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ ފްރާންސްގެ ޒުވާން ފޯވާޑް ކިލިއަން އެމްބާޕޭ ބޮލުން ފޮނުވާލި ހަމަލާ ދިޔައީ ގޯލުގެ ދަނޑި މަތިން ބޭރަށެވެ.\nމި ފުރުސަތުގެ ބޭނުން ނުހިފުނު ނަމަވެސް މެޗުގެ 40 ވަނަ މިނެޓްގައި ރަފޭލް ވަރާން ވަނީ އެޓީމަށް ލީޑު ނަގާދީފައެވެ. މި ގޯލު ވަރާން ކާމިޔާބުކުރީ އުރުގުއޭގެ ޕެނަލްޓީއޭރިއާ ތެރެއަށް ގްރިޒްމަން ހުރަސްކޮށްލި ބޯޅަ އެއް ބޮލުން ކުރިއަށް ފޮނުވާލައިގެންނެވެ.\nފްރާންސްގެ ފުރަތަމަ ގޯލު ވަރާން ކާމިޔާބުކޮށްދެނީ - ފޮޓޯ: އޭއެފްޕީ\nފުރަތަމަ ހާފް ނިމުމުގެކުރިން ނަތީޖާ އެއްވަރުކޮށްލަން އުރުގުއޭ އަށް ވަނީ ކައިރިކައިރީގައި ރަނގަޅު ދެ ފުރުސަތެއް ލިބިގެން ގޮސްފައެވެ. އެގޮތުން ކަސަރޭސް ބޮލުން ކުރިއަށް ފޮނުވާލި ހަމަލާ ފްރާންސްގެ ކީޕަރު ހޫގޯ ލޮރިސް ދިފާއުކުރިއިރު، ފްރާންސްގެ ގޯލު ކުރިމަތީ ހުހަށް ހުރެ ގޮޑީން ފޮނުވާލި ހަމަލާ ވަނީ ގޯލާ އަމާޒުވާ ގޮތް ނުވެފައެވެ.\nއެއް ގޯލުގެ ލީޑަކާއެކު ފުރަތަމަ ހާފް ފްރާންސް އިން ނިންމާލިއިރު މެޗުގެ 61 ވަނަ މިނެޓްގައި އެންޓޮއިން ގްރިޒްމަން ވަނީ ފްރާންސްގެ ދެވަނަ ގޯލު ކާމިޔާބުކޮށްދީފައެވެ. މި ގޯލު ވަދެފައިވަނީ އުރުގުއޭގެ ޕެނަލްޓީއޭރިއާގެ ބޭރުގައި ހުރެ ގްރިޒްމަން ފޮނުވާލި ބާރު ހަމަލާ އެޓީމުގެ ކީޕަރު މުސްލޭރާ ދިފާއުކުރަން އުޅުމުގެ ތެރޭގައެވެ.\nއަދި ލީޑު ފުޅާކޮށްލަން މެޗުގެ 73 ވަނަ މިނެޓްގައި ފްރާންސްގެ ޒުވާން މިޑްފީލްޑަރު ޓޮލީސޯ އަށް ރަނގަޅު ފުރުސަތެއް ލިބުނު ނަމަވެސް އުރުގުއޭގެ ޕެނަލްޓީއޭރިއާ ތެރޭ ހުރެ އޭނާ ފޮނުވާލި ހަމަލާ ވަނީ ގޯލާ އަމާޒުވާ ގޮތް ނުވެފައެވެ. މި ހާފުގައި އުރުގުއޭ އަށް ފްރާންސްގެ ގޯލަށް މާ ނުރައްކާތެރި ހަމަލާއެއް ފޮނުވާލެވިފައެއް ނުވެއެވެ.\nފްރާންސް އާއި އުރުގުއޭ ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nމިއީ ވޯލްޑް ކަޕްގެ ސެމީ އަށް ފްރާންސް ދަތުރުކުރި ހަވަނަ ފަހަރު ކަމަށްވާއިރު މިއީ 2006 ވަނަ އަހަރަށްފަހު މުބާރާތުގެ މިހާ ހިސާބަށް ފްރާންސް އަށް ދަތުރުކުރެވުނު ފުރަތަމަ ފަހަރެވެ.\nމުބާރާތުގެ ސެމީގައި ފްރާންސް ބައްދަލުކުރާނީ ބެލްޖިއަމް އާއި ބްރެޒިލް މިރޭ ބައްދަލުކުރާ މެޗުން މޮޅުވާ ޓީމަކާއެވެ.\nކުރީ ސަރުކާރުގެ ޑްރާމާތައް މި ސަރުކާރުގެ ބައިސްކޯފަށް؟\nޖުލައި 6, 2018 20:55\nމިފަހަރު ފްރާންސް އިންޝާﷲ ❤❤❤


AFC Cup Ah Maziya In Kithuna Gehnnanee - Vaguthu\nއޭއެފްސީ ކަޕަށް މާޒިޔާ އިން ކިތުނާ ގެންނަނީ\nއޭއެފްސީ ކަޕްގެ ގްރޫޕް ސްޓޭޖުގައި ވާދަކުރާ ރާއްޖޭގެ މާޒިޔާ ސްޕޯޓްސް އިން ދެ ވަނަ ޑިވިޝަނުގެ އެންމެ މޮޅު ކުޅުންތެރިޔާގެ މަގާމް ހޯދައި ގައުމީ ފުޓްބޯޅަ ސްކޮޑުން ފުރުސަތު ހޯދި އާދަމް ނިޒާމް (ކިތުނާ) އަށް އެ ޓީމުން ފުރުސަތު ދޭން ނިންމައިފި އެވެ.\nއޭއެފްސީ ކަޕްގެ ގްރޫޕް ސްޓޭޖުގެ މެޗުތަކުގެ ކުރިން ކިތުނާ މާޒިޔާގެ ޓީމަށް ގެންނަން އެ ކްލަބުން ނިންމީ އަނިޔާގެ ސަބަބުން ހަ މަހަށް ވުރެ ދިގު މުއްދަތަކަށް ކުޅުމާއި ދުރަށްދާން ޖެހިފައިވާ ކެޕްޓަން އަސަދުﷲ އަބްދުﷲ ނެތްތަން ފޫބެއްދުމަށެވެ. އަސަދުﷲ އަށް އަނިޔާވީ އޭއެފްސީ ކަޕް ޕްލޭ އޮފްގައި މާޒިޔާ އަދި ބެންގަލޫރު އެފްސީ މާލޭގައި ބައްދަލުކުރި މެޗުގެ ތެރެއިންނެވެ.\nބެންގަލޫރާއި ދެކޮޅަށް ކުޅުނު މެޗުގައި އަސަދުﷲގެ ކަނާތު ކަކުލުގެ ލިގަމެންޓް އިރައިގެން ގޮސްފައިވާ ކަމަށާއި އަނިޔާއިން ރަނގަޅު ވުމަށް އޮޕަރޭޝަނެއް ކުރަން ޖެހިފައިވާ ކަމަށް މާޒިޔާ އިން ވަނީ ބުނެފައެވެ. އޮޕަރޭޝަނެއް ކުރަން ޖެހުމުން އަސަދުﷲ އަށް އެންމެ އަވަހަށް ވެސް ކުޅުމުގެ ތެރެއަށް އެނބުރި އާދެވެން މަދުވެގެން ހަ މަސް ނަގާނެ ކަމަށް ބެލެވެއެވެ.\nކިތުނާ ގެންނަން މާޒިޔާ އިން ނިންމި ނަމަވެސް އަދި އެއްބަސްވުމުގައި ރަސްމީކޮށް ސޮއިކޮށްފައެއްނުވެ އެވެ.\nގައުމީ ޓީމުގެ ކޯޗުގެ ސަމާލުކަމަށް ކިތުނާ އައީ ދެ ވަނަ ޑިވިޝަނުގައި ސުޕަ ޔުނައިޓެޑް ސްޕޯޓްސްގައި ދެއްކި މޮޅު ކުޅުމުންނެވެ. ދެ ވަނަ ޑިވިޝަނުގެ މޮޅު ކުޅުންތެރިޔާގެ މަގާމު ހޯދުމުގެ އިތުރުން ހަތް ގޯލާއެކު މިފަހަރުގެ މުބާރާތުގައި އެންމެ ގިނަ ގޯލު ޖެހި ކުޅުންތެރިއަކީ ވެސް ކިތުނާ އެވެ. ދެ ވަނަ ޑިވިޝަނުގައި މިފަހަރު ކިތުނާ އަށް ގޯލު ނުޖެހުނީ މަހިބަދޫ ސްޕޯޓްސް ކްލަބާ ދެކޮޅަށް ސުޕަ ޔުނައިޓެޑް ކުޅުނު މެޗުގައި އެކަންޏެވެ.\nގްރޫޕް ސްޓޭޖުގައި ދިވެހި ސިފައިންގެ ކްލަބް ކޮޅަށް ދެ ގޯލު ޖެހިއިރު 19 އަހަރުން ދަށުގެ ގައުމީ ޓީމު ކޮޅަށް ކިތުނާ ވަނީ އެއް ގޯލު ޖަހައިފަ އެވެ. މީގެ އިތުރުން ގްރޫޕް ސްޓޭޖުގެ ފަހު މެޗުގައި ޖޭޖޭ ސްޕޯޓްސް ކޮޅަށް ދެ ގޯލު، ސެމީ ފައިނަލުގައި ކްލަބް ޕީކޭއާ ދެކޮޅަށް އެއް ގޯލު އަދި ފައިނަލުގައި ކްލަބް ވެލެންސިއާ ކޮޅަށް ވެސް ކިތުނާ ވަނީ ގޯލެއް ޖަހައިފައެވެ.\nމިއަހަރުގެ އޭއެފްސީ ކަޕުގެ ގްރޫޕް ސްޓޭޖުން މާޒިޔާ އަށް ފުރުސަތު ލިބުނީ ޕްލޭ އޮފްގައި ބެންގަލޫރު އަތުން ކުރި ލިބުމުންނެވެ. ގްރޫޕު ސްޓޭޖުގައި މާޒިޔާ ވާދަކުރަން ޖެހޭނީ ގްރޫޕު އީ ގައެވެ. އެ ގްރޫޕުގައި ހިމެނެނީ ރާއްޖޭގެ ޓީސީ ސްޕޯޓްސް ކްލަބުގެ އިތުރުން، އިންޑިއާގެ އައި ލީގުގެ ޗެމްޕިއަން ޗެންނާއީ ސިޓީ އާއި ބަންގްލަދޭޝްގެ ބަޝުންދަރާ ކިންގްސް އެވެ.\nއޭއެފްސީ ކަޕްގެ ފުރަތަމަ މެޗުގައި މި މަހުގެ 11 ވަނަ ދުވަހު ރަށުން ބޭރުގައި މާޒިޔާ ނުކުންނާނީ އިންޑިއާގެ ޗެންނާއި ސިޓީއާ ދެކޮޅަށެވެ.


Juventus ehvaruve Napoli ah hiyhamajehun | Mihaaru\nޔުވެންޓަސްގެ އެލެކްސް ސެންޑްރޯ (ވ) އާއި ސްޕަލްގެ ފިލިއްޕޯ ކޮސްޓާ ބޯޅައަށް މަސައްކަތްކުރަނީ. --ފޮޓޯ: އޭއެފްޕީ\n18 މާޗް 2018 - 10:507comments\nރޭގެ ނަތީޖާއާ އެކު 75 ޕޮއިންޓާ އެކު ޔުވެންޓަސް އެއް ވަނައިގައި އޮތް ނަމަވެސް އެ ޓީމާ ދެ ޕޮއިންޓަށް ގާތްކުރުމުގެ ފުރުސަތު ނަޕޯލީ އަށް ވަނީ ލިބިފަ އެވެ. އެކަމަކު އެ ޓީމު ޖެހޭނީ މިރޭ ޖެނޯއާ އަތުން މޮޅުވާށެވެ. އެ ޓީމު ދެ ވަނައިގައި އޮތީ 70 ޕޮއިންޓާ އެކު ދެ ވަނައިގަ އެވެ.\nސްޕަލްގެ ދަނޑުގައި ކުޅުނު މި މެޗުގައި ޔުވެންޓަސްގެ އެލެކްސް ސެންޑްރޯ އާއި ޕައޮލޯ ޑީބަލާ ވަނީ ފުރަތަމަ ހާފުގައި ގޯލް ޖެހުމާ ގާތަށް ޖެހިލައިފަ އެވެ. ދެ ވަނަ ހާފުގައި ވެސް ޑިބަލާ އަށް މުހިއްމު ފުރުސަތެއް ގެއްލުނެވެ.\nމިއީ އިޓާލިއަން ލީގުގައި މިދިޔަ ޑިސެމްބަރު 10 ވަނަ ދުވަހު އިންޓަ މިލާނާ 0-0 އިން އެއްވަރުވި ފަހުން ޔުވެންޓަސް ލީގުގައި މޮޅެއް ނުލިބި ދިޔަ ފުރަތަމަ މެޗެވެ.\nޔުވެންޓަސްގެ ކޯޗު މަސިމިލިއާނޯ އެލެގްރީ ބުނީ ސްޕަލް އިން ވަރަށް ވަރުގަދަ އަށް މަސައްކަތްކުރި ކަމަށާއި އެ ޓީމަށް ތައުރީފްކުރާ ކަމަށެވެ. އޭނާ ބުނީ ޕޮޒިޓިވް ކަމަކީ މި މެޗުން ބައިކޮޅަށް ލަނޑެއް ވައްދާނުލާ ނިންމާލެވުން ކަމަށާއި އަދިވެސް ފަސް ޕޮއިންޓުގެ އެޑްވާންޓޭޖެއް އެބައޮތް ކަމަށެވެ.


Dhuniyege enme fageeru hisaabuthakah Covid-19 ge vaccine hiley!\nޕިލިޕީންސްގެ ރައީސް ރޮޑިރިގޯ ޑުޓާޓް\nދުނިޔޭގެ އެންމެ ފަގީރު ހިސާބުތަކަށް ކޮވިޑް-19 ގެ ވެކްސިން ހިލޭ\n01 އޯގަސްޓް 2020 - 17:40:54\nދުނިޔޭގެ އެންމެ ފަގީރު ހިސާބުތަކަށް ކޮވިޑް-19 ގެ ވެކްސިން ހިލޭ ފޯރުކޮށްދޭނެ ކަމަށް ފިލިޕީންސްގެ ރައީސް ރޮޑިރިގޯ ޑުޓާޓް ވިދާޅުވެއްޖެ އެވެ.\nރޮޑްރިގޯ ވިދާޅުވީ އެގައުމުތަކުގެ 20 މިލިއަނެއްހާ މީހުންނަށް މިވެކްސިން މިއަހަރުގެ ޑިސެމްބަރު މަހު ފޯރުކޮށްދެވޭނެ ކަމަށް އުންމީދުކުރާ ކަމަށެވެ.\nރޮޑްރިގޯ މިހެން ވިދާޅުވީ މިއަހަރުގެ ފަހުކޮޅު "ނިއު ނޯމަލް" އަކަށް ދިއުމަށް އެގައުމުން ކުރަމުންދާ މަސައްކަތްތަކާއި ގުޅޭގޮތުން ގައުމާ މުހާތަބުކޮށް ވާހަކަދައްކަވަމުންްނެވެ.\n"ޑިސެންބަރު މަހު އަޅުގަނޑުމެންނަށް އާންމު ހާލަތަކަށް ދެވޭނެ. ނިއު ނޯމަލް އާއި މެދު މަބޮޑަށް ނުވިސްނާ. ކުރިންވެސް އަޅުގަނޑު ބުނިހެން ވެކްސިން އަަށް އިންތިޒާރު ކުރަމާ ހިގާ، ޑިސެންބަރު އަންނަންދެން މަޑުކޮށްލާ!"\nރެޑްރިގޯ އިތުރަށް ވިދާޅުވި ގޮތުގައި ނިއު ނޯމަލް އަކަށް ނުދާނެ ކަމަށާއި ދާނީ ނޯމަލް އަކަށެވެ.\nފައިނޭސް ސެކްރެޓަރީ ކާލޯސް ޑޮމިންގްއޭޒް ވިދާޅުވި ގޮތުގައި ސަރުކާރަށް 40 މިލިއަން ޑޯޒް ވެކްސިން (20 ބިލިއަން ރުފިޔާގެ ވެކްސިން) ދެވޭ ވަަރަށް ފައިނޭސިން ޕްލޭން ހެދިފައިވާ ކަމަށެވެ. ކާލޯސް ބުނީ ޖަހަން ޖެހޭނީ އެއް ވެކްސިންކަމެއް ނޫނީ ދެ ޝޮޓްކަން އަދި ނޭނގޭ ކަމަށެވެ.\nކާލޯސް އިތުރަށް ވިދާޅުވީ އެކަމަށް ބޭނުންވާ ސަރުކާރުގެ ޕްލޭންތައް ހެދިފައިވާ ކަމަަށާއި ބޭނުންވަނީ ބޭނުން ކުރަންވީ ކޮން ވެކްސިނެއްކަން ޑިޕާޓްމެންޓް އޮފް ހެލްތް (ޑީއޯއެޗް) އިން ނިންމުން ކަމަށެވެ. ކާލޯސް ވަނީ މިއަހަރު ނިމޭއިރު ވެކްސިން ލިބެން ހުރެއްޖެނަމަ މިހާރުވެސް ގަނެވިދާނެ ކަމަށް ވެސް ވިދާޅުވެފަ އެވެ.\nރޮޑްރިގޯ ވިދާޅުވާ ގޮތުން ކޮވިޑް-19 ބަލިން ރައްކާތެރިވުމަށް ބޭނުން ކުރާ ވެކްސިން ފުރަތަމަ ލިބޭނެ ކަމަށް ބެލެވެނީ ޗައިނާއިން ނެވެ.\nމިހާތަަނަށް މުޅި ދުނިޔެއިން 17,601,361 މީހަކަށް މިބަލި ޖެހިފައިވާއިރު، ބަލިން ރަނގަޅުވި މީހުންގެ އަދަދު އުޅެނީ 10,342,362 ގައެވެ. މީގެ އިތުރުން ބަލީގައި މިހާތަަނަށް 679,600 މީހުން މަރުވެފައިވެއެވެ.\nހުޅުމާލެ ވެކްސިން ސެންޓަރު ހުޅުމާލެ ހޮސްޕިޓަލަށް


(23 ފެބްރުއަރީ 2020 އާ ގުޅޭ)\n"ދާ..ރި..އަ..ން" އަބުއި ގޮތަށް ދާރިއަންގެ ނަމުން ހޭޒަލް ގޮވާލިއެވެ. ދާރިއަންއަށް އެފަދަކަމަކަށް އެދެން ކެރުނީތީ ހޭޒަލް ލަދުގަތެވެ.\n"ތިހެން ނުބަލަބަލަ...ޕްލީޒް..." ދާރިއަންގެ ނަޒަރު ހޭޒަލްއާ ވަކިނުވުމުން އޭނާއަށް އުނދަގޫވީއެވެ. މަޑުމަޑުން ދާރިއަންއާ ދުރަށް ޖެހުނެވެ.\nހޭޒަލްގެ ހަރަކާތްތަކަށް ބަލަން ހުރި ދާރިއަން ހޭންފެށިއެވެ. އޭނާގެ ހިތަށް އުފާވެރިކަން ވެރިވިއެވެ. ކުރީން ވެސް އޭނާ ހޭޒަލްއާ ދިމާއަށް ބަލައެވެ. އޭނާ ބަލަނިކޮށް ހޭޒަލްއަށް ވެސް ކިތަންމެ ފަހަރަކު ބަލާލެވިފައި އެބަހުއްޓެވެ. އެހެންނަމަވެސް މިހާރު އޭނާގެ ގާތުގައި ހުރި ހޭޒަލް ތަފާތެވެ. އޭނާގެ ބެލުމުން ހޭޒަލްގެ ފުށުން ލަދުވެތިކަން ފާޅުވެއެވެ. އެ ދެމެދުގައި ކުރިން އޮތް އެކުވެރިކަމުގެ އިތުރުން ތަފާތު ގުޅުމެއް އުފެދިއްޖެކަން ދާރިއަންއަށް ޔަގީންކޮށްދެނީ ހޭޒަލްގެ ފުށުން ފެންނަ ހަރަކާތްތަކެވެ. އެ މޫނުން ފާޅުވާ އަސަރުތަކެވެ. ލަދުން އުޅޭ ގޮތެވެ.\nހޭޒަލްގެ ތުންފަތް ވެސް ހޭންނުހޭން އުޅޭ ފަދައިން ހަރަކާތްކޮށްލިއެވެ. ދާރިއަން ހީނލުމުން އެ މޫނު ވަކިން އަލިވެގެން ދާހެން ހީވެއެވެ. އެ މަންޒަރު ފެންނަ މީހެއްގެ ހިތަށް ފިނިކަން ލިބޭފަދަ އިޙްސާސެއް ކުރުވައެވެ. ދާރިއަން ސަމާސާ ކުރެއެވެ. ލާނެތްކަން އެކުލެވޭ ސަމާސާތަކެވެ. އެހެންނަމަވެސް އެހެންމީހުންނާ އޭނާ ތަފާތުކަން ހޭޒަލްގެ ޟަމީރު ޤަބޫލުކުރެއެވެ.\nއެޕާޓްމެންޓަށް ހޭޒަލްގެ ފަހަތުން ދާރިއަން ވަނެވެ. މީހަކު ފެންނަން ނެތިގެން ދާރިއަން އެއްޗެކޭ ބުނަންވާއިރަށް ހޭޒަލް ވާހަކަދެއްކިއެވެ. މަންމައާއި ބައްޕަ ތިބީ ބަދިގޭގައިކަން ބުންޏެވެ. އޭނާ ދާރިއަން ގޮވައިގެން އައީ ބަދިގެއަށެވެ. އެތަނުގައި ހުރި ކާމޭޒު ދޮށުގައި ރިޒްވާނު އިނެވެ. އޭނާގެ ކަނާއަތްފަރާތުގައި ސާއިރާ އިނެވެ. ވާހަކައިގައި ހީނލަ ހީނލާތިބި އެ ދެމަފިރިންގެ ސަމާލުކަން ދާރިއަންއާއި ހޭޒަލްއަށް ހުއްޓުނެވެ.\n"އާދޭ އަވަހަށް..." ރިޒްވާނުގެ މޫނުގައިވި ހިނިތުންވުމާއެކު އޭނާ ވާހަކަދެއްކިއެވެ.\n"ގުޑްމޯނިންގް..." ސަލާމްގޮވާލުމާއެކު ހެނދުނުގެ ސަލާމް ދާރިއަން ކޮށްލީ ސާއިރާއާއި ރިޒްވާނަށް ބަލާލަމުންނެވެ. ރިޒްވާނުގެ ކަނާއަތް ފަރާތުގައި އިން ސާއިރާ ތެދުވެ އެތަނުގައި ހޭޒަލް ބޭންދިއެވެ. އަދި ދަރިފުޅާ ޖެހިގެން އޭނާ އިށީނެވެ. ރިޒްވާނުގެ ވައަތްފަރާތުގައި ހުރި ގޮނޑި ދައްކާލަމުން ދާރިއަންއަށް ރިޒްވާނު ގޮވާލިއެވެ.\nމޭޒުމަތީގައި ހުރިހާ ތަށިތައް ހުރީ ތައްޔާރުކުރެވިފައެވެ. ކޮފީ ޖަގާއި ކުޑަކުޑަ މުށީގެ ސައިކުރާ ދާރިއަންގެ ގާތަށް ޖައްސާލިއެވެ. އަމިއްލައަށް ބޭނުން އެއްޗެއް އިޚްތިޔާރުކުރުމަށެވެ. ދާރިއަން އަމިއްލައަށް އޭނާގެ ކުރިމަތީ ހުރި ޖޯޑަށް ކޮފީ އެޅިއެވެ. ރިޒްވާނު ވާހަކައެއް ފެށިއެވެ. މިހާރު ވެސް ދާރިއަންއަކީ އެ ޢާއިލާގެ މެންބަރެއް ކަހަލައެވެ. ދާރިއަންއަށް އިޙްސާސް ކުރެވުނީ އެގޮތަށެވެ. ރިޒްވާނާއި ސާއިރާ އޭނާއާ މެދު ބަހައްޓާ ގާތް ގޮތުންނެވެ.\n"ކާރުގެ ތަޅުދަނޑި އަޅުގަނޑު ގެނައިން... މިގޭ ކައިރީ ޒޯންގަ ކާރު ބޭއްވީ" ވާހަކައިގެ ތެރެއިން ދާރިއަން ބުނެލިއެވެ.\n"ދާރިއަންގެ ކާރު އަހަރެމެންގެ ގަރާޖުގައި އޮންނާނީ... ވާހަކައެއް ވެސް ދައްކާލަން އެބައޮތް، ސައިބޯލައިގެން ވަގުތު އޮންނާނެތަ؟..." ރިޒްވާނު ބުންޏެވެ.\n"މަޑުކޮށްލެވިދާނެ..." ދާރިއަން ބުންޏެވެ. ރިޒްވާނު ބޯޖަހާލީއެވެ. އަދި އަނެއްކާ ވެސް އެހެންކަމަކާ ގުޅުވައިގެން ވާހަކައެއް ފަށައިފިއެވެ.\nސައިބޮއެ ނިންމާލައި ދާރިއަން ގޮވައިގެން ރިޒްވާނު އެރީ ހާމަފެންޑާއަށެވެ. އެތަނުގައި ހުރި ގޮނޑިތަކުގައި އެ ދެމީހުން އައިސް ހަމަޖެހިލިއެވެ. އެއާއެކު ދާރިންގެ ކާރުގެ ތަޅުދަނޑި ރިޒްވާނު ދިއްކޮށްލިއެވެ. އަދި ކާރާ ގުޅިގެން އޭނާ ސުވާލުކުރިއެވެ.\n"ކާރުގައި ލިޔެފައި ހުރި އެއްޗަކާ ދާރިއަންއާ ގުޅުމެއްވޭތަ؟" ރިޒްވާނު އަހާލިއެވެ. ދެކަކުލުގައި އަތްއަޅުވާލައިގެން ކުޑަކޮށް ގުދުވެލައިގެން އިން ދާރިއަން އިސްޖެހިގޮތަށް އަނގައިން ނުބުންޏެވެ.\n"ކާކުކަން އެކަން ކުރަނީއާ ކީއްވެކަން އެނގޭތަ؟" ރިޒްވާނު ސުވާލު ކުރުމުން ދެން ވެސް ދާރިއަން އެއްޗެކޭ ނުބުންޏެވެ.\n"އަހަންނަށް ހީވަނީ ދާރިއަންއަށް އެނގޭހެން، ހޭޒަލްއާ ބައްދަލުކުރަން ފެށިފަހުންތަ ތިކަމެއް ދިމާވީ" ރިޒްވާނު އަހާލިއެވެ.\n"ޒެލް ކައިރީ ނުބުނައްޗޭ... ޒެލްއަށް އެނގިއްޖެއްޔާ ބޭކާރުގޮތުގައި ފިކުރުބޮޑުވެދާނެ..." ދާރިއަން އިނީ ހާސްވެފައެވެ. އެހެންނަމަވެސް ރިޒްވާނުގެ ތުންފަތަށް ވެރިވީ ހިނިތުންވުމެކެވެ.\n"ލިއަމްގެ އަތެއްވޭ ދޯ" ރިޒްވާނު އަހާލިއެވެ.\n"ޔަގީންކޮށް ބުނާކަށް ނޭނގެ، އެކަމަކު އޭނާގެ ރައްޓެހިންނަށް އަޅުގަނޑާއި ޒެލް އެކުގައި ފެނިއްޖެ، އޭގެ ފަހުން މިކަމެއް ދިމާވީ... ލަފާކުރެވެނީ ލިއަމްއަށް އެނގުނީހެން... އެ ދުވަހު އޭނާގެ ރައްޓެހިން އަޅުގަނޑުމެން ދެ މީހުންގެ ފޮޓޯ ވެސް ނެގި... ޒެލް އެދުނީ އެމީހުންނާ ކުރިމަތިނުލުމަށް... އެހެންވެ އަޅާނުލީ... އެދުވަހުވެސް ޒެލް ވަރަށް ދެރަވި، މިހާރު މިކަން އެނގިގެން އަނެއްކާ ވެސް ޒެލްއަށް އިތުރު ތަކުލީފެއް ދޭކަށް ބޭނުމެއްނޫން، އެބަޔަކު ވެސް އެކަންކޮށްކޮށްފަ ހުއްޓާލަފާނެ" ދާރިއަން ބުންޏެވެ.\n"ހަޤީޤަތުގައި އަހަރެމެންގެ ސަބަބުން ދާރިއަންއަށް ތިލިބެނީ ވަރަށް ބޮޑު ގެއްލުމެއް، ޒެލްއަށް އެރޭ ކާރު ފެނި ކޮންމެވެސް ކަމަކާ އޭނާއަށް ޝައްކުވެއްޖެހެން ހީވަނީ، މިގޭ ބޭރުގައި ހުރި ކެމެރާތައް ބަލާދިނުމަށް ބުނެފަ އޮތީ.... ބަޔަކު އެކަން ކުރަނިކޮށް ފެންނަން އެބަހުރި... ލިއަމް ވެސް އަރާފަ އެބުހުރި، އަހަރެން ވެސް އެ ފުޓޭޖުތަކުގެ ވާހަކައެއް ހޭޒަލް ގާތު އަދި ނުބުނަން" ރިޒްވާނު އިނީ ފަރުވާތެރިކަމާއެކު ދާރިއަންއަށް ބަލާށެވެ.\n"ދާރިއަން!... އަހަންނަށް އެނގޭ އަހަރެންގެ ދަރިފުޅަށް ލިއަމްގެ މަތިން ހަނދާންނައްތާލަން އުނދަގޫވާނެކަން، އޭނާގެ ހިތުގައި ލިއަމްއަށް ދެވުނު ޚާއްޞަކަން އަދިވެސް ފިލައިގެން ނުދޭ... އޭނާ އެ ޝުޢޫރުތައް ފާޅުކުރުން ހަމައެކަނި ހުއްޓާލީ... އެހެންވިޔަސް އޭނާ މިހާރު ދިރިއުޅުމައިގެން ކުރިއަށްދާން ބޭނުންވޭ... ދާރިއަން... އަހަރެންގެ ހޭޒަލްއާމެދު ވަރަށް ކެތްތެރިވައްޗޭ، އޭނާ ދާރިއަންއާ ކައިވެނިކުރަން އެއްބަސްވެއްޖެ، ދާރިއަންއާއެކު އޭނާ ދިރިއުޅެން މަސައްކަތްކުރާނޭކަން ވެސް އަހަންނަށް އެނގޭ... އެކަމަކު... ތީ އޯގާތެރި ކެތްތެރި ފިރިއަކަށް ވައްޗޭ، ހޭޒަލްގެ މާޒީއިން ނުކުމެ މުސްތަޤުބަލާ އޭނާ ކުރިމަތިލާން ދާރިއަންގެ އެހީތެރިކަން އޭނާއަށް ބޭނުންވާނެ" ރިޒްވާނުގެ ނަޒަރު ހުރީ ދާރިއަންއާ އަމާޒުކޮށްލެވިފައެވެ. ދާރިއަން ވެސް އިނީ އެގޮތުގައެވެ. އޭނާގެ ނަޒަރު އެހެން ދިމާއަކަށް އަނބުރާނުލައެވެ.\n"އަޅުގަނޑު އެއްވެސް ކަމެއްގައި މަޖުބޫރުކުރާކަށް ބޭނުމެއްނޫން... ހޭޒަލްއަށް ދޮގުހަދާ އޮޅުވައެއްނުލާނަން، ހޭޒަލް!... ހޭޒަލް ކިޔާނުދޭތަ އަޅުގަނޑުގެ މަންމަ ކަންތައްކުރިގޮތް، އެކަމާ ވަރަށް ދެރަވެ ލަދުގަތް... ހޭޒަލްއާމެދު ބޭއިންސާފުން އެއްވެސް ކަމެއްވާކަށް އަޅުގަނޑު ނޭދެން" ދާރިއަން އިސްޖަހާލީ ދެނެވެ.\n"އެނގޭ... އެކަމަކު އަހަރެންގެ އިތުބާރު ދާރިއަން ހޯދައިފި، އެހެންވެ އަހަންނަށް އެނގޭ ދާރިއަންގެ މަންމަގެ ރުހުން ހޯދާނެކަން، އެކަން ހަމަޖެހުނީމާ އަވަހަށް ކައިވެނީގެ ކަންކަން ހަމަޖައްސަންވީ" ރިޒްވާނުގެ ވާހަކަ އިވުމާއެކު ދާރިއަން އިސްއުފުލާ ބަލައިލިއެވެ. އޭނާގެ އުންމީދު އާވިއެވެ. ހިތްވަރު ލިބި ތުންފަތަށް ފުޅާ ހިނިތުންވުމެއް ވެރިވިއެވެ. ރިޒްވާނަށް އަޑުވީއްލާ ހީނލެވުނެވެ. ދާރިއަންގެ މޫނުން ފާޅުވި އަސަރުތަކުން ކައިރީގައި އިނީ ކުޑަކުއްޖެކޭ ރިޒްވާނަށް ހީވީއެވެ. އެފަދަ މަޢުސޫމްކަމެއް އޭނާއަށް ދާރިއަންގެ ފުށުން ފެނުނީއެވެ.\nއިރުކޮޅަކު މަޑުކޮށްލުމަށްފަހު ތަހުމީނާ ދޮރުހުޅުވާލިއެވެ. އިބާގެ ރުއިމުގެ އަޑު ކަންފަތުގައި ޖެހުނެވެ. އެތެރެއަށް ވަދެގެން އައުމާއެކު ފެނުނީ އަނބިމީހާގެ ގައިގާ ބައްދާލައިގެން އިން ޒުކަންއެވެ. ތަހުމީނާ އައިސް އިބާގެ ގާތުގައި އިށީނެވެ. އޭނަގެ ބުރަކަށީގައި އޯގާތެރިކަމާއެކު ފިރުމަން ފެށިއެވެ.\n"އިބާ..." ތަހުމީނާ ގޮވާލިއެވެ. އެހެންވިޔަސް އިބާއަށް ވާހަކައެއް ނުދެއްކުނެވެ.\n"ދެންހުއްޓާލާ... ދާރިއަން ދެއްކި ވާހަކައެއްވިއްޔާ ދެއްކީ އިބާގެ ހިތުގައި ޖައްސާކަށްނޫން، އެކަން އެނގެއެއްނު" އަނބިމީހާގެ ނިތްކުރީގައި ބޮސްދެމުން ޒުކަން ބުންޏެވެ. ރޮވެމުންދިޔަ އިބާ ބޯޖަހާލިއެވެ. ޒުކަން އެބުނި އެއްޗަކާ އޭނާ އެއްބަސްވެއެވެ. އެހެންވިޔަސް އިބާގެ ހިތުގައި ރިހެނީއެވެ. ދެއަތް ތުރުތުރު އަޅަނީއެވެ. ދާރިއަންއަށް އޭނާގެ ބޭނުންކެނޑުނީބާއޭ ހިތަށް އަރަނީއެވެ. ހުރިހާ ހަރުކަށިކަމެއް ފިލައި ކަންފަތުގައި ހަރުލާފައި ހުރީ ދަރިފުޅު ދެއްކި ވާހަކަތަކެވެ. އެއިން ކޮންމެ ލަފުޒަކީ އިބާގެ ހަރުހިތް ފުނޑުފުނޑުކޮށްލުމަށް ޓަކައި ރުވާފައި ދޫކޮށްލި ނޫރުގެ ތީރެއް ފަދައެވެ. ނަފްސުގެ އަގީދާ ބަލިކަށިވެފައިވާވަރު އެހިތަށް އިޙްސާސް ކުރެވުނީ ދެނެވެ. ފިރިމީހާ ބުނިހެން ދަރިފުޅުގެ ވާހަކަ ދޮގުކޮށް ޖަދަލުކުރެވޭނޭ ޖާގައެއް ނެތެވެ. ހެޔޮވިސްނުން ގެއްލިފައި ހުރީ އެ ދަރިފުޅަކަށްނޫނެވެ. އިހުނަށްވުރެ ބޮޑަށް ދެއަތްތިލަ އެއްއަތް އަނެއްއަތުގެ ތެރޭ ހިފަހައްޓާލައި އިބާ ބާރުކޮށްލިއެވެ. އެ ދެއަތުގައިވީ މައިވަންތަކަމުގެ ޖާދޫ ނެތިގެން ދިއުމަކީ އޭނާއަށް ކެތްކުރެވޭނޭ ކަމެއްނޫނެވެ.\n"ދަރިފުޅު ދެން ހުއްޓާލަބަލަ... އެއްވެސް ކަމެއް ގޯހުންގޯހަކަށް އަދިނުދޭ، ވަގުތު އެބައޮތް..." ތަހުމީނާގެ މަޑުމައިތިރި އަޑު އިވިގެންދިޔައެވެ. ޒުކަންގެ މޭގައި ޖައްސާލެވިފައިވި އިބާ ދެފަރާތަށް ބޯހޫރާލިއެވެ. ނޫނެކޭ ބުންޏެވެ. އެހިނދު ޒުކަންގެ ދެއަތުން އަނބިމީހާ ދުރަށް ޖައްސާލިއެވެ. ލޯތްބާއެކު އެ ދެ ލޮލާއި ކޯތާފަތް ފުހެލަދިނެވެ. ލުއި ހިނިތުންވުމެއް އަނބިމީހާއަށް ހަދިޔާކުރިއެވެ.\n"އެ ދަރިފުޅު ބޭނުންވާ ގޮތާ ރުހެމާ... ދާރިއަންގެ ހޮވުން ގޯހެއްނުވާނެ" ހިނިތުންވެ އިނދެ ޒުކަން ބުންޏެވެ.\n"އަހަރެން.... އަހަރެންދެކެ... އެ ދެކުދީން ވެސް... ފޫހިވާނެ" ކިޔިފައި ހުރި އެއްޗެހި ހިތަށް އެރުމާއެކު ގިސްލެވިފައި އިން އިބާ ބުންޏެވެ.\n"އަހަންނަށް ޔަގީން ދާރިއަންގެ ހިތް ސާފުކަން... އިބާ އާނއެކޭ ބުނެފިނަމަ މުޅި ދުނިޔެ ދެކޮޅު ހެދިޔަސް އެ ދަރިފުޅަށް ފަރުވާލެއްނެތް، އަހަރެމެން އެންމެން ތިބީ އެ ދަރިފުޅާއެކު އެކަމަކު އޭނާއަށް މުހިންމުވީ އޭނާގެ މަންމަ... އިބާއަށް އަދިވެސް ނުވިސްނޭތަ އެ ދަރިފުޅަށް ތީ ކިހާ މުހިންމު މީހެއްކަން..." ޒުކަން އަނެއްކާ ވެސް އިބާގެ ކޯތާފަތް ފުހެލަދިނެވެ.\n"އެ އަންހެންކުއްޖާ އަހަރެމެންގެ ދާރިއަންގެ ހިތުގައި ޖައްސަފާނެ... އޭނާ ދާރިއަންދެކެ ލޯތްބެއްނުވޭ ކަންނޭނގެ" އިބާއަށް ފާހަގަވީ ކަމެއް ބުނެލިއެވެ.\n"ތިކަންކަމާ އަހަރެމެން ނުވިސްނަމާ... ދާރިއަންއަށް އިތުބާރުކުރޭ... އޭނާއަށް ހޭޒަލް ވަރަށް ޚާއްޞަ، އެ ދެމެދުގައި އެއްވެސް ކަހަލަ ގުޅުމެއްނުވާނަމަ އެ ދެކުދީން ކައިވެންޏަކާ ހަމައަށް ނާންނާނެ... އަހަރެމެންގެ ޒިންމާ އަދާކުރަންވީ، ދަރިފުޅު ރުހޭ ކުއްޖަކާ ކައިވެނިކުރަން އަހަރެމެން ވެސް ރުހިގެން ތިބީމަ އެ ނިމުނީ" އަނބިމީހާއަށް ވިސްނައިދޭން ޒުކަން މަސައްކަތްކުރިއެވެ.\n"މަންމަގެ ހިތެއްނުބުނޭ އެމަންޖެ ގޯސްވާނެއެކޭ... ހީވަނީ އެ ދެކުދީން ވަރަށް ގުޅޭނެހެން، ޚާއްޞަކަމެއް އެ ދެކުދީންގެ ދެމެދުގައި ވާކަހަލަ، ދާރިއަން ކަހަލަ މަޑުމައިތިރި އަޚުލާޤު ރަނގަޅުކުއްޖެއް، ރީތި ކުއްޖެއް" ތަހުމީނާގެ ތުންފަތަށް ހިނިތުންވުމެއް ވެރިވިއެވެ.\n"އަހަރެން ލަދުގަންނަވާލާފާނެ..." އިބާއަށް ބުނެވުނެވެ.\n"ދާރިއަން އެހެންވިޔަ ދޭނެތަ؟" ޒުކަން ބުންޏެވެ. އޭނާ ބުނަން އުޅުނު އެއްޗެއް އިބާއަށް ވިސްނުނެވެ. އެހެންވެ އެ ސުވާލަށް ޖަވާބު ދިނުމުގެ ގޮތުން ބޯހޫރާލިއެވެ.\n"ދާރިއަން ކޮބާ؟" އިރުކޮޅަކު ހިމޭނުން އިނުމަށްފަހު އިސްއުފުލައި ޒުކަންއަށް އިބާ ބަލާލިއެވެ.\n"އޮފީސް ހެދުމުގައި ނުކުމެގެން ހިނގައްޖެ" ތަހުމީނާ ބުންޏެވެ.\n"އަންނާށޭ ބުނަންވީތަ؟" ޒުކަން އަހާލިއެވެ.\n"ނިންމާފަ ގެއަށް އަންނާނެއެއްނު" އިބާ ބުންޏެވެ. އެއީ އޭނާ ބޭނުންވިގޮތްކަން ޒުކަން ދެނެގަތެވެ.\nވިސްނަން އިނދެފައި ބައްޕައަށް ހޭޒަލް ބަލާލިއެވެ. އެއާއެކު ރިޒްވާނު ނިތްއަރުވާލިއެވެ. ހޭޒަލް ބުނަން އުޅޭއެއްޗެއް އޭނާ އަޑުއަހަންކަން އިނީ އަންގާލި ކަހަލައެވެ.\n"ކާކުން އެނގެންނެތަސް އަޅުގަނޑަށް ހީވީ ލިއަމް ކުރާކަމެއްހެން... އެގޮތަށް ދާރިއަންއާ މެދު ކަންތައްކުރުމުގެ އެއްވެސް ހައްޤެއް އޭނާއަކަށް ނޯންނާނެ، ބައްޕާ... ކީއްވެތަ އަދިވެސް ލިއަމް އެހެން އުޅެނީ... މިހާރު އަޅުގަނޑު މިއުޅެނީ ދާރިއަންއާ ކައިވެނި ވެސް ކުރަން" ހޭޒަލްއަށް ބުނެވުނެވެ.\n"ލިއަމް އަދިވެސް ބުނަނީ ދަރިފުޅާ ގުޅޭން ބޭނުންވާ ވާހަކަ" ރިޒްވާނު އިނީ ހޭޒަލްގެ މޫނުން ފާޅުވާ ކުލަވަރަށް ފަރުވާތެރިވެއެވެ.\n"އޭނާ ބަދަލުވެދާނެތަ؟... އޭނާއަކު ދެން ނޫޅެވޭނެ، އެކަން ވިސްނޭނެނަމަ" ހޭޒަލްގެ އަޑު މަޑުވިއެވެ.\n"ޒެލްއަށް އެނގޭތަ އޭނާއާ ކުރިމަތިނުލާ ނޫޅެވޭނެކަން، ގަސްދަކާ ނުލާ ވިޔަސް ދެ މީހުންނަށް ކުރިމައްޗަށް އެރިދާނެ... އޭރުން ކިހިނެއް ހަދާނީ؟... ބައްޕައަށް ހީވަނީ ލިއަމްއަށް ދަރިފުޅު ބޭނުންވާގޮތް އަދިވެސް ސާފުނުވަނީހެން" ރިޒްވާނު ފާޅުކުރީ ޚިޔާލެކެވެ. އެހެންނަމަވެސް ހޭޒަލްއަށް އޭނާ ބުނި އެއްޗެއް ފަހުމްވީހެން ހިޔެއްނުވެއެވެ.\nއިތުރު ވާހަކައެއް ނުދައްކާ ހޭޒަލް އިނީ ހިމޭންވެފައެވެ. ރިޒްވާނު ވެސް ލިއަމްގެ ވާހަކަ ދެއްކުން ހުއްޓާލީއެވެ. އޭނާ ދެން ފެށީ ކުރެވެން އުޅޭ ކައިވެނީގެ ވާހަކައެވެ. ދާރިއަންގެ މަންމަ ރުހިއްޖެނަމަ ކައިވެނި ކުރިއަށް ގެންދާނޭ ޚިޔާލެއް ހޭޒަލްގެ އެބައޮތްތޯ އެއްސެވެ.\n"މަންމައާއި ބައްޕަ ބޭނުންވާގޮތެއް އަޅުގަނޑަށް އޯކޭ، ދާރިއަން ޚިޔާލުދޭނެ... ދެ ފެމެލީ ބޭނުންވާގޮތަށް ކުރިއަށް ދިޔައީމަ ރަނގަޅުވާނެ" ހޭޒަލް ބުންޏެވެ. އޭނާ ކައިވެންޏަށް އާނއެކޭ ބުންޏަސް ހަޤީޤަތުގައި ނަފްސު ކައިވެންޏަށް ތައްޔާރެއްނޫނެވެ. ކައިވެންޏާ ގުޅިފައިވާ ދިރިއުޅުމަށް އޭނާ ތައްޔާރުނޫނީއެވެ. ފިރިއަކާ ކުރިމަތިލާން ހިތްބިރުގަންނަނީއެވެ.\nކާމޭޒު ދޮށުގައި އިބާއާއި ސާރާ ތިއްބެވެ. ޒުކަންއާއި ދާރިއަންވީ އޮފީހުގައެވެ. ތަހުމީނާވީ ކޮޓަރީގައެވެ. އައިކުވީ ތަނެއް ނޭނގެއެވެ. ސާރާއަށް ގުޅައި އެޑީގައި ގެނައީ ވެސް އޭނާއާ އެކަނި ބައްދަލުކޮށްލަން އިބާ ބޭނުންވެގެންނެވެ.\n"ވަގުތުތަކަކާ ދުވަސްތަކެއް ދުއްވާލަން އަހަރެން ދެން ބޭނުމެއްނޫން، އަހަންނަށް ސާރާއަކީ ދަރިއެއް ފަދަ ކުއްޖެއް، އެކަމަކު އަހަރެން ވެސް އަހަރެންގެ ދާރިއަންގެ ކުރިމަތީ ބަލިވެއްޖެ... އަހަރެން ބޭނުންވިޔަސް އެ ދަރިފުޅުގެ ނުޤަބޫލުގައި އެއްވެސް ކަމެއްކުރާކަށް ބޭނުމެއްނޫން، އަހަރެންގެ އަމިއްލަ އެދުމެއް ހާސިލުކުރުމުގައި ސާރާއަށް ވެސް ލިބޭނީ ދެރައެއް، ކައިވެނި ކުރެވުނަސް އަހަންނަކަށް މަޖުބޫރެއް ނުކުރެވޭނެ ދާރިއަންއަކަށް އަނތްބެއްގެ ލޯބި ސާރާއަށް ދިނުމަށް... ސާރާ!... ދާރިއަން ބޭނުން ކުއްޖަކާ އިންނަން އަހަރެން ރުހިއްޖައީން... ސާރާ ވެސް ރަނގަޅު ކުއްޖަކާ ގުޅެން މި މަންމަ އެދެނީ"\nއިބާގެ ވާހަކަ އަޑުއަހަން ސާރާ އިނީ ހިމޭނުންނެވެ. ރައްދުގައި އެއްވެސް އެއްޗެއް އޭނާ ނުބުންޏެވެ. އިބާ އެ ބުނަނީ ދާރިއަންގެ ދިރިއުޅުމުން އޭނާއަށް ފުރުޞަތެއްނެތީކަން ސާރާއަށް އެނގެއެވެ. ކުރި ހުރިހާ އުންމީދެއް ފެނަށްވީއެވެ. އެންމެފަހަށް އޮތް ކޮޅު ވެސް ބަންދުވީއެވެ. އިބާގެ ނިންމުން އެކަކަށް ވެސް ބަދަލުކުރެވިދާނޭ ސާރާ ހިޔެއްނުކުރެއެވެ. އޭނާގެ ހަނދާނަށް އައީ އެންމެފަހުން ބައްދަލުވި ފަހަރު ދާރިއަން ދެއްކި ވާހަކަތަކެވެ. އޭނާ ބައިވެރިއަކު ހޯދައިފިކަމާއި ކައިވެނި ހަމަޖެހިފައި އޮތްކަން ޢިއުލާންކުރީ ޔަގީންވެ ހުރެއެވެ.\n"ސާރާ..." އަނގައިން ނުބުނެ ސާރާ އިންނަތާ ގިނައިރުވެގެން އިބާ ގޮވާލިއެވެ.\n"ތި ދެކުދީން ގުޅުވުމަށް ވަރަށް ބޮޑަށް ބާރުއެޅުނު، ސާރާއަށް ދާރިއަން ކަމުދާކަން އެނގިހުރެ އެހެންކަންތައް ކުރެވުނީތީ މިއަދު ދެރަވޭ، ބޭކާރު ގޮތެއްގައި ސާރާއަށް ބާރުދެވުނީ... ދާރިއަންއާ ގާތްވާން ފުރުޞަތު ފަހިކޮށްދެވުނީ، އެއީ އަހަންނަށް ހެދުނު ގޯހެއް" އިބާގެ އަޑުގައިވީ މަޑުމައިތިރިކަމެވެ.\n"އަޅުގަނޑު ދެން ގޮސްލަންތަ؟" ސާރާ ބުނެލިއެވެ. މޭޒުމަތީ އޭނާއަށް ތައްޔާރުކޮށްފައި ހުރި އެއްވެސް އެއްޗެއް އަތެއްނުލައެވެ. މޭޒުދޮށުގައި އިށީން ގޮތަށް ސާރާ ހަމައިނީއެވެ. އެހެންވިޔަސް އިބާ ޝަކުވާއެއް ނުކުރިއެވެ. ސާރާގެ ހާލު އޭނާ ދެނެގަތެވެ. އެ އަންހެންކުއްޖާ ހިފެހެއްޓުމުގެ ބޭނުމެއް މިހާރުނެތެވެ. އޭނާ އިންތިޒާރު އެކުރަނީ ދާރިއަން ގެއަށް އަންނާނެ އިރަކަށެވެ. އަދިވެސް އޭނާއަކީ ދާރިއަން ދެކެ ލޯބިވާ އެ ދަރިފުޅަށް ހެޔޮގޮތް މެދުވެރިވުމަށް އެދޭ މަންމަކަން ސާބިތުކޮށްދޭނެއެވެ. ހިނިތުންވުމަކާއެކު އިބާ ބޯޖަހާލުމާއެކު ސާރާ ތެދުވެ އެގެއިން ނުކުންނަން ހިނގައިގަތެވެ.\n"މެންދުރު ވެސް ނުކައި ތިހުރީ... އޮފީހުގައި މަޑުކުރާނެކަމެއްނެތް، އާދޭ ބައްޕައާއެކު" ދާރިއަން އޮފީހުގައި މަޑުކުރަން އުޅުމުން އެގޮތް ޒުކަންއަށް ކަމަކުނުދިޔައެވެ. މަންމައާ ކުރިމަތިލާން ދާރިއަންގެ ނަފްސު ތައްޔާރެއްނޫނެވެ. މަންމަގެ އެ ހަރުކަށި ގޮތްދޫނުކުރުން ދޫކޮށްލަން އޭނާ އެދޭވަރު އެ މަންމައަށް ނުވިސްނެއޭ ދާރިއަންއަށް ހީވަނީއެވެ.\nއިބާ ދަރިފުޅުގެ އިންތިޒާރުގައި އިންކަމެއް ޒުކަން ނުބުނެއެވެ. އިބާއާ ހަމައަށް ދަރިފުޅު ގެންދަން އޭނާ ބޭނުމެވެ. ޒުކަން ބާރުއަޅައިފިނަމަ ދާރިއަންއަށް އެކަމެއްނުކޮށް ނުހުރެވޭނެކަން އެނގެއެވެ. އޭނާ ދާރިއަންގެ މޭޒުދޮށުގައި ހުއްޓިލައިގެން ހުރީއެވެ. އިތުރުގޮތެއްނެތް މީހަކު ފަދައިން ދާރިއަން ތެދުވިއެވެ. މޭޒުމަތީ އޮތް ފޯނު ފަޓުލޫނު ޖީބަށް ލައި އޭނާގެ ލެޕްޓޮޕް ދަބަސް ނަގައިގެން މޭޒާ ދުރަށް ހިނގައިގަތެވެ. ހިނިތުންވެލި ޒުކަން ވެސް ހިނގައިގަތީ ދެނެވެ.\nގެއަށް ވަދެގެން އައި ދާރިއަންގެ މިސްރާބު ހުރީ ކޮޓަރިއަށެވެ. އެހެންނަމަވެސް އޭނާގެ ފިޔަވަޅު މަޑުޖެހުނީ މަންމަގެ ގޮވާލުމުގެ އަޑެވެ. އިބާ ހުރީ ހިނިތުންވެލައިގެންނެވެ. ކާމޭޒުކައިރިއަށް އަންނާށޭ އިބާ ބުނެލިއެވެ. އެވަގުތު ޒުކަން އައިސް ދާރިއަންގެ އަތުން ދަބަސް އަތުލިއެވެ. ބުރަކަށީގައި އަތްޖައްސާލާ ކުރިއަށް ދަރިފުޅު ކޮށްޕާލިއެވެ. އިބާގެ ގާތަށް ދާން ޒުކަން ބާރު އަޅާލީކަން ދާރިއަން ދެނަހުއްޓެވެ.\nމޭޒުދޮށުގައި ދާރިއަން އިށީނުމާއެކު ދަރިފުޅަށް އިބާ ސައިހަދާދިނެވެ. މަންމަގެ ހަރަކާތްތައް ދެނަގަންނަން ނޭނގިފައި ދާރިއަން އިނެވެ. އެ މޭޒުދޮށުގައި ޒުކަންއާއި ތަހުމީނާ އައިސް އިށީންތަން ފެނުނެވެ. ދާރިއަން ހައިރާންވެ ސުވާލު އުފެދުނެވެ. އެންމެންގެ މޫނުން ފާޅުވޭވޭ ހުރީ ލުއި ހިނިތުންވުމެކެވެ.\n"ދުވަހެއް ކަނޑައަޅައިފިންތަ؟" ދާރިއަންގެ ކައިރީ އިށީންނަމުން މޭޒުމަތީ އޮތް ދާރިއަންގެ އަތްތިލައިގަ އިބާގެ އަތް ބާއްވާލިއެވެ. ބުނާނޭ އެއްޗެއް ނޭނގި މަންމައަށް ބަލަން ދާރިއަންއަށް އިނދެވުނީއެވެ.\n"މިބުނީ ކައިވެނިކުރާނޭ ދުވަހެއް..." ދަރިފުޅުގެ އަތުގައި އިބާ ފިރުމާލިއެވެ.\n"މަންމައަށް އޯކޭތަ؟" ހައިރާންކަމާއެކު ދާރިއަންއަށް އަހާލެވުނެވެ. އެހިނދު ހިނިތުންވުމަކާއެކު އިބާ ބޯޖަހާލިއެވެ. އަޖައިބުވެފައިވެފައި އިން ދާރިއަންގެ ތުންފަތް މައްޗަށް ދެމިލިއެވެ. ދެންއިވުނީ ހޭންފެށިއަޑެވެ. މަންމަގެ ގައިގާ އޭނާ ބައްދާލީ ނުހަނު އަވަށެވެ.\n"ސޮރީ އިނގޭ..." ދަރިފުޅާ ނަޒަރު ސީދާކޮށްލުމާއެކު އިބާ ބުނެލިއެވެ.\n"ތެންކިއު... ބޮޑުބޮޑުކޮށް ތެންކިއު މަންމާ" ދާރިއަންއަށް އަދިވެސް ހެވެނީއެވެ.\n"ކައިވެނީގެ ކަންކަމާ އުޅެމާ" ޒުކަން ބުނެލިއެވެ. ދާރިއަން ނިކަން އަވަހަށް ބޯޖަހާލިއެވެ.\n"ހޭޒަލްގެ ޢާއިލާއާ ބައްދަލުކުރަންވާނެއެއްނު" ތަހުމީނާގެ ޚިޔާލު ފާޅުކުރިއެވެ.\n"ދަރިފުޅު ހޭޒަލްއަށް ގުޅާފައި ބުނޭ... މަންމަމެން ތިބީ ބައްދަލުކޮށްލަން ބޭނުންވެފައޭ" ކަންތައްކުރަންވީގޮތް އިބާ ބުންޏެވެ.\n"މިވަގުތު ގުޅާފައި ބުނެލަންތަ؟" އެންމެންނަށް ދާރިއަން ނަޒަރު ހިންގާލިއެވެ. ހީނލާފައި އިބާ ބޯޖަހާލިއެވެ. އެއާއެކު ވަގުތުން ދާރިއަން ތެދުވެއްޖެއެވެ. ޖީބުގައި އޮތް ފޯނު ނަގަމުން ހަލުވިކޮށް އޭނާގެ ކޮޓަރިއާ ދިމާއަށް ދިޔައެވެ.\n"ތެންކިއު..." ލޯބިވެތި ބަލާލުމާއެކު ޒުކަން ބުންޏެވެ. އެއާއެކު އިބާ ބޯޖަހާލައިފިއެވެ.\n"އަހަރެން ހީކުރީ އަހަރެމެންގެ އައިކުކަމަށް ފުރަތަމަ ދިރިއުޅުމެއް ފަށާނީ" ހިނިއައިސްފައި އިން ތަހުމީނާ ބުނެލިއެވެ.\nދާރިއަން ދިޔަތާ ގިނައިރެއްނުވެ އެނބުރި އައީ ދުވެފައެވެ. އެންމެންގެ ނަޒަރު އޭނާއަށް ހުއްޓުނެވެ. އަދިވެސް އެ މޫނުން ފެންނަނީ އުފާވެރިކަމެވެ. ކީކޭތޯ ހޭޒަލް ބުނީ ޒުކަން އަހާލިއެވެ. އެއާއެކު ދާރިއަންއަށް ނުބުނެއެއް ނުހުރެވުނެވެ. އަވަސްއަވަހަށް ވާހަކަދައްކަން ފެށިއެވެ.\n"މިރޭ އަޔަސް އޯކޭއޭ ބުނީ... ޒެލްގެ ބައްޕަ ވާހަކަދެއްކީ... މިރޭ ދަމާ... އޭރުން އަވަސްވާނީ" ދާރިއަންގެ ކެތްތެރިކަން ކުޑަވެފައި ހުރިވަރު ފެނި އެންމެންނަށް ހީނގަނެވުނެވެ. ދަރިފުޅުގެ ފުށުން މީގެކުރީން ނުފެންނަ ސިފައެއް އެމީހުންނަށް ފެންނަމުންދިޔައެވެ.


އިންޑިއާގެ "މޯޓީ މަހަލް"ގެ އައުޓްލެޓެއް ރާއްޖޭގައި ހުޅުވައިފި | Jazeera\tއިންޑިއާގެ "މޯޓީ މަހަލް"ގެ އައުޓްލެޓެއް ރާއްޖޭގައި ހުޅުވައިފި - Jazeera\nއިންޑިއާގެ "މޯޓީ މަހަލް"ގެ އައުޓްލެޓެއް ރާއްޖޭގައި ހުޅުވައިފި\nސަދާ ސައީދު April 25, 2019 164 views0\nއިންޑިއާގެ މަޝްހޫރު "މޯޓީ މަހަލް"ގެ އައުޓްލެޓެއް ރާއްޖޭގައި ހުޅުވައިފިއެވެ.\nމިތަން ހުޅުވައިދެއްވީ ޔޫތު މިނިސްޓަރ އަޙްމަދު މަޙްލޫފެވެެ. މިތަން ހުޅުވުމުގެ ރަސްމިއްޔާތުގައި ވާހަކަފުޅުދައްކަވަމުން މިނިސްޓަރ މަޙްލޫފު ވިދާޅުވީ ދުނިޔޭގެ މިހާ މަޝްހޫރު ކޮލިޓީ ރެސްޓޯރަންޓެއް ރާއްޖޭގައި ހުޅުވިގެންދިއުމަކީ ދިވެހިންނަށް ލިބިގެންދާ ވަރަށްބޮޑު އުފަލެއްކަމަށެވެ.\nމިރަސްމިއްޔާތުގައި ވާހަކަފުޅުދައްކަވަމުން މޯޓީ މަހަލްގެ މެނޭޖިންގ ޑިރެކްޓަރ މޮނޭޝް ވަނީ ރާއްޖޭގައި އިންޑިއާ ކެއުންތައް މަގުބޫލުކަން ފާހަގަކުރައްވާފައެވެ. އެގޮތުން މޯޓީ މަހަލްގެ އައުޓްލެޓެއް ރާއްޖޭގައި ހުޅުވިގެންދިއުމަކީ އެކުންފުންޏަށް ލިބިގެންދާ އުފަލެއްގެ ގޮތުގައި މޮނޭޝް ސިފަކުރެއްވިއެވެ.\nމޯޓީ މަހަލްއަކީ އިންޑިއާގެ ކެއުންތަކަށް ޙާއްސަ ރެސްޓޯރަންޓެކެވެ. މިތަނުގެ ޚާއްސަ ކެއުންތަކުގެ ތެރޭގައި ބަޓަރ ޗިކަން، ތަންދޫރި ޗިކަން ހިމެނެއެވެ. މިބާވަތްތަކަކީ މޯޓީ މަހަލްއިން ބާޒާރަށް ނެރުނު2އުފެއްދުމެވެ.\nމޯޓީ މަހަލްއިން ރާއްޖޭގައި ހުޅުވި މިއައުޓްލެޓް ހުންނަނީ ރަސްފަންނު ޕެވިލިއަންގައެވެ. މިތަން ހުޅުވާފައި ހުންނަނީ ހޮނިހިރު ދުވަހުން ފެށިގެން ބުރާސްފަތި ދުވަހުގެ ނިޔަލަށް ކޮންމެ ދުވަހެއްގެ ހެނދުނު 11:00އިން ރޭގަނޑު 23:00 އަށެވެ. އަދި ހުކުރު ދުވަހު ހުޅުވާފައި ހުންނާނީ 14:00 އިން 23:00 އަށެވެ.


ޕީޕީއެމް ގެ5ވަނަ އަހަރީ ދުވަސް ކުލަގަދަކޮށް ފާހަގަކުރަނީ | Landhooinfo\nޕީޕީއެމް ގެ5ވަނަ އަހަރީ ދުވަސް ކުލަގަދަކޮށް ފާހަގަކުރަނީ\nޕީޕީއެމްގެ5ވަނަ އަހަރީ ދުވަސް ވަރަށް ކުލަގަދަކޮށް ފާހަގަކުރާނެކަމަށް ޕީޕީއެމް، ރައީސް ޔާމީން ފެކްޝަނުން ބުނެފިއެވެ.\nއެފެކްޝަނުންބުނީ ޕީޕީއެމްގެ ފަސްވަނަ އަހަރީ ދުވަސް ފާހަގަކުރުމަށް “އަސްލު ޖަލްސާ” މިނަމުގައި އަންނަ ހުކުރުދުވަހުގެ ރޭ ވަރުގަދަ ޖަލްސާއެއް ބާއްވާނެކަމަށެވެ.\nމި ޖަލްސާގެ ކަންކަން ބެލެހެއްޓެވުމުގައި އިސްކޮށް ހަރަކާތެރިވެޑައިގަންނަވާ ޕީޕީއެމްގެ ޕާލިމެންޓަރީ ގްރޫޕްގެ ލީޑަރ އަޙްމަދު ނިޙާނު ހުސައިން މަނިކު ވިދާޅުވީ، ހުކުރުދުވަހުގެ ރޭގެ ޖަލްސާއިން ޕީޕީއެމްގެ ވަރުގަދަކަމާއި ބަދަހިކަން ވަރަށް ރަނގަޅަށް ފެނިގެންދާނެކަމަށެވެ. އަދި އެ ޖަލްސާއަކީ ޚާއްސަ އަދި މުހިންމު ޖަލްސާއެއްކަމަށްވެސް ނިހާން ވިދާޅުވިއެވެ.\nނިހާން ވިދާޅުވީ މުސްތަޝާރު އަބްދުﷲ ޔާމީން އަބްދުލް ޤައްޔޫމްގެ ބެއްލެވުމުގެ ދަށުން ޕާޓީގެ ހަރަކާތައް އިތުރުވެފައިވާކަމަށެވެ. އަދި ޕާޓީގެ ހަރާކަތްތައް ކުރިޔަށްދަނީ ޑިމޮކްރެސީގެ ރިވެތި އުސޫލްތަކާއި އެއްގޮތަށްކަމަށެވެ.\nޕީ.ޕީ.އެމްގެ ތަރުޖަމާނު އަލީ އާރިފް ވިދާޅުވީ، ޕާޓީގެ ހިންގުން މުސްތަޝާރާއި ހަވާލުކުރައްވަން ޝަރުއީ މަރުހަލާގެ އެންމެ ފަހުގެ މަރުހަލާއިން ނިންމެވިނަމަވެސް ޕާޓީގެ ހިންގުމުގެ ކަންކަން ކުރިއަށްގެންދިއުމަށް ޕާޓީގެ އޮފީހުން ކޮންމެހެން ލިބެން ޖެހޭ މުހިއްމު މައުލޫމާތު ޕާޓީ އޮފީސް ތެރެއިން ނައްތާލާފައިވާކަމަށް އެނާ ތުހުމަތުކުރައްވާ ކަމަށެވެ. އަދި އެކަން ތަޙްގީގުކުރެއްވުމަށް މިހާރު ފުލުހުންނަށް ހުށައަޅުއްވާފައިވާކަމަށްވެސް އާރިފް ވިދާޅުވިއެވެ.\nއަސްލު ޖަލްސާގެ ނަމުގައި ޖަލްސާއެއް ބާއްވަން ރައީސް ޔާމީންއަށް ތާއީދު ކުރާ ފަރާތްތަކުން ތައްޔާރުވަމުންދާއިރު ރައީސް މައުމޫނަށް ތާއީދު ކުރައްވާ ފަރާތްތަކުން ދަނީ ބާރުތައް ވަކިވެފައިވާ ސަރުކާރެއް އެކުލަވާލުމުގެ މަސައްކަތް ފެށުމަށް ތައްޔާރުވަމުންނެވެ.\nއިދިކޮޅު ފަރާތްތަކުން ހުކުރު ދުވަހު ބާއްވަން އުޅޭ އެއްވުމުގައި އެއްވެސް މީހަކު ބައިވެރިނުވުމަށް ޕީޕީއެމް އިން ނަސޭހަތްތެރިވެއްޖެއެވެ. ޕީޕީއެމް އޮފީހުގައި …